10 Aharah Fahu, Atholhu Council In Gdh Ah Kulhivaruge Roohu Dhiruvaidheefi 10 އަހަރަށް ފަހު އަތޮޅު ކައުންސިލުން ގދ އަށް ކުޅިވަރުގެ ރޫޙު ދިރުވައިދީފި – Huvadhoo News 10 Aharah Fahu, Atholhu Council In Gdh Ah Kulhivaruge Roohu Dhiruvaidheefi Huvadhoo News\n10 އަހަރަށް ފަހު އަތޮޅު ކައުންސިލުން ގދ އަށް ކުޅިވަރުގެ ރޫޙު ދިރުވައިދީފި\nގދ އަތޮޅު ކައުންސިލް ފޭސް ވޮލީބޯޅަ މުބާރާތް ގދ.ފިޔޯރީގައި ކުރިއަށް ދަނިކޮށް--ހުވަދޫ ފޮޓޯ: އާސިފް ހިލްޓަން\nގދ.ފިޔޯރީގައި ހުވަދު އަތޮޅު ދެކުނުބުރީ އަތޮޅު ކައުންސިލުން އިންތިޒާމްކޮށްގެނ ބޭއްވި ވޮލީ ބޯޅަ މުބާރާތް ވެގެން ގޮސްފައި ވަނީ ވަރަށް ތާރީޚީ މުބާރާތަކަށެވެ. 2021 ގެ ނިމުމާއި އާ އަހަރުގެ ފެށުމާއި އެކު ފެށި އެ މުބާރާތް މި މަހުގެ 09 ވަނަ ދުވަހުގައި ނިމިގެން ދިޔައިރު މުބާރާތް ވެފައި ވަނީ މިފަހަކަށް އައިސް ރާއްޖޭގައި ބޭއްވި އެންމެ ފޯރިގަދަ އަދި ގދ އަތޮޅުގައި ބޭއްވުނު ވޮލީ ގެ އެންމެ ބޮޑު ވޮލީ މުބާރާތަށެވެ.\nއަންހެން އަދި ފިރިހެން ޑިވިޝަން ވަކިން ބޭއްވި މިމުބާރާތުގެ ފެންވަރު ރަނގަޅު ކަމާއި ފެނިގެން ދިޔަ ޖޯޝާ ފޯރީގެ ވާހަކަ އައްސަރި ބަހާއި ސާބަސްގެ ނަޒަރުން ނުދައްކާ މީހަކު މަދޭ ދެންނެވިދާނެއެވެ. ފިޔޯރީ ގެ ޖަމިއްޔާއެއް ކަމަށްވާ ފިޔޯރީ އެސޯސިއޭޝަން ފޮރ ކޮމިއުނިޓީ އެމްޕަވާރމަންޓް (ފޭސް) ޖަމްޢިއްޔާ އާއި ބިޑް ކާމިޔާބުކޮށް “ގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021” ގެ ނަމުގައި މި މުބާރާތް ރާވާއި ހިންގަން ނިންމިއިރު ހުވަދު އަތޮޅު ގައި ވޮލީ ގެ ރޫޙު އޮތީ، ވަރުގަދަ މުބާރާތެއް ނުގެންދާތާ ގިނަ ދުވަސް ތަކެއް ވުމުގެ ސަބަބުން ވަރަށް ބޮޑަށް މަޑުވެ ވަޅު ޖެހުމަކަށް ދާން ކައިރި ވެފައެވެ.\nސަޕޯޓަރުންގެ ޖޯޝް ފެނިގެން ދިޔައި ވަރަށް ފޯރިގަދަކޮށް –ހުވަދޫ ފޮޓޯ:އާސިފް ހިލްޓަން\nވޮލީ ގައި އަބަދުވެސް ނަގައި ކިޔާ ފިޔޯރީ ގެ އިތުރުން ބައެއް ރަށް ރަށުގައި ކުޅެން ނުކުމެ އުޅުނު ކަމުގައި ވިޔަސް އެކަމުގައި މާ ބޮޑު ދިރުމެއްނެތެވެ. އެހެންކަމުން ގދ އަތޮޅު ކައުންސިލް ގެ ފަރާތުން އިސްނަގައި ވޮލީ މުބާރާތެއް ބޭއްވުމަށް އިޢުލާން ކުރުމާއެކު ގދ.ތިނަދޫ ފިޔަވާ އެހެން ހުރިހާ ރަށަކުން ފެނިގެން ދިޔައީ ދެ ޖިންސުގެ ޒުވާނުންނާއި ރަށު ކައުންސިލާއި ރައްޔިތުންގެ ރޫޙާއި ފޯރި މެކުހަށް ޖަހައިލި ތަނެވެ. ކުޅިވަރާއި ކަސްރަތުގެ ޝައުގުވެރިކަމާއި ގުޅުން ހުރި ތަޖުރިބާކާރު ޒުވާން ރައީސެއްްގެ މޭސްތިރި ކަމުގެ ދަށުން ކުރިޔަށް ގެންދިޔަ މުބާރާތަށް ރަށް ރަށުން ތައްޔާރު ވާންފެށީ ތިބާހެނެއްނޫނެވެ.\nކޯޓު ނެތް ރަށް ރަށުގައި ކޯޓުތައް އަލުން އަޅައި ރާއްޖެ އަތްފުނާ އަޅައިގެން މޮޅު ކުޅުންތެރިންވެސް ރަށަށް ގެންނަން ފެށިއެވެ. ރަށުގެ މަސްވެރިންނާ ހެޔޮ އެދޭ ފަރާތްތަކުން އެހީވާން ފެށިއެވެ. ކައުންސިލް ތަކުން މިކަމަށް ފިސާރި ރަނގަޅަށް ފޫގަޅާލިއެވެ. ހުވަދޫ ގައި ނަންހިނގާ ފޭސް ޖަމިއްޔާއިން ހުވަދުއަތޮޅު ދެކުނުބުރީ އަތޮޅު ކައުންސިލުން ހުޅުވާލި ބިޑް ކާމިޔާބު ކުރުމަށްފަހު ގދ.ފިޔޯރީގައި މުބާރާތް ބޭއްވުމަށް ހުރިހާ ކަމެއް އިންތިޒާމް ކޮށް ފިޔޯރީ ކައުންސިލާއި، ފިޔޯރީ ކޮމިއުނިޓީ ސެންޓަރާއި ގުޅިގެން މުބާރާތް ކުރިޔަށް ގެންދިޔުމަށް މަސައްކަތް ފަށައި ކާމިޔާބުކަމާ އެކީ ނިންމާލިއިރު މި3ފަރާތުން ވެސް ދިޔައީ ވަރަށް ރޫޙުގައި މަސައްކަތް ކުރަމުންނެވެ.\nމުބާރާތުގެ ޗެމްޕިއަންޓީމް — ހުވަދޫ ފޮޓޯ\nފިޔޯރީ ކައުންސިލްގެ ރައީސް ފައިޒަރު ރަޝީދު މި ކަމުގައި ފެނިވަޑައިގަތީ ރަށުވަންތަ ވަތަނީ ބޭފުޅެެއްގެ ގޮތުގައެވެ. ގޯސް ކޮށް ހިގާފާނެ އެއްވެސް ކަމެއް އަތުން ކައްސާލައި ދިޔަ ނުދެއްވައެވެ. އެތައް ސަތޭކަ ބަޔަކު ރޭޔާ ދުވާލު ރަށަށް އަރާ ފައިބަމުން ދިޔަ އިރު މި ޓީމު ދިޔައީ ވަރުބަލި ކަމެއް ނެތި މަސައްކަތް ކުރަމުންކަން މުޅި ޙަރަކާރް އެންމެ ގާތުން ބަލައި ހެދި ބައެއްގެ ގޮތުގައި އެ މުބާރާތުގެ މީޑިއާ ޕާރޓްނަރ ހުވަދޫ ނިއުސްގެ ނޫސްވެރިންނަށް ފާހަގަ ކުރެވުނެވެ.\nއަދި ހަމަ އެހެންމެ ގދ.އަތޮޅު ރައީސް ހަސަން ފައިހަތު ޤުދުރަތުﷲ، މި މުބާރާތް ކާމިޔާބު މުބާރާތެއްގެ ގޮތުގައި ނިންމާލުމަށް މަސައްކަތް ހިގާ ނުހިނގާ ގޮތް ބައްލަވަމުން ކޮންމެ ފަހަރަކުހެން އެ ރަށަށް ވަޑައިގެން ކުރެއްވި މަސައްކަތާއި ދެއްވި ލަފާ ތަކުގެ ދަށުން ކުރަމުން ދިޔަ އެންމެހާ ކަންކަން ވެސް އަޅުގަނޑުމެން ހުވަދޫ ނިއުސް ޓީމުން ވަނީ ދެކެފައެވެ.\nގދ.އަތޮޅު ރައީސް، ހަސަން ފައިހަތު ޤުދުރަތުﷲ މުބާރާތް ފެށުމުގެ ރަސްމިއްޔާތުގައި– ހުވަދޫ ފޮޓޯ: ލައިޝާން\nހުވަދު އަތޮޅު ދެކުނުބުރީ އަތޮޅު ކައުންސިލުން ނުވަތަ ކުރީގެ ނަމުން ނަމަ ގދ އަތޮޅު އޮފީހުން މިފަދަ މުބާރާތެއް އެންމެ ފަހުން ބާއްވާފައި ވަނީ 2012 އަހަރު ގައެވެ. އޭގެ ފަހުން މިހާރު 10 އަހަރުވީއެވެ. އޭގެ ފަހުގައި އަތޮޅު މައި އިދާރާގެ ޙައިސިއްޔަތުން ކުޅިވަރު މުބާރާތަކަށް އުހު ތަކުރާހޭ ވެސް ކިޔާފައި ނުވެއެވެ. އެހެންކަމުން “ގދ އަތޮޅު ކައުންސިލް ފޭސް ވޮލީބޯޅަ މުބާރާތް” ވެގެން ގޮސްފައި ވަނީ ތާރީޚީ ގޮތުން ފާހަގަކޮށްލެވޭ ކަމަކަށެވެ.\nމިމުބާރާތުގެ ފިރިހެން ޑިވިޝަން ގެ ތަށި ފަރެސްމާތޮޑާ އަށް އަދި އަންހެން ޑިވިޝަން ތަށި ފިޔޯރީ ހޯދިއިރު މުބާރާތަކީ ތަފާތު އެތައް ކަމެއް ރަނގަޅު ކަންތައްތަކެއް ފެނިގެން ދިޔަ ނަމޫނާ މުބާރާތެކެވެ. ލައިވް ކޮށް މެޗް ބޭލި ފަރާތްތަކާ ފިޔޯރީ ޒިޔާރަތް ކުރި އެތައް ސަތޭކަ ބަޔަކާއި ސޯޝަލް މީޑިއާ އާއި ނޫސް ތަކުން އެ އޮތީ އެ ޙަޤީޤަތް ފެންނާށެވެ. އަތޮޅުގެ ކުޅިވަރަށް ތަފާތު ޖޯޝެއް ގެނެސް ރޫޙު ދިރުވައި ދިން މުބާރާތަކަށެވެ. އަތޮޅު ކައުންސިލް ގެ ފަރާތުން ދެން ބާއްވާ މިފަދަ މުބާރާތެއް އެބައެއްގެ ރަށުގައި ބޭއްވުމަށް މިހާރުވެސް ރައްޔިތުން ވަނީ ބުނަން ފަށާފައެވެ.\nކުރީގެ ކައުންސިލުން ބަޖެޓްކޮށް އެކްޓިވިޓީ ގަ ޖަހާފައިން މުބާރާތެއް.


vnews - Atharu\n(03 ޖޫން 2017 އާ ގުޅޭ)\n"ކާފާ.. ދުވަހަކު ވެސް ބަންގީގެ ފަހުން މިސްކިތަށް ދާން ޖެހުނުތަ؟" އަހަރެންގެ ހިތުގައި އޮތް އެއް ސުވާލު ކާފައަށް ހުށަހެޅީމެވެ.\n"ކާފަ ކުޑައިރު އުޅުނީ ދަރިފުޅު ތި އުޅުނު ގޮތަށް. ބައެއް ނަމާދުތަކަށް ފަރުވާ ކުޑަކުރެވުނު. އެ ދުވަސްވަރު ބައެއް ފަހަރު މިސްކިތަށް ދެވުނީ ބަންގިގޮވާ ފަހުން. އެކަމަކު މިހާރު އިރާދަކުރެއްވިއްޔާ އެގޮތަކަށް ކަންތައް ދިމައެއް ނުވާނެ" ހިނިތުންވެލަމުން ކާފަ ބުނެލިއެވެ.\n"ކާފައަށް ތި ބަދަލު އައީ ކީއްވެ؟" އަނެއްކާ ވެސް އަހަރެން ސުވާލުކުރީމެވެ. އަހަރެން ވެސް އެ ބަދަލު ގެނަން ބޭނުންވާތީއެވެ.\n"ބުނަން ދަރިފުޅާ. އެ ބަދަލު އައީ ވަރަށް އަސަރު ހުރި ކަމަކާއެކު. އެކަން މެދުވެރިވީ އިރު ކާފަ ހުރީ ދަރިފުޅު ތިހުރި ޢުމުރުގައި" ކާފަގެ ވާހަކަ ކުރިއަށް ދާލެއް ލަސްކަމުން އަހަރެން އިތުރު ސުވާލެއް ކުރީމެވެ.\n"އަސްލު ވީގޮތަކީ ކޮބައި؟ ދިމާވީ ކޮން ކަމެއް؟"\n"ދަރިފުޅުގެ މުނިކާފައަކީ މި ރަށު ކުޑަ މިސްކިތުގެ މުދިމު. އެ ކާފަ އަކީ ވެސް ގަވައިދުން މިސްކިތަށް ދިޔަ މީހެއް. ކާފަ މި ގެންގުޅޭހެން އަތަރު ގެންގުޅުނު ކާފައެއް. މުނިކާފަ އެންމެ ހިތް ހަމަ ނުޖެހެނީ ޖަމާއަތަށް ކާފަ މިސްކިތަށް ނުދާތީ. އެކަމާ ހިތްހަމަ ނުޖެހިގެން މުނިކާފަ ހެދިގޮތަކީ ކާފަ މިސްކިތުގައި ބައިންދާ ނަސޭހަތް ދިނީ. އެދުވަހު އެކަން ކުރި ވަގުތު މިސްކިތުގައި އެއްވެސް މީހަކު ނެތް. ތިބީ މުނިކާފައާއި ކާފަ. އެދުވަހު މުނިކާފަ ވަރަށް ރުއި. ހިތުގައި ޖެހިގެން އެ ވާހަކަ ދެއްކި. އަދި އެންމެ ފަހު ނަސޭހަތަކަށް ވެސް ދޭން އޮތީ ޖަމާޢަތުގައި ނަމާދުކުރަން ކަމުގައި ބުނި. އެނަސޭހަތް ދޭން އަބަދު މުނިކާފަ ނުހުންނާނެކަމާއި އެކަމަކީ ކާފައަށާއި ކާފަގެ މުސްތަގުބަލަށް މުހިންމު ކަމެއްކަން ބުނެދިން. މުނިކާފަގެ އެ އަސަރުދަ ވާހަކަތަކުން ކާފަގެ ހިތް މަޑުމޮޅިވި. ކާފައަށް ވިސްނުނު. ކާފައަށް އުޅެވުނީ އެންމެ ރަނގަޅަށް ނޫންކަން ގަބޫލުކުރެވުނު" އެހިސާބަށް ކާފަގެ ވާހަކަ ކުރިއަށް ގެންދިއުމަށް ފަހު ވާހަކަ މެދު ކަނޑާލިއެވެ.\nކާފައަށް އުނދަނގޫވާ ގޮތްތަކެއް ވިއެވެ.\n"ކިހިނެއްވީ ކާފާ. ދެންވީ ކިހިނެއް؟" ޝައުގުވެރިކަމާއެކު އަހަރެންނަށް ސުވާލުކުރެވުނެވެ. ފުން ނޭވާއެއް ލަމުން ކާފަގެ ވާހަކަ ފެށިއެވެ.\n"ދެންވީ ގޮތަކީ... އެ ނަސޭހަތަށް ފަހު މުނިކާފަ ދިނީ މުނިކާފަގެ އަތުގައި އޮތް އަތަރު ފުޅި. އަދި ބުނި. އޭގެ ވަހުން ރޫހު ތާޒާ ކޮށްލާށޭ. އެ ވަހުން މުނިކާފަ ހަނދާން ކޮށްދޭނޭ. އެހެން ބުނުމަށްފަހު މުނިކާފަ އެދުނީ މުނިކާފަ ސުންނަތް ނަމާދެއް ކޮށްލަންދެން ކާފަ މިސްކިތުގައި ކުޑައިރުކޮޅަކު މަޑުކޮށްލުމަށް. މުނިކާފަގެ އެ އެދުމަށް އިޖާބަދީ މިސްކިތުގެ ފަހަތު ސަފެއްގައި މަޑުކޮށްލައިގެން ކާފަ އިނިން" އެހެން ބުނި ވަގުތު ކާފަގެ ދޮ ލުލުން ކަރުނަ ނީރޭ މަންޒަރު އަހަރެންނަށް ފެނުނެވެ. އަހަރެން އިސްދަށަށް ޖަހާލައި އެ މަންޒަރު ނުފެންނަކަމަށް ހެދީމެވެ.\n"ދަރިފުޅާ. މުނިކާފަ ސަޖިދައަށް ގޮސް ދެނެއް ނުތެދުވި. އެތައް އިރެއް ވީއިރު ވެސް އޮތީ ސަޖިދާގައި. ބައިގަޑިއެއް ހައިއިރު ފަހުން ކާފަ ގޮސް ބެލިއިރު މުނިކާފަ ......" ކާފަގެ ވާހަކަ ހުއްޓާލިއެވެ. އަހަރެންގެ ލޮލުން ވެސް ކަރުނަ ހިލުނެވެ. އެ މުނިކާފަގެ މާތްކަން ހިތަށް އަރައި ހެޔޮ ދުއާކުރެވުނެވެ.\n"ދަރިފުޅާ މިއީ ވަގުތީ ތަނެއް. މިތަނުގެ ނިމުން އަންނާނީ ކޮންއިރަކު ކިހިނެއް ކަމެއް އެކަކަށް ވެސް ނޭނގޭނެ. މުނިކާފަގެ އެ ވަކިވުން ވެގެން ދިޔައީ ކާފަގެ މުޅި ހަޔާތް ބަދަލުކޮށްލި ކަމަކަށް. މުނިކާފަ ބޭނުންކުރި އެ އަތަރުގެ ވަސް ވެގެން ދިޔައީ ހަގީގަތުގައި ވެސް ކާފައަށް ނަމާދު ހަނދާންކޮށްދޭ ބައިވެރިއަކަށް" ކާފަގެ ވާހަކަ އަހަރެން ގަބޫލުކުރީމެވެ. އެ ޖަޒުބާތީ އިހުސާސްތަކުން އަހަރެން ފެންވަރާލީމެވެ. އެ ވާހަކަތަކުން ހަޔާތުގެ މިސްރާބު ބަދަލުކޮށްލަން ނިންމީމެވެ. މާދަމާވެސް މިއަދުވެސް މަރުވެދާނެ ކަން ހަނދާންކުރީމެވެ. ހަޔާތަށް ބަދަލެއް އަންނަން ޖެހޭކަން ގަބޫލުކުރީމެވެ.\nކާފަގެ ކޮޓަރިން އަހަރެން ނުކުތީ އެކޮޓަރިއަށް އަހަރެން ވަން އިރު ހުރި މޫޑުގައެއް ނޫނެވެ. އެ މޫޑު ބަދަލުވީ ކާފަގެ ވާހަކަތަކުންނެވެ. ކާފަގެ ތަޖުރިބާ ތަކުންނެވެ.\nމިއަދު އަހަރެންނަށް ބަދަލު އަތުވެއްޖެއެވެ. ކާފައާއެކު މިސްކިތަށް ދާން ފެށިއްޖެއެވެ. އަތަރުފުޅި ބޭނުން ކުރަންވެސް ފެށިއްޖެއެވެ. އޭގެ ވަހުން ނަމާދު ހަނދާން ކޮށްދެއެވެ. ކާފަ މަތިންވެސް ހަނދާންވެ އެވެ.


FIFA World Cup: Mexico balikoh Brazil quarter ah\nވާރލްޑް ކަޕް: މެކްސިކޯ ބަލިކޮށް ބްރެޒިލް ކުއާޓާއަށް\nމި މެޗުން ބްރެޒިލް މޮޅުވީ 2-0 އިން\nމެކްސިކޯ ވަނީ އެންމެފަހުން ކުޅުނު ހަތް ވާރލްޑް ކަޕްގައި ވެސް ދެވަނަ ބުރުން ކަޓާފައި\nކުއާޓާގައި ބްރެޒިލް ނުކުންނާނީ ބެލްޖިއަމްއާ ދެކޮޅަށް\nކ. މާލެ3ޖުލައި 2018 | އަންގާރަ 07:46 1,882\nބްރެޒިލް އަދި މެކްސިކޯ ކުޅުނު މެޗުގެ މޭން އޮފް ދަ މެޗަކަށް ހޮވުނީ ނޭމާ - ގެޓީ އިމޭޖާސް\nފީފާ ވާރލްޑް ކަޕްގެ ކުއާޓާ ފައިނަލުން ދެވަނަ ބުރުގައި މެކްސިކޯ ބަލިކޮށް ބްރެޒިލްއިން ޖާގަ ހޯދައިފިއެވެ.\nވަރުގަދަ ޖަރުމަނު ކަޓުވާލުމަށްފަހު ދެވަނަ ބުރަށް ދަތުރުކުރި މެކްސިކޯއާ ދެކޮޅަށް ކުޅުނު މެޗު ބްރެޒިލްއިން ކާމިޔާބުކުރީ 2-0 ގެ ނަތީޖާއަކުންނެވެ. މިއީ ވާރލްޑް ކަޕެއްގައި މި ދެޓީމުގެ މެދުގައި ކުޅެވުނު ފަސްވަނަ މެޗަށްވާއިރު އޭގެކުރިން ކުޅުނު ހަތަރު މެޗު ވެސް ކާމިޔާބުކުރީ ބްރެޒިލްއެވެ. މި މެޗާއި ކުރިމަތިލިއިރު އެންމެފަހުން ކުޅުނު 14 މެޗުން ވެސް ބްރެޒިލް ބަލިވެފައެއް ނުވެއެވެ.\nމާސެލޯއަށް އަނިޔާވެފައިވުމާއެކު އޭނާގެ ބަދަލުގައި ބްރެޒިލްގެ ފުރަތަމަ އެގާރައިން ފެނިގެންދިޔައީ ފެލީޕޭ ލުއިސްއެވެ. މެކްސިކޯގެ ޓީމުން ވެސް ދެ ބަދަލެއް ފެނިގެންދިޔައިރު ކެޕްޓަން ރަފައޭލް މާކުއޭޒް ވެގެންދިޔައީ ސްޓޭންލީ މެތިއުސްގެ ފަހުން ވާރލްޑް ކަޕްގެ ނޮކްއައުޓް މެޗެއްގެ ފުރަތަމަ އެގާރާގައި ހިމެނިގެން ކުޅުނު އެންމެ އުމުރުން ދުވަސްވީ ކުޅުންތެރިޔާއަށެވެ\nފުރަތަމަ ހާފު ފެށިގެން ދެ ޓީމުގެ ފަރާތުން ވެސް ފޯރިގަދަ ކުޅުމެއް ފެނިގެންދިޔައިރު ދެ ޓީމުން ވެސް ވަނީ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސްކޮށްފައެވެ. އެގޮތުން މެކްސިކޯގެ ކާލޯސް ވޭލާ އަދި ހާވިން ލޮޒާނޯ ބްރެޒިލްގެ ގޯލަށް ނުރައްކާ ކުރުމަށް މަސައްކަތްކުރިއިރު ބްރެޒިލްގެ ނޭމާ އަދި ގެބްރިއެލް ޖީސަސް ފޮނުވާލި ހަމަލާތަކުގެ ހުރަހަކަށް ވެގެންދިޔައީ ބްރެޒިލްގެ ގޯލު ބެލެހެއްޓި ގުއިލާމޯ އޮޗޯއާއެވެ.\nދެ ޓީމުން ކުރެ ޓީމަކަށް ލަނޑެއް ނުޖެހި ފުރަތަމަ ހާފު ނިމިގެންދިޔައިރު ދެވަނަ ހާފުގައި ބްރެޒިލްއިން ވަނީ މެޗުގެ ކޮންޓްރޯލް ނަގާފައެވެ. އެގޮތުން ފުލުފުލުގައި އެޓީމުން ހަމަލާތައް އުފެއްދިއިރު މެޗުގެ 51 ވަނަ މިނެޓުގައި އެޓީމުން ވަނީ ލީޑު ނަގާފައެވެ. މި ލަނޑު ވިލިއަން ނެގި ހުރަހަކުން އެޓީމަށް ޖަހައިދިނީ ނޭމާއެވެ. މި ހާފުގައި ބްރެޒިލްގެ ކުޅުންތެރިން ގިނަ ހަމަލާތަކެއް މެކްސިކޯގެ ގޯލާއި އަމާޒުކުރިއިރު އެ ހަމާލަތައް ހުއްޓުވުމުގައި އޮޗޯއާ ވަނީ އަވަދިނެތި މަސައްކަތްކޮށްފައެވެ. އެހެން ނަމަވެސް މެޗުގެ 88 ވަނަ މިނެޓުގައި ބަދަލު ކުޅުންތެރިޔެއްގެ ގޮތުގައި ކުޅެން އެރި ރޮބާޓޯ ފިރްމީނޯ ވަނީ ލަނޑެއް ޖަހާ ބްރެޒިލްއަށް ކުއާޓާގެ ޖާގައެއް ޔަގީންކޮށްދީފައެވެ.\nމިއީ 2006 ވަނަ އަހަރުގެ ވާރލްޑް ކަޕްގެ ފަހުން ވާރލްޑް ކަޕެއްގައި ޖެހިޖެހިގެން ބްރެޒިލް ތިން މެޗުން މޮޅުވި ފުރަތަމަ ފަހަރެވެ. ހަމައެހެންމެ މި މެޗާއެކު ފާއިތުވެދިޔަ ހަތް ވާރލްޑް ކަޕްގައި ވެސް މެކްސިކޯ ވަނީ ދެވަނަ ބުރުން ކަޓާފައެވެ.\nކުއާޓާ ފައިނަލުގައި އަންނަ ހުކުރު ދުވަހު ބްރެޒިލް ނުކުންނާނީ ބެލްޖިއަމްއާ ދެކޮޅަށެވެ.


Premier League: City aai United balivehjje\nޕްރިމިއާ ލީގު: ސިޓީ އާއި ޔުނައިޓެޑު ބަލިވެއްޖެ\nސިޓީ ބަލިވީ ވުލްވްސްއާ ވާދަކޮށް 0-2 ގެ ނަތީޖާއަކުން\nޔުނައިޓެޑު ބަލިވީ ނިއުކާސަލް ޔުނައިޓެޑާ ވާދަކޮށް 0-1 ގެ ނަތީޖާއަކުން\nކ. މާލެ |7އޮކްޓޯބަރ 2019 | ހޯމަ 18:21 | 4,996\nވުލްވްސްގެ ކުޅުންތެރިން އުފާ ފާޅުކުރަނީ - ޓްވިޓަރ\nޕްރިމިއާ ލީގުގައި މެންޗެސްޓަރ ސިޓީ އަދި މެންޗެސްޓަރ ޔުނައިޓެޑު ކުޅުނު މެޗުން ބަލިވެއްޖެއެވެ.\nސިޓީ ބަލިވީ އާދީއްތަ ދުވަހުގެ ރޭ ވުލްވްސްއާ ވާދަކޮށް 0-2 ގެ ނަތީޖާއަކުންނެވެ.\nސިޓީ ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅެމުންދިޔައީ ވުލްވްސްއިންނެވެ. އެގޮތުން އެޓީމުން ވަނީ ވުލްވްސްގެ ހާފަށް ބާރުބޮޑުކޮށް ހަމަލާތައް އުފައްދަން މަސައްކަތް ކޮށްފައެވެ.\nމި ހާފްގައި ވުލްވްސްއަށްވެސް ވަނީ ލަނޑު ޖެހުމަށް ފުރުސަތުތަކެއް ލިބިފައެވެ. ނަމަވެސް ލިބުނު ފުރުސަތުތަކުގެ ބޭނުން އެޓީމަށް އެންމެ ރަނގަޅަށް މި ހާފްގައި ހިފިފައެއް ނުވެއެވެ.\nދެވަނަ ހާފް ފެށިގެންވެސް ސިޓީގެ ފަރާތުން މޮޅު ކުޅުމެއް ފެނިގެންދިޔައިރު، ލަނޑު ޖެހުމަށްވެސް އެޓީމުން ވަނީ މި ހާފްގައި ފުރުސަތުތައް ތަނަވަސްކޮށްފައެވެ. ނަމަވެސް މި ހާފްގައި އެޓީމަށް އެންމެ ރަނގަޅަށް ލިބޭ ފުރުސަތުތަކުގެ ބޭނުން ހިފިފައެއް ނުވެއެވެ.\nވުލްވްސްއިން މެޗުގެ ލީޑު ނެގީ 80 ވަނަ މިނެޓުގައެވެ. މި ލަނޑު ޖިމެނޭޒްގެ އެހީތެރިކަމާއެކު ކާމިޔާބުކުރީ އެޑަމާ ޓްރޯރޭއެވެ. އަދި އިތުރު ވަގުތުގައި ޖިމެނޭޒްގެ އެހީތެރިކަމާއެކު ޓްރޯރޭ ވަނީ ލަނޑެއް ކާމިޔާބުކޮށް އެޓީމަށް ތިން ޕޮއިންޓް ކަށަވަރުކޮށްދީފައެވެ.\nމި ނަތީޖާއާއެކު ސިޓީ އޮތީ ކުޅުނު 8 މެޗުން ލިބުނު 16 ޕޮއިންޓާއެކު ޕޮއިންޓް ތާވަލުގެ ދެވަނައިގައެވެ. މެޗުން ބަލިވި ވުލްވްސް އޮތީ ކުޅުނު 8 މެޗުން ލިބުނު 10 ޕޮއިންޓާއެކު ޕޮއިންޓް ތާވަލުގެ 11 ވަނައިގައެވެ.\nއާދީއްތަ ދުވަހުގެ ރޭ ކުޅުނު މެޗުން ޔުނައިޓެޑު ބަލިވީ ނިއުކާސަލް ޔުނައިޓެޑާ ވާދަކޮށް 0-1 ގެ ނަތީޖާއަކުންނެވެ.\nނިއުކާސަލް ދަނޑުގައި ކުޅުނު މި މެޗު ފެށިގެން ރަނގަޅަށް ކުޅެމުންދިޔައީ އެޓީމުންނެވެ. އެގޮތުން ޔުނައިޓެޑުގެ ހާފަށް ބާރުބޮޑުކޮށް އެޓީމުން ވަނީ ހަމަލާތައް އުފައްދަން މަސައްކަތް ކޮށްފައެވެ.\nފުރަތަމަ ހާފްގައި ޔުނައިޓެޑުގެ ފަރާތުން މާ ރަނގަޅު ހަމަލާތަކެއް ނުފެނުނު ނަމަވެސް، އެޓީމަށްވެސް ވަނީ މި ހާފްގައި ލީޑު ނެގުމަށް ފުރުސަތުތަކެއް ލިބި ބޭކާރުވެފައެވެ.\nދެވަނަ ހާފް ފެށިގެން ނިއުކާސަލްއިން އެޓީމުގެ އެޓޭކްތައް ވަރުގަދަ ކޮށްފައިވާއިރު، ލަނޑު ޖެހުމަށްވެސް ފުރުސަތުތަކެއް އެޓީމުން ވަނީ ތަނަވަސްކޮށްފައެވެ.\nނިއުކާސަލްއިން މެޗުގެ ލީޑު ނެގީ 72 ވަނަ މިނެޓުގައެވެ. މި ލަނޑު ވިލެމްސްގެ އެހީތެރިކަމާއެކު ކާމިޔާބުކުރީ ލޯންސްޓާފްއެވެ. މިއީ އޭނާ ނިއުކާސަލްއަށް ކުޅުނު ފުރަތަމަ މެޗެވެ.\nމި ނަތީޖާއާއެކު ޔުނައިޓެޑު އޮތީ ކުޅުނު 8 މެޗުން ލިބުނު ނުވަ ޕޮއިންޓާއެކު ޕޮއިންޓް ތާވަލުގެ 12 ވަނައިގައެވެ. މެޗުން މޮޅުވި ނިއުކާސަލް އޮތީ ކުޅުނު 8 މެޗުން ލިބުނު 8 ޕޮއިންޓާއެކު ޕޮއިންޓް ތާވަލުގެ 16 ވަނައިގައެވެ.


2 rufiyaage aa shipment eh raajje genesfi.\nއަލަށް ނެރުނު ފައިސާ ފޮތީގެ2ރުފިޔާގެ އައު ޝިޕްމަންޓެއް ރާއްޖެ ގެނެސްފި ކަމަށް މޯލްޑިވްސް މަނިޓަރީ އޮތޯރިޓީން ބުނެފިއެވެ.\nމޯލްޑިވްސް މަނިޓަރީ އޮތޯރިޓީން ބުނީ2ރުފިޔާގެ ފައިސާ ފޮތި އަލުން ޖަހައިގެން 05 ޑިސެންބަރު ގައި ރާއްޖެ ގެނެސް، ދައުލަތުގެ ޚަޒާނާގައި ރައްކާކޮށްފައިވާކަމަށެވެ.\n2 ރުފިޔާގެ އައު ފައިސާ ފޮތި ބާޒާރަށް ނެރެފައިވަނީ މިއަހަރުގެ ޖުލައި މަހުގެ 12 ވަނަ ދުވަހުއެވެ. ދެރުފިޔާގެ ލުއި ފައިސާފޮތީގައި ދެމައުދަނެއްވަނީ ބޭނުންކޮށްފައެވެ. އެގޮތުން ބޭރުގައި ބޭނުންކޮށްފައިވަނީ ނިކަލް ބުރާސް އަދި އެތެރޭގައި ބޭނުންކޮށްފައިވަނީ ނިކަލް ޕްލޭޓެޑް ސްޓީލެވެ.\nކުރީގެ ދެރުފިޔާގެ ފައިސާ ފޮއްޗާއި ތަފާތުކޮށް އުފައްދާފައިވާ2ރުފިޔާގެ އައު ފައިސާ ފޮއްޗަކީ ބަރުދަނުގެ ގޮތުން ލުއި އެއްޗެކެވެ. އެމްއެމްއޭއިން ބުނީ އަލަށް ނެރުނު ދެރުފިޔާގެ ފައިސާ ފޮއްޗާއި ކުރީގެ ފައިސާ ފޮތިވެސް ސަރކިއުލޭޝަންގައި ދައުރުކުރަމުން ގެންދާނެކަމަށެވެ.\nމިހާރު ބޭނުންކުރަމުންއަންނަ5ރުފިޔާގެ ކަރުދާސްނޫޓް 31 ޑިސެމްބަރ 2017 ގެ ފަހުން ވިޔަފާރީގެ ބޭނުންތަކަށް ބޭނުން ނުކުރެވޭނެކަމަށް އެމްއެމް …


Sarukaaru uvaalaa Nizaam badhalukoh Boduvazeerukan beynunfulhu vaa kamah Nasheed vidhaalhuvejje\nސަރުކާރު އުވާލާ ނިޒާމު ބަދަލުކޮށް ބޮޑުވަޒީރުކަން ބޭނުންފުޅުވާ ކަމަށް ނަޝީދު ވިދާޅުވެއްޖެ\nރައީސް ސޯލިހާއި މަޖިލީހުގެ ރައީސް ނަޝީދު --\nސަރުކާރު އުވާލާ ރާއްޖޭގެ ހިންގުން ބަރުލަމާނީ ނިޒާމަށް ބަދަލުކޮށް ބޮޑުވަޒީރުކަން ބޭނުންފުޅުވާ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ. އެމަނިކުފާނު މިހެން ވިދާޅުވީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ފޮނުއްވެވި މެސެޖެއްގަ އެވެ.\nއެ މެސެޖުގައި ރައީސް ނަޝީދު ވަނީ ވެރިކަމުގެ ނިޒާމު ބަދަލުކުރަން ޖެހޭ ކަމަށް ވިދާޅުވާ ވިދާޅުވުން ތަކުރާރުކުރައްވާފަ އެވެ. އަދި އެ މަޝްވަރާތައް ކުރިއަށް ގެންދަވަން ބޭނުންފުޅުވާ ކަމަށްވެސް ވިދާޅުވި އެވެ. ނަޝީދުގެ މެސެޖުގައި އެދިވަޑައިގެންފައިވަނީ ސަރުކާރު އުވާލައްވާ، 2023 ގައި ރިޔާސީ އިންތިހާބު ނުބޭއްވުމަށެވެ. އަދި ވެރިކަން ހިންގުމުގެ ނިޒާމު ބަރުލަމާނީ ނިޒާމަކަށް ފުރޮޅާލުމަށެވެ. އަދި ބޮޑުވަޒީރަކަށް ވެވަޑައިގަތުމުގެ ޝައުގުވެރިކަން ވަނީ ފާޅުކުރައްވާފަ އެވެ.\nރައީސް ނަޝީދު، ރައީސް ސޯލިހަށް ފޮނުއްވެވި މެސެޖް ބައެއް މިނިސްޓަރުންނާ ވެސް ވަނީ ހިއްސާކުރައްވާފަ އެވެ.\nނިމިގެންދިޔަ ރައްޔިތުންގެ މަޖިލީހުގެ އިންތިހާބުގައި އެމްޑީޕީ އަށް ލިބުނު ބޮޑު ކާމިޔާބީއަށް ފަހު ރާއްޖޭގެ ވެރިކަން ބަރުލަމާނީ ނިޒާމަކަށް ބަދަލުކުރަން ޖެހޭ ކަމަށް ރައީސް ނަޝީދު ގެންދަވަނީ ތަކުރާރުކޮށް ވިދާޅުވަމުންނެވެ.\nޑިސެންބަރު 7، 2020 ގައި އޮތް "އާސްކް ސްޕީކާ" ޕްރޮގްރާމްގައި ރައީސް ނަޝީދު ވިދާޅުވީ ވެރިކަން ކުރަން އޮތް "ހަމައެކަނި ނިޒާމަކީ ބަރުލަމާނީ ނިޒާމު" ކަމަށެވެ. އަދި ރާއްޖޭގައި ގިނަ ދުވަހު ވެރިކަން ކޮށްފައިވަނީ ވެސް ބަރުލަމާނީ ނިޒާމަށެވެ. ރިޔާސީ ނިޒާމު މޮޅުވެގެން އެ ވާހަކަ ދައްކަން ފެށީ މިދިޔަ ވިއްސަކަށް އަހަރުގެ ތެރޭގައި ކަމަށްވެސް ނަޝީދު ވިދާޅު ވިއެވެ.\n"އަޅުގަނޑު އަބަދުވެސް ގަބޫލުކުރަނީ ދިވެހިރާއްޖެއަށް އަދި ކޮންމެ ގައުމަކަށް ވިޔަސް ވެރިކަން ކުރަން އެންމެ ރަނގަޅު، އޮތް ހަމައެކަނި ނިޒާމަކީ ބަރުލަމާނީ ނިޒާމެއް. އަޅުގަނޑު މިހެން ދަންނަވާއިރު އަޅުގަނޑު މިއީ ރައީސުލްޖުމްހޫރިއްޔާކަން ކޮށްފައި ހުރި މީހެއް، އަދި އެކަމު ބޮޑުވަޒީރުކަން ކޮށްފައި ހުރި މީހެއް ނޫން. ދިވެހިރާއްޖޭގައި ގިނައިން ވެރިކަން ކޮށްފައި އޮތީ ބަރުލަމާނީ ނިޒާމަކަށް. މިފަހުން އައި ވިއްސަކަށް އަހަރު ރިޔާސީ ކަންތައްގަނޑެއް ޖެހިގެން މި އުޅެނީ. އެއީ ވަރަށް ފަހުން އައި ކަމެއް،" ނަޝީދު ވިދާޅުވިއެވެ.\nރައީސް އިބްރާހިމް މުހައްމަދު ސޯލިހަށް ދެވަނަ ދައުރެއްގެ އެންމެ ކަށަވަރު މަގަކީ ވެސް ބަރުލަމާނީ ނިޒާމު ކަމަށް ރައީސް ނަޝީދު މީގެ ކުރިން ވެސް ވަނީ ވިދާޅުވެފަ އެވެ. ދިވެހިން މިހާރު ބަލައިގެންފައިވާ ގާނޫނު އަސާސީ ބިނާ ވެގެން އައީ ވަރަށް ބޮޑަށް ބަރުލަމާނީ ސިފަތައް ހިމެނިގެން ކަމަށްވެސް ވިދާޅުވެފައިވެ އެވެ.\nނަމަވެސް ރާއްޖޭގައި ވެރިކަން ކުރުމުގެ ނިޒާމު ކަނޑައަޅާފައިވަނީ ސީދާ ރައްޔިތުން ކަމަށާއި، އެ ނިޒާމު ބަދަލުކުރާނަމަ ފުރަތަމަ ދާންޖެހޭނީ ރައްޔިތުންގެ ގާތަށް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ވިދާޅުވެފައެވެ.\nރައީސް އޮފީހުގައި މިދިޔަ އަހަރުގެ ޖޫން މަހު ބޭއްވި ނޫސްވެރިންގެ ބައްދަލުވުމުގައި ބަރުލަމާނީ ނިޒާމަކަށް ތާއީދު ކުރައްވަންތޯ ނޫސްވެރިއަކު ކުރި ސުވާލަށް ޖަވާބު ދެއްވަމުން، ރައީސް ސޯލިހު ވިދާޅުވީ ވެރިކަމުގެ ނިޒާމާ މެދު ވިސްނަވައި، ރައީސްގެ މަގާމުގައި ހުންނަވައިގެން ވަގުތު ހޭދަކުރައްވަން ބޭނުންފުޅު ނުވާ ކަމަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ބަރުލަމާނީ ނިޒާމް


BREAKING NEWS: Covid-19 Bali Jehunu Meehunge Adhadhu 900000 Ah Araifi - Vaguthu\nކޮވިޑް-19: ބަލި ޖެހުނު މީހުންގެ އަދަދު ނުވަލައްކައަށް އަރައިފި\nކޮވިޑް-19 ޖެހުނު މީހުންގެ އަދަދު ނުވަލައްކައަށް އަރައިފިއެވެ.\nމިހާތަނަށް ލިބިފައިވާ މައުލޫމާތައް ބަލާއިރު 910352 މީހުން ވަނީ ކޮވިޑް-19 އަށް ފައްސި (ޕޮޒިޓިވް) ވެފައެވެ. އޭގެ ތެރެއިން 45498 މީހުން ވަނީ މިހާތަނަށް މަރުވެފައެވެ. އަދި މިހާތަނަށް ބަލިން ރަނގަޅުވީ 190901 މީހުންނެވެ.\nއެންމެ ގިނަ މީހުންނަށް ބަލި ޖެހިފައި ވަނީ އެމެރިކާ އިންނެވެ. އެމެރިކާ އިން މިހާތަނަށް 203848 މީހުން ވަނީ ފައްސިވެފައެވެ. އެމެރިކާ އިން މަރުވި މީހުންގެ އަދަދު މިހާރު 4482 އަށް އަރައެވެ. ދެވަނަ އަށް އެންމެ ގިނަ މީހުން ފައްސިވެފައި ވަނީ އިޓަލީވިލާތުންނެވެ. އެގައުމުން 110574 މީހަކު ވަނީ ފައްސިވެފައެވެ. އިޓަލީވިލާތުން މިހާތަނަށް 13155 މީހުން ވަނީ މަރުވެފައެވެ.\nތިން ވަނަ އަށް އެންމެ ގިނަ މީހުން ފައްސިވެފައި ވަނީ ސްޕޭނުންނެވެ. ސްޕޭނުން 102136 މީހުން ފައްސިވެފައި ވާއިރު 9053 މީހުން މިހާތަނަށް ވަނީ މަރުވެފައެވެ.\nހަތަރު ވަނަ އަށް އެންމެ ގިނަ މީހުން ފައްސިވެފައި ވަނީ ފުރަތަމަ ބަލި ފެތުރެން ފެށި ޗައިނާ އިންނެވެ. ޗައިނާ އިން 81554 މީހުން ފައްސިވެފައި ވާއިރު މިހާތަނަށް 3312 މީހުން ވަނީ މަރުވެފައެވެ.\nޔޫރަޕްގައި މިހާރު ހާލަތު ގޯސްވަމުންދާ އަނެއް ގައުމަކީ ޖަރުމަންވިލާތެވެ. އެގައުމުން 76544 މީހުން ފައްސިވެ 858 މީހުން މިހާތަނަށް މަރުވެއްޖެއެވެ. ޖަރުމަންވިލާތުގައި ކޮވިޑް-19 ފެތުރެން ފެށުމުން ޓެސްޓް ކުރުމުގެ މަސައްކަތް ވަރަށް ފުޅާދާއިރާއެއްގައިކޮށް، ބަލި ކޮންޓްރޯލް ކުރުމުގައި ކުރިއެރުންތަކެއް ހޯދުނު ކަމަށް ރިޕޯޓް ކުރި ނަމަވެސް މިހާރު ޖަރުމަންގައި ބައްޔަށް ފައްސިވާ މީހުންނާއި މަރުވާ މީހުންގެ އަދަދު އަންނަނި އިތުރު ވަމުންނެވެ.\nކޮވިޑް-19 ފެތުރުން ކޮންޓްރޯލް ކުރަން ގިނަ ގައުމުތަކުން ވަރުގަދަ ފިޔަވަޅުތަކެއް އަޅާފައި ވީނަމަވެސް އެންމެ ބާރަށް މިހާރު ބަލި ފެތުރެމުންދާ އެމެރިކާ އިން އެކަށީގެންވާ ފިޔަވަޅުތަކެއް ނާޅާ ކަމަށް ބުނެ ފާޑުކިޔުން ވަނީ އަމާޒުވެފައެވެ.


Lanka ge Raees China ah, Boduvazeeri India ah | Mihaaru\n20 ޖެނުއަރީ 2020 - 16:36 1 comment\nޗައިނާ ސަރުކާރުގެ ދައުވަތަކަށް ގޯޓާބޭ އެ ގައުމަށް ވަޑައިގަންނަވާނީ އަންނަ މަހު އެވެ. މިދިޔަ ހަފުތާގައި ލަންކާ އަށް ވަޑައިގެންނެވި ޗައިނާގެ ޚާރިޖީ ވަޒީރު ވަން ޔި ވަނީ ގޯޓާބޭ ޗައިނާ އަށް ވަޑައިގަތުމުގެ ދައުވަތު ރަސްމީކޮށް ދެއްވައިފަ އެވެ.\nގޯޓާބޭގެ ދަތުރުގައި ޗައިނާގެ ރައީސް ޝީ ޖިންޕިންއާ އެކު ރަސްމީ ވާހަކަތައް ބާއްވަވާނެ އެވެ. މީގެ އިތުރުން ޗައިނާގެ ވިޔަފާރިވެރިންނާ ވެސް ބައްދަލު ކުރެއްވުމަށް ވަނީ ހަމަޖެހިފަ އެވެ. މަޝްވަރާ ކުރާނެ ދާއިރާތަކުގެ ތެރޭގައި ޓެކްނޮލޮޖީ، ޓޫރިޒަމް އަދި އިންފްރާސްޓްރަކްޗާ ހިމެނެ އެވެ.\nޗައިނާގެ ޚާރިޖީ ވަޒީރު ވަން ޔި (ވ) މިދިޔަ ހަފުތާގައި ބޮޑުވަޒީރު މަހިންދާއާ ބައްދަލު ކުރައްވަނީ. --ފޮޓޯ:އޭއެފްޕީ\nމިއީ ރައީސްކަން ލިބިވަޑައިގެންނެވި ފަހުން ގޯޓާބޭ ޗައިނާ އަށް ވަޑައިގަންނަވާ ފުރަތަމަ ފަހަރެވެ. އަދި ގައުމުން ބޭރަށް ކުރައްވާ ދެ ވަނަ ދަތުރެވެ. މިިދިޔަ އަހަރުގެ ނޮވެމްބަރު މަހު 16 ވަނަ ދުވަހު ބޭއްވި ރިޔާސީ އިންތިޚާބު ކާމިޔާބު ކުރައްވައިގެން ވެރިކަމަށް ވަޑައިގެންނެވި ގޯޓާބޭ ފުރަތަމަ ވަޑައިގެންނެވީ ބޮޑު ވަޒީރު ނަރެންދުރަ މޯދީގެ ދައުވަތަކަށް އިންޑިއާއަށެވެ.\nއިންޑިއާ ސަރުކާރުގެ ދައުވަތަކަށް ބޮޑުވަޒީރު ރާޖަޕަކްސާ އެ ގައުމަށް ވަޑައިގަންނަވާނީ ފެބްރުއަރީ7ވަނަ ދުވަހު އެވެ. ރާޖަޕަކްސާގެ ދަތުރުގައި ބޮޑުވަޒީރު މޯދީގެ އިތުރުން އިންޑިއާ ސަރުކާރުގެ އިސްވެރިންނާ ބައްދަލު ކުރައްވާނެ އެވެ.\nމިއީ ނޮވެމްބަރު 18 ވަނަ ދުވަހު ބޮޑު ވަޒީރުކަމުގެ މަގާމާ ހަވާލުވެވަޑައުގަތުމަށް ފަހު ރާޖަޕަކްސާ އިންޑިއާ އަށް ވަޑައިގަންނަވާ ފުރަތަމަ ފަހަރެވެ.\nއިތުރު ލިޔުންތައް ސްރީ ލަންކާ އިންޑިއާ މަހިންދަ ރާޖްޕަކްސަ ޗައިނާ\nސްވިސް އެމްބަސީގެ ލަންކާ މުވައްޒަފު ހައްޔަރުކޮށްފި


Roadha veelan katsu rihaige ajuma balailamaa!\nރޯދަ ވީއްލަން ކަޓްސޫ ރިހައިގެ އަޖުމަބަލައިލަމާ!\n"ރިހަފަތް" ގައި މިއަދު މި ގެނެސްދެނީ ތަފާތު ރިހައެއް ހަދާލާނެ ގޮތެވެ. ޖަޕާން ސްޓައިލަކަށް ތައްޔާރު ކުރާ މި ރިހަ އަށް ކިޔަނީ "ކަޓްސޫ ކަރީ" އެވެ. މިއީ ހުޅުމާަލޭގައި ހުންނަ އޮއިޝީ ރެސްޓޫރަންޓުގެ މެނޫގައި ވެސް ހިމެނޭ އަދި ގިނަ ބަޔަކަށް ވަރަށް ކަމުދާ ރިހައެކެވެ. އެހެންކަމުން ރޯދަ ވީއްލާ ގަޑިއަށް ބަތް ނުވަތަ ރޮއްޓާ އެކުގައި ވެސް މި ރިހަ ބޭނުން ކުރެވިދާނެ އެވެ.\nލޮނުމެދާ އިނގުރު ޕޭސްޓް\nގޯލްޑަން ކަރީ ޕޭސްޓް\nފުރަތަމަ ފޮތި ފޮއްޗަށް ކޮށާފައި ހުރި ޗިކަން ބްރެސްޓް މައްޗައް ކުޑަ އަސޭމިރުސް ކޮޅަކާއި ލޮނު އަދި ޖިންޖާ އެންޑް ގާލިކް ޕޭސްޓްކޮޅެއް އަޅާލާނީ އެވެ. ދެން އޭގެ މައްޗައް ސަފޯލާ ގޯލްޑް ތެޔޮ އަޅާލުމަށް ފަހު މަސަޓަޑް ސޯސްކޮޅެއް އަޅާލާށެވެ. އަދި މެގީ އޮއިސްޓާ ސޯސްއާ މެގީ ޗިކަން ސްޓޮކް ވެސް އަލާލާނީ އެވެ. ދެން އެ ހުރިހާއެއްޗެއް ރަނގަޅަށް އެއްކޮށްލާނީ އެވެ. އެއަށް ފަހު ޗިކަން ބްރެސްޓްގެ ކޮންމެ ފޮއްޗެއް ނެގުމަށް ފަހު ފުށް އެއްޗަކަށާއި ބިސް އަދި ބްރެޑް ކްރަމް ތެރެއަށް ލާށެވެ. ދެން ގޯލްޑަން ބްރައުން ކުލައަެއެް އަރަންދެއް ތެލުލާނީ އެވެ. އޭރުން ކަޓްސޫ ކަރީއަށް ބޭނުންވާ ކުކުޅު ތައްޔާރު ކުރެވުނީ އެވެ.\nދެން ތަވައަކަށް ސަފޯލާ ގޯލްޑް ތެޔޮ އަޅާ ހޫނުކޮށްލުމަށް ފަހު އޭގެ ތެރެއަށް ޖިންޖާ އެންޑް ގާލިކް ޕޭސްޓްއާ އަލުވި އަދި ކެރެޓު އަޅާނީ އެވެ. އެއް ޖޯޑު ފެންކޮޅެއް އަޅާލުމަށް ފަހު އޭގެ ތެރެއަށް އަލާލާނީ ގޯލްޑަން ކަރީ ޕޭސްޓެވެ. ދެން ރަނގަޅަށް އެއްކޮށްލާނީ އެވެ. އެއަށް ފަހު ކުރިން ހެދި ކުކުޅާ އެކު ރިހަ އެއްތައްޓަކަށް އަޅާލުމުން ކަޓްސޫ ކަރީ ތައްޔާރުކޮށްލެވުނީ އެވެ.


Ibrahim Mutthalib - Majlis Election 2019 Coverage\nމިދިޔަ ދައުރުގައި ރައްޔިތުންގެ މަޖިލިސްގެ ފަރެސްމާތޮޑާ ދާއިރާގެ މެމްބަރުކަން ކުރެއްވި އިބްރާހިމް މުއްތަލިބަކީ އޭރު މަޖިލީހުގައި ވަރަށް ހީވާގި މެމްބަރެކެވެ. ގައުމީ އެކި ކަންކަން މަޖިލީހަށް ހުށަހަޅައި ވަކާލާތުކުރެއްވުމުގައި އޭނާ ހުންނެވީ އެންމެ އިސް ސަފުގަ އެވެ. ބިލްތަކަށް އިސްލާހު ހުށަހެޅުއްވުމުގައި ވެސް ވަރަށް ކުރީގަ އެވެ. ވިޔަފާރިވެރިންގެ ޖަމިއްޔާ ހިންގެވުމުގައި ކުރިން އެންމެ އިސްކޮށް އުޅުއްވި މުއްތަލިބަކީ މިހާރު ކޮންސްޓްރަކްޝަން ދާއިރާގެ ބޭފުޅެކެވެ. މުއްތަލިބު މިފަހަރު ކުރިމަތިލައްވަނީ އަމިއްލަ ކެންޑިޑޭޓެއްގެ ގޮތުގައި މާފަންނު ދެކުނު ދާއިރާއަށެވެ.\nހިދުމަތުގެ އެތައް ތަޖުރިބާއެއް\nމީގެ 31 އަހަރު ކުރިން ތަމަޅަ ޓެރަރިސްޓުން މާލެ އަރައި ހަމަލާ ދިނުމުން ގިނަ ދިވެހިން ބިރުން ފިލަން ދުވި އެވެ. ނަމަވެސް އޭރު ސްކައުޓުންގެ ތެރޭގައި އުޅުއްވި ޒުވާން މުއްތަލިބު އެ ދުވަހު ވެސް ހުންނެވީ ގައުމީ ހިދުމަތުގަ އެވެ. ބަޑީގެ އަޑަށް ފަތިހު ހޭލެއްވި ގޮތަށް އެ ހަނގުރާމަ ހަމަޔަކަށް އެޅި ދިވެހިންނަށް ނަސްރު ލިބެންދެން އުޅުއްވީ ޒަހަމުވި މީހުންނަށް އެހީވުމަށެވެ. އެއީ ޒުވާނެއްގެ ހައިސިއްޔަތުން އޭނާ ގައުމަށް ކޮށްދެއްވި ބޮޑު ޚިދުމަތެކެވެ.\nވަޒީފާގެ މައިދާނަށް މުއްތަލިބު ނުކުންނެވީ އެލިއާ ކުންފުނިންނެވެ. އެއަށް ފަހު 1987 އިން ފެށިގެން 13 އަހަރު މަސައްކަތް ކުރެއްވީ ވިޔަފާރިވެރިންގެ ޖަމިއްޔާގަ އެވެ. އަމިއްލަ ކޮންސްޓްރަކްޝަން ކުންފުނި އަމޭން މޯލްޑިވްސް އުފައްދަވައި، އެ ދާއިރާގައި މަސައްކަތް ފެއްޓެވީ 1999 ގަ އެވެ. މިއަދު އެއީ ރާއްޖޭގެ މެދު ފަންތީގެ ކުންފުނިތަކުގެ ތެރޭގައި ހިމެނޭ އަދި ބޮޑެތި އެތައް މަސައްކަތެއް ކޮށްފައިވާ ކުންފުންޏެކެވެ.\nމިހާތަނަށް މުއްތަލިބުގެ ކުންފުނިން ކުރި ބޮޑެތި މަސައްކަތްތަކުގެ ތެރޭގައި ފުވައްމުލަކުގެ ނޭޗާސް ޕާކް ތަރައްގީކުރުން ހިމެނެ އެވެ. އޭގެ އިތުރުން ރާއްޖެއަށް ކުރިމަތިވި ސުނާމީގެ ހާދިސާއަށް ފަހު ގައުމު އަލުން އާރާސްތު ކުރުމުގެ ގިނަ މަސައްކަތްތަކެއް ވެސް ކޮށްފައިވެ އެވެ.\nމުއްތަލިބު ވަނީ އާއްމު ހިއްސާދާރުންގެ ފަރާތުން 2003 އިން 2004 އަށް ބޭންކް އޮފް މޯލްޑިވްސްގެ ޑިރެކްޓަރުންގެ ބޯޑުގައި އުޅުއްވައިފަ އެވެ. އަދި 2007 އިން 2008 ވަނަ އަހަރާ ހަމައަށް އެމްޓީސީސީގެ ޑިރެކްޓަރުންގެ ބޯޑުގައި ވެސް އިންނެވި އެވެ.\nސިޔާސީ ހަޔާތުގެ ފެށުން ވިޔަފާރިވެރިންގެ ޖަމިއްޔާއިން\nއޭނާގެ ސިޔާސީ ހަޔާތުގެ ފެށުމަކީ، މުއްތަލިބު ވިދާޅުވާ ގޮތުގައި، ވިޔަފާރިވެރިންގެ ޖަމިއްޔާގެ ހިންގާ ސެކެޓަރީކަން 1987 ގައި ފެއްޓެވި ހިސާބެވެ. އޭރު ރާއްޖޭގެ ސިޔާސީ ކަންކަމުގެ ވާހަކަ ދައްކާ ހަމައެކަނި ތަނަކީ އެ ޖަމިއްޔާގެ ހިންގާ ކޮމެޓީ އެވެ. އަދި އޭރުގެ ރައީސް މައުމޫން އަބްދުލް ގައްޔޫމް އިތުރު ދައުރަކަށް ކުރިމަތިލެއްވުމުން ތާއީދު ކުރައްވާނެތޯ ނުވަތަ ނޫންތޯ އެ ޖަމިއްޔާއިން ނިންމަ އެވެ. މުއްތަލިބު އެ ޖަމިއްޔާގައި މަސައްކަތް ކުރެއްވީ އޭރު ވެސް ރާއްޖޭގައި ތިއްބެވި އެންމެ ވަރުގަދަ ވިޔަފާރިވެރިން ކަމަށްވާ ގާސިމް އިބްރާހިމާއި އެލިއާ އަލީ އަބްދުﷲ މެން ފަދަ ސިޔާސީ ބޭބޭފުޅުންނާ އެކު އެވެ.\nއެކަމަކު އިންތިހާބެއްގައި ބައިވެރިވެވަޑައިގެން ކާމިޔާބު ހޯއްދެވީ 2009 ގެ އާއްމު އިންތިޚާބުގައި ފަރެސް މާތޮޑާ ދާއިރާއަށް ވާދަކުރައްވަ އެވެ. އޭނާ ވިދާޅުވާ ގޮތުގައި އެފަހަރު އޭނާ މަޖިލީހަށް ކުރިމަތިލެއްވީ ރާއްޖެ އޭރު މިސްރާބު ޖަހާފައިވާ ބިރުވެރި މަންޒަރު ފެނިވަޑައިގެންފަ އެވެ. އަދި މަޖިލީހުގައި ކުރެއްވި މަސައްކަތްތަކުގެ ތެރެއިން އެކަންކަމަށް ހައްލު ގެންނެވި ކަމަށް ވިދާޅުވި އެވެ.\n"ފާސްކުރި ބިލްތަކުގެ ތެރެއިން 99 ޕަސެންޓް ބިލުގައި އިސްލާމް ދީނުގެ ވާހަކަ އޮންނާނެ. ދީނީ ގޮތުން މަތީ ތައުލީމް ހާސިލްކޮށްފައި ތިއްބެވި ބޭބޭފުޅުންނަށް އެކި ކަންކަމުގައި ފުރުސަތުތައް ދިނުމުގައި އިސްކަން ދިނިން،" އޭރު ވެސް އަމިއްލަ މެމްބަރެއްގެ ގޮތުގައި މަޖިލީހަށް އިންތިޚާބުވި މުއްތަލިބު ވިދާޅުވި އެވެ.\nއެ ދަރުގައި ކުރެެއްވި އެންމެ ކާމިޔާބު މަސައްކަތެއްގެ ގޮތުގައި މުއްތަލިބު ފާހަގަކުރައްވަނީ ސަރުކާރުގެ ކުންފުނިތަކުގެ ހިއްސާ ވިއްކާލުމަށް އޭރުގެ ސަރުކާރުން ކުރި މަސައްކަތްތައް ހުއްޓުވުމެވެ. އެގޮތުން އެޗްޑީސީ، ސްޓެލްކޯ، ޕޯޓްސް ލިމިޓެޑް، އަދި އައިލެންޑް އޭވިއޭޝަން އާއި މޯލްޑިވްސް އިންފްލައިޓް ކޭޓަރިންގެ ހިއްސާ ވިއްކާލަން އުޅުމުން އޭނާ ހުށަހެޅުއްވި އިސްލާހުތަކާ އެކު އެކަމަށް ނިމުމެއް ގެނަ އެވެ. އެގޮތުން ދިވެހިން ނޫން ބަޔަކަށް އެ ކުންފުނިތަކުގެ ހިއްސާ ނުވިއްކޭނެ ގޮތަށް ބަދަލު ގެނަ އެވެ.\nއެ ދައުރުގައި ކުރަން އުޅުއްވައި ކާމިޔާބުވެވަޑައިނުގެން ކަމަކަށް މުއްތަލިބު ފާހަގަކުރެއްވީ މިނިވަން މުއައްސަސާއެއްގެ ގޮތުގައި ފިގުހު އެކަޑެމީ އުފައްދައި، ދީނީ އިލްމުވެރިންނަށް ބާރުތަކެއް ދޭން ފާސްކުރަން އުޅުނު ބިލްގެ މަސައްކަތެވެ. އެއީ މުއްތަލިބުގެ ތާއީދާ އެކު މަރުޙޫމް ޑރ. އަފްރާޝީމް އަލީ ހުށަހެޅުއްވި ބިލެކެވެ. ޑރ. އަފްރާޝީމް ޝަހީދުކޮށްލުމުން ބިލްގެ ކަންކަން ދެން ކުރިއަށް ގެންދިއުމުގެ މަސައްކަތް ކުރެއްވީ މުއްތަލިބެވެ.\nދާއިރާގެ ހާލަތު އެނގިވަޑައިގަންނަވާ\nމުއްތަލިބު ވިދާޅުވާ ގޮތުގައި މާފަންނު ދެކުނު ދާއިރާއަށް ކުރިމަތިވެފައިވާ އެންމެ ބޮޑު މައްސަލައަކީ ބޯހިޔާވަހިކަމެވެ. މާލޭ ރައްޔިތުންނަށް ބޯހިޔާވަހިކަން ފޯރުކޮށްދޭން 1980 ގައި މާލޭގެ ބިން ހިއްކުމުގެ އިތުރުން ވިލިމާލެ އަދި ހުޅުމާލެ ތަރައްގީ ކުރުމުން ވެސް އެ މައްސަލައަށް ހައްލު ނުލިބޭ ކަމަށް ވިދާޅުވި އެވެ. އެހެންކަމުން އެ ދާއިރާގެ ގޮނޑިއަށް ހޮވިވަޑައިގެންފި ނަމަ އެ މައްސަލަ ހައްލުކުރަން އޭނާގެ ތަސައްވުރެއް އެބަ އޮތެވެ. އެގޮތުން ހާއްސަ ގާނޫނެއް ހެއްދެވުމުގެ ވިސްނުން ގެންގުޅުއްވަ އެވެ.\n"މާލޭ ރައްޔިތުންނަށް ހާއްސަ ބޯހިޔާވަހިކަމުގެ މަޝްރޫއެއް ހިންގުމަށްޓަކައި ގާނޫނެއް ހުށަހަޅައިގެން އިރާދަކުރެއްވިއްޔާ މާލޭ ރަށްވެހިންނަށް ހިތްހަމަޖެހުމާ އެކު ބޯހިޔާވަހިކަން ލިބިގެންދާނެ. ބޯހިޔާވަހިކަމުގެ މައްސަލަ ހައްލު ވަންދެން ކޮންމެ ދުވަހަކު މަޖިލީހުގައި އަޅުގަނޑު އެ ވާހަކަ ދައްކައިދޭނަން،" މުއްތަލިބު ވިދާޅުވި އެވެ.\nއަނެއްކާ މަޖިލީހަށް، ކީއްވެ؟\nމުއްތަލިބުމުގެ ވިސްނުން ވަރަށް ސާފެވެ: މަޖިލިހަށް ދެވެން އޮތް މީހުން މަޖިލީހަށް ނުގޮސް ތިބެ ކަންކަމަށް ފާޑުކިޔުމަކީ ބޭކާރު ކަމެކެވެ. އެހެންކަމުން އޭނާގެ ވިސްނުން ހުރީ މަޖިލިހުގެ ތެރެއިން ކަންކަން ރަނގަޅުކުރެއްވުމެވެ. މިފަހަރު ކުރިމަތިލައްވަން ނިންމެވީ، އޭނާ ވިދާޅުވި ގޮތުގައި، އަދާލަތު ޕާޓީގެ ރައީސް ޝެއިހް އިމްރާންގެ އެދިވަޑައިގަތުމަކަށެވެ. އަމިއްލަ ގޮތުން ކުރިމަތިލައްވަން ޖެހިވަޑައިގަތީ ކޯލިޝަންގެ ތެރެއިން އަދާލަތަށް އެ ދާއިރާ ނުލިބުންނެވެ. އޭނާ ވިދާޅުވާ ގޮތުގައި ގައުމާއި ދީން ދެކެ ލޯބިވާ މީހުން މަޖިލީހަށް ގޮސްގެން ނޫނީ މަޖިލިސް ހަމަޔަކަށް އެޅުވޭކަށް ނެތެވެ.\nއޭނާއަށް ވޯޓު ދޭން ރައްޔިތުންގެ ކިބައިން އެދިވަޑައިގަންނަވަނީ، މުއްތަލިބު ވިދާޅުވި ގޮތުގައި، ސަބަބުތަކެއް އޮވެގެންނެވެ. އެންމެ ބޮޑު ސަބަބަކީ އިސްލާމް ދީނާއި ދިވެހި ގައުމުގެ ތަރިކަ އާއި ސަގާފަތް ދަމަހައްޓަން އޭނާ މިހާތަނަށް ކުރައްވަމުން ގެންދަވާ މަސައްކަތްތަކެވެ.\n"ދިވެހި ގައުމުގެ ވިޔަފާރިތައް ހުޅުވާލައި ބޭރު މީހުންނަށް ދިވެހިންނާ އެއްހަމައެއްގައި ވިޔަފާރިކުރަން ހުށަހެޅި ހުރިހާ ބިލްތަކެއް ފެއިލްކޮށްލީ އަޅުގަނޑުމެން ކުރި މަސައްކަތުން،" މުއްތަލިބު ވިދާޅުވި އެވެ.\n"ހާއްސަކޮށް އަޅުގަނޑު ހުށަހެޅި އިސްލާހުތަކަކާ އެކީގައި. އެހެންވީމަ އަޅުގަނޑަށް ތިޔަ ބޭފުޅުން ފުރުސަތު ދެއްވާ."\nJP Dhaandhoo Dhaairaa View Profile


Boa Hiyaavahi Kamuge Vaudhu Fuhdhumah City Council Ge Kunfunyeh - Vaguthu\nރާއްޖެ "ނިއު ނޯމަލް" ގައި، ނަމަވެސް އަތޮޅުތަކުގެ އަދަދު މަތީގައި! - 1 ދުވަސް ކުރިން\nބޯހިޔާވަހިކަމުގެ ވައުދު ފުއްދުމަށް ސިޓީ ކައުންސިލްގެ ކުންފުންޏެއް\n1 މަސް ކުރިން ( ޖުލައި 3, 2021 )\nމާލެ ސިޓީގެ މޭޔަރު މުއިއްޒު ނޫސްވެރިންނާ ވާހަކަ ދައްކަވަނީ. -- ވަގުތު އިމޭޖެސް: އިބްރާހިމް ޝާބިލް\nމާލޭގެ މޭޔަރު ކަމަށް ޑރ. މުހައްމަދު މުއިއްޒު އައި އެންމެ ބޮޑު އެއް ސަބަބަކީ މާލޭގެ ރައްޔިތުންނަށް ދިމާވެފައިވާ ބޯހިޔާވަހިކަމުގެ މައްސައްލަ ހައްލު ކުރުމަށެވެ. ކެމްޕެއިން ތެރޭގައި ރައްޔިތުންނަށް ވި އެ ވައުދުތައް ފުއްދާ، ބޯހިޔާވަހިކަމުގެ ގިނަ މަޝްރޫއުތައް ހިންގުމަށްޓަކައި ސިޓީ ކައުންސިލުން ވަނީ އެކަމަށް ހާއްސަ ކުންފުންޏެއް އުފައްދަން ނިންމައިފައެވެ.\nއޮންލައިން މީޑިއާއަކަށް ދިން ބަސްދީ ގަތުމެއްގައި މުއިއްޒު ވިދާޅުވެފައި ވަނީ މާލެއަށް ދިމާވެފައިވާ ބޯހިޔާވަހިކަމުގެ މައްސަލަ ހައްލުކުރުމަށްޓަކައި ގިނަ މަސައްކަތްތަކެއް ކުރަމުން ދާކަމަށެވެ. އަދި އެކަމަށް ހާއްސަ ކުންފުންޏެއް އަންނަ އޮކްޓޯބަރު މަހު އުފައްދަން ނިންމާފައިވާ ކަމަށް ވިދާޅުވިއެވެ.\nމުއިއްޒު ވިދާޅުވީ އެ ކުންފުނި އުފެއްދުމަށްޓަކައި ވަރަށް އަވަހަށް ފައިނޭޝިއަލް ކޮންސަލްޓަންޓެއް ސިޓީ ކައުންސިލަށް ނަގާނެ ކަމަށެވެ. އޭނާ ވިދާޅުވި ގޮތުގައި މި ކުންފުނި ހިންގަން ނިންމާފައި ވަނީ ބޭރުގެ ފަރާތްތަކާއި ގުޅިގެންނެވެ. އަދި ކައުންސިލް އޮތީ އެކަމުގައި އެއްވެސް ވަރަކަށް ބަޖެޓަށް ބަރޯސާވާ ވިސްނުމުގައި ނޫން ކަމަށް މޭޔަރު ވިދާޅުވެއެވެ.\nލާމަރުކަޒީ ގާނޫނު ބުނާ ގޮތުން ކައުންސިލްތަކަށް އަމިއްލައަށް ފައިސާ ހޯދައިގެން އެކިއެކި ތަރައްގީގެ މަޝްރޫއުތައް ކުރިއަށް ގެންދެވެއެވެ. އަދި އެކަމަށް ކުންފުނި ހެދުމުގެ ބާރު ވެސް ގާނޫނުން ދީފައިވެއެވެ.\nގުޅީފަޅާއި ފުށިދިއްގަރު ފަޅަކީ މާލޭގެ ރައްޔިތުންނަށް ގޯތި އަދި ފްލެޓު ދޭން ހާއްސަ މަންޒިލަކަށް ހަދުމަކީ މޭޔަރުގެ އަމާޒެކެވެ.\nގުޅީފަޅަކީ ކުރީގެ ރައީސް މުހައްމަދު ނަޝީދުގެ ވެރިކަމުގައި އާއި ކުރީގެ ރައީސް އަބްދުﷲ ޔާމީންގެ ވެރިކަމުގައި ވެސް ގެދޮރުވެރިކުރުމުގެ މަޝްރޫއު ހިންގަން ނިންމާފައި އޮތް ބިމެކެވެ. ނަމަވެސް މި ސަރުކާރު ވެރިކަމަށް އައުމާއެކު ވަނީ ގުޅީފަޅުގެ ބޮޑު ބައެއްގައި ވިޔަފާރި ބަނދަރެއް ގާއިމް ކުރުމަށް ނިންމައިފައެވެ.\nދައުވާއާއި ހެދި ގެއްލެނީ ރައްޔިތުންނަށް ޚިދުމަތްކޮށްދޭން ލިބޭ ވަގުތުތަކެއް: މުއިއްޒު\nމުއިއްޒަށް ވަކީލަކު ހޯދަން ދިހަ ދުވަހުގެ މުއްދަތެއް ދީފައި އަޑުއެހުން ނިންމާލައިފި\nއަތޮޅު ފެރީތައް ލަފާ ފުރާ ސަރަހައްދުގައި ޓެކްސީ ސްޓޮޕެއް ހަދަން ފަށައިފި\nޖުލައި 3, 2021 18:45\nއަނެއްފަހަރު އަނެކަކު ވައްކަން ކޮށް އާއްމުންގެ ލާރިކޮޅު ދަވާލާނެ ގޮތެއް ރާވަނީ !


ތިން ދާއިރާއަކުންނާއި ފ.ދަރަނބޫދޫ އަދި ހދ.ކުޅުދުއްފުށިން އެމްޑީޕީއާ ޕެޓިޝަން ފޯމު ހަވާލުކޮށްފި – Maldivian Democratic Party\nތިން ދާއިރާއަކުންނާއި ފ.ދަރަނބޫދޫ އަދި ހދ.ކުޅުދުއްފުށިން އެމްޑީޕީއާ ޕެޓިޝަން ފޯމު ހަވާލުކޮށްފި\nރައީސް ނަޝީދު މިނިވަންކުރުމަށް ގޮވާލާ ޕެޓިޝަން ފޯމު ތިން ދާއިރާއަކުންނާއި ހދ.ކުޅުދުއްފުށި އަދި ފ.ދަރަނބޫދޫން އެމްޑީޕީ އޮފީހާ މިއަދު ހަވާލުކޮށްފިއެވެ.\nމިއަދު ޕެޓިޝަން ފޯމު ހަވާލުކުރި ދާއިރާތަކަކީ ހދ. ނޮޅިވަރަމް ދާއިރާ އާއި، ށ.ކޮމަންޑޫ ދާއިރާ އާއި ހދ.ކުޅުދުއްފުށީ ދާއިރާއެވެ.\nމިއަދު މެންދުރު އެމްޑީޕީ އޮފީހުގައި ވަކިންވަކިން ބޭއްވި ޕެޓިޝަން ފޯމު ހަވާލުކުރުމުގެ ރަސްމިއްޔާތުގައި އެމްޑީޕީގެ އޮފީހާ ށ. ކޮމަންޑޫ ދާއިރާގެ ފޯމުތައް ހަވާލުކުރެއްވީ އެމްޑީޕީ ކޮމަންޑޫ ދާއިރާގެ ރައީސް ޢަބްދުﷲ ރަޝީދެވެ. ހދ. ނޮޅިވަރަމް ދާއިރާ އާއި ކުޅުދުއްފުށީގެ ފޯމުތައް ހަވާލުކޮށްދެއްވީ އެމްޑީޕީ ނޮޅިވަރަމް ދާއިރާގެ ރައީސް އިބްރާހީމް ވަހީދު (އެންސްޕާ) އެވެ. މައްޗަންގޮޅި އުތުރު ދާއިރާގެ ފޯމުތައް ހަވާލުކޮށްދެއްވީ އެ ދާއިރާގެ ރައީސް އިބްރާހީމް އަހުމަދު (މާލިމީ އިބުރާހިމް) އެވެ. އެމްޑީޕީގެ ފަރާތުން މި ޕެޓިޝަން ފޯމުތަކާ ހަވާލުވެވަޑައިގެންނެވީ އެ ޕާޓީގެ ޗެއަރޕާސަން ނައިބު (މާލީ) އަލީ ނިޔާޒެވެ.\nފ.ދަރަނބޫދޫގެ ޕެޓިޝަން ފޯމު ހަވާލުކުރެއްވީ ފާފު އަތޮޅުގެ އެމްޑީޕީ ކޯރޑިނޭޓަރ އަދި އެމްޑީޕީ ހަނިމާދޫ ދާއިރާގެ ރައީސް އަހުމަދު އާދިލް އެވެ. މި ފޯމުތަކާ އެމްޑީޕީގެ ފަރާތުން ހަވާލުވެވަޑައިގެންނެވީ އެމްޑީޕީގެ ޗެއަރޕާސަން ނައިބު (މާލީ) ޢަލީ ނިޔާޒެވެ.\nމި ދެ ދާއިރާގެ އިތުރުން އެހެން ދާއިރާތަކުން ވެސް މިހާރު ވަނީ ރައީސް ނަޝީދު މިނިވަންކޮށްދެއްވުން އެދި އެމްޑީޕީގެ އޮފީހާ ގިނަ އަދަދެއްގެ ޕެޓިޝަން ފޯމު ހަވާލުކޮށްފައެވެ. އަދި މާލެ އާއި އަތޮޅުތަކުގެ އެކިރަށްރަށުގައި ޕެޓިޝަން ފޯމު ފުރުމުގެ މަސައްކަތް ވަރަށް ފޯރިއާ އެކު ކުރިޔަށްދާކަން ވެސް ފާހަގަކޮށްލެވެއެވެ.


IGMH Ge Baeh Lab Test Thah Automatekoh, Avahah Natheejaa Libey Goi Hadhaifi - Vaguthu\nއައިޖީއެމްޗްގެ ބައެއް ޓެސްޓުތައް އޮޓޮމޭޓްކޮށް، އަވަހަށް ނަތީޖާ ލިބޭ ގޮތް ހަދައިފި\nއައިޖީއެމްއެޗްގައި އަލަށް ބެހެއްޓި ބައެއް މެޝިން – ވަގުތު އިމޭޖްސް: އިބްރާހިމް ޝާބިލް\nއައިޖީީއެޗުން ދެމުންގެންދާ ލެބޯޓްރީގެ ހިދުމަތްތަކުގެ ތެރެއިން މައިކްރޯ ބަޔޮލިޖީީީ ލެބްގެ ޓެސްޓުތައް ހެދުން އޮޓޮމޭޓްކޮށް ކުރިއަށްވުރެ އަވަހަށް ޓެސްޓުތަކުގެ ނަތީޖާ ލިބޭގޮތް ހަދައިފިއެވެ.\nމިދިޔަ ހަފްތާގައި އެކަމަށް ހާއްސަ ތިން މެޝިނެއް ވަނީ އައިޖީީއެމްއެޗްގައި ބަހައްޓާފައެވެ. އެސްޓީއޯގެ އެހީގެ ދަށުން ބެހެއްޓި މި މެޝިންތަކުގެ އަގު ފަސް މިލިއަނަށް އަރާނެކަމަށް އެސްޓީއޯއިން ބުންޏެެވެ. މިއީ އިންޑިއާގެ އިތުރުން ސާރކް ގައުމެއްގައި މިފަދަ މެޝިންތަކެއް ބެހެއްޓުނު ފުރަތަމަ ގައުމެވެ.\nއައިޖީއެމްއެޗްގެ ސީނިއާ ކޮންސަލްޓަންޓް އިން ކެތޮލޮޖީ ޑރ.މިލްޒާ އަބްދުލް މުހުސިން ވިދާޅުވީ, އެ ހޮސްޕިޓަލްގެ ލެބޯޓްރީގައި ބެހެއްޓުނު މި ތިން މެޝިންގެ ސަބަބުން ކުރިއަށްވުރެ އަވަހަށް ރިޕޯޓްތައް ލިބި, އެ ރިޕޯޓްތަކުގެ ނަތީޖާ ކުރިއަށްވުރެ އަވަސްވާނެ ކަމަށެވެ.\nއައިޖީއެމްއެޗްގައި އަލަށް ބެހެއްޓި ބައެއް މެޝިންތަކާއި ބެހޭ ގޮތުން ޑރ.މިލްޒާ ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: އިބްރާހިމް ޝާބިލް\nއަައިޖީއެމްއެޗްގެ ޗީފް ލެބޯޓްރީ ޓެކްނީޝަން ފާތިމަތު ރީޝާ ވިދާޅުވީ، މީގެ ކުރިން ބްލަޑް ކަލްޗާ ރިޕޯޓެއް ލިބޭނީ ތިން ދުވަހުން ކަމަށާއި، ނަމަވެސް މެޝިންތައް އޮޓޮމޭޓްވުމާއެކު އެކަން އަވަސްވެގެންދާނެ ކަމަށެވެ.\n"ކުރިން އޯގަނިޒަމްއެއް އައިޑެންޓިފައި ކުރަން 24 ގަޑިއިރު އެޓްލީސްޓް ހޭދަވާނެ، ފުރަތަމަ ލެބަށް ސާމްޕަލް ލިބޭތަނާ، ނަމަވެސް މި މެޝިނާއެކު ކުޑަ މިނިޓް ކޮޅެއްގެ ތެރޭގައި އަޅުގަނޑުމެންނަށް އައިޑެންޓިފައި ކުރެވޭނެ"، ރީޝާ ވިދާޅުވިއެވެ.\nމީގެ ކުރިން މައިކްރޯ ބަޔޮލޮޖީއަށް ހާއްސަ މި ޕްރޮސެސް ކުރިއަށް ދަނީ މެނުއަލްކޮށެވެ. މިހާރުވެސް އެ ސާމްޕަލް ގްރޯ ކުރަން ޖެހޭ ބައި ކުރިއަށް ދާނީ މެނުއަލްކޮށެވެ. ނަމަވެސް ދެން ހުރި ހުރިހާ ބައިތަކެއް ކުރިއަށް ދާނީ އޮޓޮމޭޓްކޮށްފައެވެ. "ކޮން ބެކްޓީރިއާއެއްކަން އައިޑެންޓިފައި ކުރުމާއި، ނޫނީ ކޮން ފަންގަސްއެއްކަމާއި، އަދި އޭތި ސެންސިޓިވް ވަނީ ކޮން އެންޓިބަޔޮޓިކްއަކަށްކަން، އެ ޕްރޮސެސް ވަރަށް އަވަސްވެގެންދާނެ". ޑރ.މިލްޒާ ވިދާޅުވިއެވެ.\nއައިޖީއެމްއެޗްގައި އަލަށް ބެހެއްޓި ބައެއް މެޝިންތަކާއި ބެހޭ ގޮތުން ރީޝާ ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: އިބްރާހިމް ޝާބިލް\nއަައިޖީއެމްއެޗްގެ ސީނިއާ ލެބޯޓްރީ ޓެކްނީޝަން މުސްތަފާ ޖަލީލް، މި މެޝިންތަކަކީ މީގެ ކުރިން ދެނެނުގަނެވޭ ބެކްޓީރިއާތައް ވެސް ދެނެގަނެވޭނެ ގާބިލްކަން ލިބިފައިވާ މެޝިންތަކެއް ކަމަށެވެ.\n"ކުރީގެ އަޅުގަނޑުމެންގެ އިންނާނީ 12 ޓު 15 ވަރަކަށް، މިހާރު މީގައި އިންނާނީ އޯލްމޯސްޓް 20 އެންޓިބަޔޮޓިކްސް. ދެން ކުރީގައި އަޅުގަނޑުމެން ފަންގަސް ހުރިއްޔާ އެބަހުރިހޭ ނޫން ހޭ ބުނާނީ އަދި ކޮންފަންގަސްއެއްކަން އިންނާނީ. ނަމަވެސް މިހާރު އެންޓިފަންގަސްއެެއް ރިޕޯޓްކުރެވޭނެ. އަދި ފަންގަސް ރެސްޕޮންޑް ކުރާނީ ކޮން އެންޓިބަޔޮޓިކަކަށްކަން ވެސް އެނގޭނެ. އެއީ މައިކްރޯ ބަޔޮލޮޖީ ސެކްޝަނަށް ލިބުނު ވަރަށް ބޮޑު ކުރިއެރުމެއް". ރީޝާ ވިދާޅުވިއެވެ.\nމިލްޒާ ވިދާޅުވީ، އެ ލެބަކީ މިހާރު ނޭޝަނަލް އެންޓި ބަޔޮޓިކް ރެފަރެންސް ލެބަށް ވާތީވެ އެއަށް ބޭނުންވާ ސްޓެޓިކްސްތައް މަހުން މަހަށް ހަދަންވެސް މި މެޝިންތަކުގެ އެހީގައި ފަސޭހަވެގެންދާނެކަަމަށެވެ.\nއައިޖީއެމްއެޗްގައި އަލަށް ބެހެއްޓި ބައެއް މެޝިންތަކާއި ބެހޭ ގޮތުން ވިޝާމް ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: އިބްރާހިމް ޝާބިލް\nއެސްޓީއޯގެ މެނޭޖަރ އަބްދުﷲ ވިޝާމް ވިދާޅުވީ، އެސްޓީއޯއިން ބަލަނީ އެ މެޝިންތަކުގެ އެންމެ އެދެވޭ ބޭނުން އައިޖީއެމްއެޗްއިން ކުރުމާއެކު ރައްޔިތުންނަށް އޭގެން ފަައިދާ ކުރުން ކަމަށެވެ.\n"އަޅުގަނޑުމެން ޔަގީންކަން މި އަރުވަނީ އައިޖީއެމްއެޗްއަށް މި މެޝިން ރަން ކުރުމަށް ބޭނުންވާ ކޮންސިޔުމާރސް ގަވާއިދުން މެދުކުޑުމެއް ނެތި ލިބޭނެ އިންތިޒާމް އެސްޓީއޯގެ ފަރާތުން ހަމަޖައްސާނަމޭ". ވިޝާމް ވިދާޅުވިއެވެ.\nއޭޕްރީލް 15, 2018 11:25\nވަޅުލާ ހަފުސްކޮށްލާފައޮތް ރާއްޖޭގެ ޞިއްޙީދާއިރާއަށް ލިބިފައިވާ ކުރިއެރުންތައް އަލުންވެސް ވަޅުވައްދާ ހަފުސްއަރުވާލާނޭ ބަޔަކަށް ފުރުޞަތު ނުދެމާތޯ؟\nއޭޕްރީލް 15, 2018 11:39\nރައީސް ޔާމީން ލިބެނީ އެކަމަކު ދައްކަން 06 މަސް ވަންދެން ކިޔު އެއްގަ\nއޭޕްރީލް 15, 2018 11:53\nދިވެހިރައްޖޭގެ އެއްވެސް ރައްޔިތަކު ހީވެސްކޮށްފައިނެތް ކުރިއެރުަމާއި ތަރައްޤީ ހުރިހާ ދާއިރާތަކުން މިދަނީ ފެންނަމުން! މިގޮތުގައި މިކަން މިގޮތުގައި ދަމަހައްޓާނީތޯ ނުވަތަ މިކަން ފަހަތަށް އަނެއްކާވެސް ސޮއްސުވާލާނީތޯ؟ ގޮތް ނިންމާނީ ދިވެހި ރައްޔިތުން!\nއޭޕްރީލް 15, 2018 12:11\nއިންޑިޔާ ރުޅިބާލަނީ މިހިރަ މިހިރަ ކަންތަކުން މިގައުމު ކުރިޔަށް ދާތީ!\nއޭޕްރީލް 15, 2018 12:17\nތިކަމެއް ނޭނގުނު ސްކޭން އެޕޮއިންޓް މެންޓެއް ލިބެން ދެ ހަފްތާ ނެގީމަ އެއީ ބޮޑުވަރު...\nއޭޕްރީލް 15, 2018 13:06\nހަމަ ވަރަށް ރަގަޅަށް މިބުނަނީ ، ރައީސް ޔާމީން 2018 ގައި ފެއިލްވެއްޖެނަމަ ދިވެހިރާއްޖެ ފެއިލްވީ! ދިވެހިން ކަރުނައަޅާ ރޯންޖެހޭނެ!


ތިނަދޫގައި ގަހެއްގެ ބުނޑުގައި ކުއްޖާ އޮތީ ޕަބްޖީ ކުޅޭތީ ފޯނު އަތުލުމުން – Haftha\nThu,2July, 2020, 11:44 am\nތިނަދޫގައި ގަހެއްގެ ބުނޑުގައި ކުއްޖާ އޮތީ ޕަބްޖީ ކުޅޭތީ ފޯނު އަތުލުމުން\nގދ. ތިނަދޫގައި އުމުރުން އަށާރަ އަހަރު ނުފުރޭ ފިރިހެން ކުއްޖަކު ބިޔަ ފިތުރޯނު ގަހެއްގެ ބުނޑުގައި ނިދާފައި އޮތް ކަމަށް ފެންނަ ވީޑިއޯއަކީ ކުޅެފައިވާ ވީޑިއޯއެއް ކަމަށާއި އެކަން ކުރީ ޕަބްޖީ ކުޅޭތީ ބައްޕަ ފޯނު އަތުލުމުން ކަމަށް އެ ވީޑިއޯއިން ފެންނަ ކުއްޖާ އަމިއްލައަށް އިއުތިރާފު ވެއްޖެ އެވެ.\nއެ ކުއްޖާ ފިތުރޯނު ގަހެއްގެ ބުޑުގައި އޮށޯވެގެން އޮންނަތަން ފެންނަ ވީޑިއޯއެއް އިއްޔެ ސޯޝަލް މީޑިއާގައި ދައުރުވަމުންދާއިރު، އެ ވީޑިއޯ އާންމު ކުރި ފަރާތުން ބުނެފައިވަނީ އެ ކުއްޖާއަކީ އަނިޔާކޮށް ގެއިން ނެރެލާފައިވާ ކުއްޖެއް ކަމަށެވެ. އަދި ވީޑިއޯ ކުރިއިރު ޒުވާނާ އޮތީ ނިދާފައި ކަމަށް އެ ޕޯސްޓުގައި ބުނެފައިވެ އެވެ.\n“ހަފްތާ”އަށް އެނގިފައިވާ ގޮތުގައި ސޯޝަލް މީޑިއާގައި އާންމުވި އެ ވީޑިއޯ އާއި ފޮޓޯތަކަކީ އެކުއްޖާ ނަމާދު ނުކޮށް އަބަދު ޕަބްޖީ ކުޅޭތީ އެކަމާ ހިތްހަމަ ނުޖެހި އޭނާގެ ފޯނު ބައްޕަ އަތުލުމުން އެކަމުގެ ރުޅީގައި ރަހްމަތްތެރިންނާއިއެކު ހެދި ފޭކް ވީޑިއޯ އެކެވެ.\nނަމަވެސް ފަހުން ޖެންޑާއާއި އެ ކުއްޖާގެ ބައްޕަގެ ކުރިމަތީގައި އެކަމަށް އެ ކުއްޖާ އަމިއްލައަށް އިއުތިރާފުވެފައިވާ ވަނީ އެނގިފަ އެވެ. ފުލުހުން ވެސް ވަނީ އެކަން “ހަފްތާ” އަށް ކަށަވަރުކޮށްދީފަ އެވެ.\nފުލުހުންގެ މީޑިއާއިން “ހަފްތާ” އަށް ބުނީ، އެ މައްސަލަ ބެލި ބެލުމުގައި ޖިނާއީ މައްސަލައެއް ފާހަގަ ނުކުރެވޭ ކަމަށެވެ. އަދި ކުއްޖާ ވަނީ މިހާރު ބައްޕައާއިއެކު ގެއަށް ގޮސްފައި ކަމަށް ފުލުހުން ބުނެ އެވެ.


Kaamiyaabu career akah fahu Aakko professional football in retire koffi - vNews.mv\n2018 ވަނަ އަހަރުގެ ސާފް ޗެމްޕިއަންޝިޕް ކާމިޔާބު ކުރުމަށް ފަހު އާއްކޮ (ވ) އާއި ކުރޯ (ކ) އަދި ދާދު މުބާރާތުގެ ތަށި ހިފައިގެން.-- ފޮޓޯ: އިމޭޖަސް،އެމްވީ\nކާމިޔާބު ކެރިއަރަކަށްފަހު އާއްކޮ ޕްރޮފެޝަނަލް ފުޓުބޯޅައިން ރިޓަޔަރކޮށްފި\nއައްފާން މުހައްމަދު 27 January 2022, 18:06\nކާމިޔާބު ކެރިއަރަކަށްފަހު އަހްމަދު އިމާޒް (އާއްކޮ) ޕްރޮފެޝަނަލް ފެންވަރުގައި ފުޓުބޯޅަ ކުޅުން ހުއްޓާލުމަށް ނިންމާ އެކަން ހާމަކޮށްފިއެވެ.\nމީސްމީޑިއާގައި ކުރި ޕޯސްޓެއް މެދުވެރިކޮށް އާއްކޮ ބުނީ، ގާތްގަނޑަކަށް 11 އަހަރަށްފަހު ފުޓުބޯޅަ ކުޅުން ހުއްޓަާލަން ނިންމާފައިވާ ކަމަށާއި، މިއީ ނިންމަން އުނދަގޫވި ނިންމުމެއް ކަމަށެވެ.\nއަދި ފާއިތުވީ 11 ވަރަކަށް އަހަރުގެ ތެރޭގައި ރާއްޖޭގެ ގައުމީ ފުޓުބޯޅަ ޓީމަށާއި، ރާއްޖޭގެ ބޮޑެތި ގިނަ ކުލަބުތަކަކަށް ކުޅުމުގެ ފުރުސަތު ލިބުން އެއީ ބޮޑު ޝަރަފެއްކަަމަށް ގަބޫލުކުރާ ކަމަށެވެ.\nމީގެއިތުރުން ކެރިއަރުގައި ކުރިއަށްދިއުމަށް ބޮޑު ހިއްސާއަކަށްވި ގިނަ ބަޔަކު ތިބިކަން ފާހަގަކޮށް އެފަރާތްތަކަށާއި ފުޓުބޯޅައިގައި އެހީތެރިވެދިން ހުރިހާ ފަރާތްތަކަކަށް ޝުކުރު އަދާކުރަން ބޭނުންވާކަން އާއްކޮ ހާމަކުރިއެވެ.\nއަދި އެފަރާތްތަކުގެ ސަބަބުން ދިރިއުޅުމުގައި ކުރިއަށްދާން ބޭނުންވާ ގިނަ ކަންތައްތަކެއް ދަސްވި ކަމަށާއި، މިކަންތައްތައް އަބަދުވެސް ހަނދާނުގައި ބަހައްޓާ އެކަންތައްތަކުގެ އެހީގައި ދިރިއުޅުން ބާއްޖަވެރިކުރާނެކަމަށް އާއްކޮ ބުންޏެވެ.\nފުޓްބޯޅަ ކެރިއަރުގައި އެހީތެރިވެދިން އެންމެނަށް ޝުކުުރު އަދާކުރަން. ފުޓްބޯޅައިން ވަރަށް ގިނަ ކަންތައްތަކެއް ދަސްވި، ދިރިއުޅުމުގައި ކުރިއަށް އޮތްތަނުގައި އޭގެއިން ވަރަށް ބޮޑަށް ބޭނުންހިފޭނެ ކަމަށް ގަބޫލުކުރަނީ. އަހަންނަށް އިތުބާރުކުރި އެންމެނަށް ހިތުގެ އެންމެ ފުންމިނުން ޝުކުރު އަދާކުރަން. އަބަދުވެސް އެކަން ހަނދާންކުރާނަން،\nއަހްމަދު އިމާޒް (އާއްކޮ)\nވެލެންސިއާގެ ފަރިތަކުރުންތަކުގައި ބައިވެރިވިނަމަވެސް ކްލަބް އީގަލްސް އިން 2011 ވަނަ އަހަރު ކެރިއަރުފެށި އާއްކޮ ފާހަގަކުރެވުނީ އެއަހަރުގެ ޔޫތް ޗެމްޕިއަންޝިޕުންނެވެ. އެމުބާރާތުގައި ދެއްކި މޮޅު ކުޅުމުގެ ސަބަބުން އީގަލްސްގެ ސީނިއަރ ޓީމުންވެސް އާއްކޮއަށް ފުރުސަތު ލިބުނުއިރު އޭގެ ފަހުން، އާއްކޮ އެންމެ ފުރަތަމަ 2014 ވަނަ އަހަރު މާޒިޔާ އަށް ކުޅުނީ ލޯން އެއްބަސްވުމެއްގެ ދަށުންނެވެ. އެހެންނަމަވެސް 2015 ވަނަ އަހަރު އެއްބަސްވުން ދާއިމީކުރިއިރު އޭގެ ފަހުން އޭނާ ވަނީ އެ ޓީމުގައި މޮޅު ކުޅުމެއް ދައްކައިފަ އެވެ. އަނިޔާގެ މައްސަލަތަކާ ހުރެ މާޒިޔާގެ ފަހު އަހަރުތަކުގައި އާއްކޮ އަށް އެންމެ ރަނގަޅު ކުޅުމެއް ދެއްކޭގޮތެއްނުވި އެވެ.\nމާޒިޔާ އަށްފަހު ދެން އާއްކޮ ފެނިގެންދިޔައީ 2019 ވަނަ އަހަރު ދަ ގްރާންޑޭ ސްޕޯޓްސް ކްލަބުންނެވެ. އެ ޓީމުގައި ރަނގަޅު ކުޅުމެއް ދެއްކި އާއްކޮ، މިދިޔަ ސީޒަނުގައި ފެނުނީ ވެލެންސިއާ އިންނެވެ. މި ސީޒަނުގައި ޓީމަކާ ނުގުޅި ހުރުމަށް ފަހު އާއްކޮ މި ވަނީ ރަސްމީކޮށް ފުޓްބޯޅައާ ދުރަށް ދާން ނިންމައިފައެވެ.\nކްލަބް ކެރިއަރުގައި އާއްކޮ ހޯދާފައިވާ ކާމިޔާބީތަކަށް ބަލާއިރު ޔޫތު ޗެމްޕިއަންޝިޕްގެ ތަށި އީގަލްސްއާ އެކު ހޯދިއެވެ. މާޒިޔާއާ އެކު ޕްރެޒިޑެންޓްސް ކަޕާއި އެފްއޭ ކަޕް އަދި ދިވެހި ޕްރިމިއާ ލީގު ކާމިޔާބުކުރިއެވެ.\nރާއްޖޭގެ ގައުމީ ފުޓުބޯޅަ ޓީމުގެ ޖާޒީގައި ކުޅުމުގެ ޝަރަފުވެސް ހޯދާފައިވާ އާއްކޮ ވަނީ ގައުމީ ޓީމާއެކުވެސް ކާމިޔާބީތަކެއް ހޯދާފައެވެ. އެގޮތުން 2012 ވަނަ އަހަރުގެ މަހިންދްރާ ރާޖަޕަކްސާ ޓްރޮފީ މުބާރާތުގައި ތަށި ހޯދި 23 އަހަރުން ދަށުގެ ގައުމީ ޓީމުގައިވެސް އާއްކޮ ހިމެނުނުއިރު އޭގެފަހުން 2018 ވަނަ އަހަރު ރާއްޖެއިން ދެވަނަ ފަހަރަށް ސާފް ޗެމްޕިއަންޝިޕުގެ ތަށި އުފުލާލި ޓީމުގައިވެސް އާއްކޮ ހިމެނެއެވެ.\nއެފްއޭއެމް ގައުމީ ޓީމް ރާއްޖެ ކުޅިވަރު


ބައިނަލްއަޤްވާމީ އަންހެނުންގެ ދުވަސް 2017: އިންތިޚާބުތަކުގައި ބައިވެރިވާ އަންހެން ކެންޑިޑޭޓުންނަށް ކެމްޕޭން ފައިނޭންސް ފޯރުކޮށްދިނުމަށް ނިންމައިފި – Maldivian Democratic Party\n07 މާޗް 2017\nބައިނަލްއަޤްވާމީ އަންހެނުންގެ ދުވަސް 2017: އިންތިޚާބުތަކުގައި ބައިވެރިވާ އަންހެން ކެންޑިޑޭޓުންނަށް ކެމްޕޭން ފައިނޭންސް ފޯރުކޮށްދިނުމަށް ނިންމައިފި\nއިންތިޚާބުތަކުގައި ދިވެހިރައްޔިތުންގެ ޑިމޮކްރަޓިކް ޕާޓީ ތަމްސީލް ކުރާ އަންހެން ކެންޑިޑޭޓުންނަށް ކެމްޕޭން ފައިނޭންސް ފޯރުކޮށްދިނުމަށް އެމް.ޑީ.ޕީން ނިންމައިފިއެވެ.\nދިވެހި ދައުލަތުގެ ކޮންމެ މުވައްސަސާއެއްގައި އެންމެ ޙަރަކާތްތެރި އަދި މަސައްކަތްތެރި ބަޔަކީ އަންހެނުން ކަމުގައިވީނަމަވެސް، ކަންކަން ނިންމާ ފެންވަރުގައާއި އިންތިޚާބީ މަޤާމުތަކުއި ތަމްސީލުކުރާ އަންހެނުން މަދުކަން ފާހަގަކުރަމެވެ. އެހެންކަމުން އަންހެން ކެންޑިޑޭޓުންނަށް ކެމްޕޭން ފައިނޭންސް ފޯރުކޮށްދިނުމުގެ މައިގަނޑު މަޤްޞަދަކީ ސިޔާސީ އަދި ދައުލަތުގެ އިސް މަޤާމުތަކުގައާއި އިންތިޚާބުކުރެވޭ މަޤާމުތަކުގައި އަންހެނުންގެ ހިއްސާ އިތުރުކުރުމަށް މަގުފަހިކޮށްދިނުމެވެ.\nދިވެހިރާއްޖޭގައި އަންހުންނަށް މިފަދަ މަޤާމުތަކުގައި ވާދަކުރުމަށާއި އިންތިޚާބުތަކުގައި ބައިވެރިވުމަށް ތަފާތު އެކި ގޮންޖެހުންތައް ހުރިކަން ފާހަގަ ކުރަމެވެ. ރައްޔިތުންގެ މަޖިލިހާއި، ލޯކަލް ކައުންސިލްތަކާއި، ދައުލަތުގެ އެކި މަޤާމުތަކުގައި ތަމްސީލްކުރާ އަންހެނުންގެ ނިސްބަތް5އިންސައްތައަށްވުރެވެސް ދަށެވެ. ދިރާސާތަކުން އެނގޭ ގޮތުގައި މިފަދަ މަޤާމުތަކުގައި އަންހެނުންގެ ހިއްސާ ދަށްވަނީ މައިގަނޑު ގޮތެއްގައި އަންހެނުންނާމެދު މުޖުތަމަޢުން ދެކޭ ގޮތާއި ޢާއިލީ ޒިންމާތަކުގެ ސަބަބުންނެވެ.\nހަމަމިއާއެކު ކެމްޕޭންތަކުގައި ވާދަކުރުމަށް ބޭނުންވާ މާލީ ފޯރުންތެރިކަން ނެތުމަކީ އިންތިޚާބީ މަޤާމުތަކުގައި އެންހެނުންނަށް ވާދަކުރުމަށް ކުރިމަތިވާ ބޮޑު ގޮންޖެހުމެއް ކަމުގައި އެމް.ޑީ.ޕީން ދެކެމެވެ. ފާއިތުވީ އަހަރުތަކުގެ ތެރޭގައި އެމް.ޑީ.ޕީގެ އަންހެނުންގެ ރޫޙުގެ ފަރާތުން އިންތިޒާމުކޮށްގެން އަންހެނުންނަށް ވާހަކަދެއްކުމާއި ކެމްޕޭން ކުރުމުގެ ތަމްރީންތައް ވަނީ ހިންގާފައެވެ. މިހާރު ކުރިއަށްދާ މިފަދަ ތަމްރީންތަކުގެ އިތުރުން ކެމްޕޭން ފައިނޭންސް އަންހެން ކެންޑީޑޭޓުންނަށް ފޯރުކޮށްދިނުމާއެކު ސިޔާސީ މައިދާނުގައި މަސައްކަތްކުރުމަށް އެންހުންނަށް އިތުރު ފުރުޞަތުތަކެއް ހުޅުވިގެންދާނެ ކަމުގައި އެމް.ޑީ.ޕީން އުންމީދުކުރަމެވެ.\n“އެމްޑީޕީގައި ހަމަހަމަ ފުރުޞަތު އުފައްދައި، ޕާޓީ ހިންގުން އިތުރަށް ވަރުގަދަ ކުރުމުގައި އަންހެނުންގެ ދައުރު ކަށަވަރުކުރުމުގައި އެމް.ޑީ.ޕީން ދެމިތިބޭނަން. އެމް.ޑީ.ޕީގެ 50 އިންސައްތަ މެމްބަރުންނަކީ އަންހެނުން. އެމް.ޑީ.ޕީގެ އަންހެނުންގެ ރޫޙަކީ ގުނާ އަގުނުކުރެވޭނެ ގުނަވަނެއް” ޗެއަރޕާސަން އަލްއުސްތާޛް ޙަސަން ލަތީފް ވިދާޅުވިއެވެ.\n“އަޅުގަނޑުމެންގެ އަންހެން މެމްބަރުންނަކީ ކޮންމެ ދުވަހަކުވެސް އެންމެންގެ ޙައްޤުގައި ވަރުބަލިކަމެއްނެތި މަސައްކަތްކުރަމުން އަންނަ ބައެއް. އެމް.ޑީ.ޕީ އަންހެނުންނަކީ އަނިޔާވެރިކަމާއި، ބޭއިންސާފާއި، ބިރު ފަހަނައަޅައި އިންސާނީ ޙާއްޤުތައް ދިފާޢުކުރުމުގައި އެންމެ ކުރީ ސަފުގައި މަސައްކަތްކުރާ ބައެއް. ކެމްޕޭންތަކާއި ޕާޓީގެ ހުރިހާ ޙަރަކާތްތައް ރޭވުމުގައި އަޅުގަނޑުމެންގެ ދައުރު ވަރަށް ބޮޑު. އެހެންވީމާ އިންތިޚާބުތަކުގައި ބައިވެރވުމާއި ކަންކަން ނިންމާ ފެންވަރުގައި ޤައުމުގެ މުސްތަޤްބަލް ބައްޓަންކުރުމުގައި އަންހެނުން އިތުރުކުރަން ޖެހޭ” އެމް.ޑީ.ޕީ އަންހެނުންގެ ރޫޙުގެ ރައީސް ޞިފާ މުޙައްމަދު ވިދާޅުވިއެވެ.\n” އެމް.ޑީ.ޕީ އަންހެނުންގެ ރޫޙަކީ ޕާޓީގެ އެންމެ މުހިއްމު އެއް ގުނަވަން. މި ޕާޓީ އުފެދުނީއްސުރެވެސް ޕާޓީ ކުރިއަރުވައި، ކޮންމެ ހިނދަކުވެސް ޕާޓީއަށް ދިރުންދެނީ އަންހެނުން. ދިވެހިރާއްޖެއާއި ޕާޓީގެ އެންމެ އިސް މަޤާމުތަކުގައި ތިބުމަށް އަޅުގަނޑުމެން އެދެނީ އަންހެނުން” އެމް.ޑީ.ޕީގެ ރައީސް އަދި ކުރީގެ ރައީސުލްޖުމްހޫރިއްޔާ މުޙައްމަދު ނަޝީދު ވިދާޅުވިއެވެ.\nތާރީޚް:7މާޗް 2017


Siyad ah dhauvaa kuri iru, muhimmu heki dhaulathah nulibey | Mihaaru\nޚަބަރު / އިބްރާހިމް ސިޔާދު ގާސިމް\nސިޔާދުގެ މައްސަލާގައި ދައުވާ ކުރިއިރު، އެންމެ މުހިންމު ހެކި އަދިވެސް ދައުލަތަށް ނުލިބޭ\nސިޔާދު: އޭނާގެ މައްޗަށް ދައުވާކުރަނީ ދެ ފަނޑިޔާރުންނަށް ރިޝްވަތު ދިނުމުގެ ގޮތުން އެ ބޭފުޅުން މެލޭޝިއާއިން ގަތް އެޕާޓްމެންޓްތަކަކަށް ފައިސާ ދެއްކި ކަމަށް ބުނެ\n20 މެއި 2018 - 17:11\nއުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދަށް ރިޝްވަތު ދިން ކަމަށް ބުނެ ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ދަރިކަލުން ސިޔާދް ގާސިމަށް ދައުވާ ކުރިއިރު، އެ މައްސަލާގައި ސިޔާދާ ދެކޮޅަށް ބޭނުންކުރާ އެންމެ މުހިންމު ހެކި ދައުލަތަށް މިހާތަނަށް ވެސް ނުލިބޭ ކަން ކްރިމިނަލް ކޯޓުގައި މިއަދު ބޭއްވި ޝަރީއަތުގައި ހާމަވެއްޖެ އެވެ.\nސިޔާދުގެ މައްޗަށް ރިޝްވަތު ދިނުމުގެ ދައުވާ ކުރަނީ އުއްތަމަ ފަނޑިޔާރާއި ފަނޑިޔާރު އަލީ ހަމީދުގެ އާއިލީ ބޭފުޅުންތަކެއްގެ ނަމުގައި މެލޭޝިއާ އިން ބައްލަވައިގަތް އަގު ބޮޑު ޕްރައިވެޓް އެޕާޓްމެންޓްތަކަށް ފައިސާ ދެއްކުމުގެ ގޮތުން ގާސިމްގެ ވިލާ ކުންފުނީގެ ފަރާތުން 2.4 މިލިއަން ޑޮލަރު ދެއްކި ކަމަށް ބުނެ އެވެ. އޭރު އެ ކުންފުނީގެ މެނޭޖިން ޑިރެކްޓަރަކީ ސިޔާދެވެ.\nއެ މައްސަލާގައި، މިއަދު ބޭއްވި ޝަރީއަތުގެ އަޑުއެހުމުގައި ސިޔާދާ ދެކޮޅަށް ޖުމްލަ 33 ހެއްކެއް ހުށަހަޅާކަން ދައުލަތުން ހާމަކުރި އެވެ. އޭގެ ތެރޭގައި ދެ ފަނޑިޔާރުން މެލޭޝިއާ އިން އެޕާޓްމެންޓްތަކެއް ބައްލަވައިގަންނަން މަސައްކަތް ކުރެއްވިކަން ސާބިތު ކުރަން ހުށަހަޅާ ދެ ސިއްރު ހެކިވެރިއެއް ވެސް ހިމެނެ އެވެ. އަދި އެ ތަންތަން ގަތުމަށްޓަކައި ރިޒާވް ކުރި ކަމާއި އޭގެ ތެރެއިން ބައެއް ފައިސާ ވިލާ ކުންފުނިން ދެއްކި ކަން އެނގޭނެ ލިޔުމެއް ވެސް ސިޔާދާ ދެކޮޅަށް ސިއްރު ލިޔުމެއްގެ ގޮތުގައި ހުށަހަޅާ ކަން ދައުލަތުން ހާމަކުރި އެވެ.\nއެޕާޓްމެންޓްތަކަށް ފައިސާ ދެއްކިކަން ސާބިތު ކުރަން ހުށަހަޅާ ލިޔުމަކީ ކިތައް ސޮފުހާގެ ލިޔުމެއްތޯ ސިޔާދްގެ ވަކީލުން ސުވާލު ކުރުމުން ދައުލަތުން ފުރަތަމަ ބުނީ ދިފާއު ބިނާ ކުރުމަށްޓަކައި ސޮފުހާގެ އަދަދު މުހިންމު ނުވާނެ ކަމަށެވެ. އެގޮތަށް ބުނެ، އަދަދު ހާމަކުރަން ދައުލަތުން ދެކޮޅު ހެދުމުން ގާޒީ އަހުމަދު ހައިލަމް އެންގެވީ އެ ލިޔުމުގައި ހިމެނޭ ސޮފްހާގެ އަދަދު ހާމަ ކުރުމަށެވެ.\nގާޒީ އެގޮތަށް އެންގެވުމުން ދައުލަތުން ބުނީ އެ ލިޔުން ހޯދުމުގެ މަސައްކަތް ކުރަމުން އަންނަ ކަމަށާއި އެ ލިޔުން އަދި ދައުލަތަށް ނުލިބޭ ކަމަށެވެ. އެކަމަކު އެ ދައުވާ ކޯޓަށް ހުށަހެޅިއިރު، އެ ލިޔުން ހޯދަން މަސައްކަތް ކުރަމުންދާ ކަން ކޯޓަށް އަންގާފައިވާނެ ކަމަށް ދައުލަތުން ބުންޏެވެ.\nއެގޮތަށް ދައުލަތުން ބުނުމުން މައްސަލަ ބައްލަވާ ގާޒީ އަހުމަދު ހައިލަމް ވަނީ އެ ލިޔުން ލިބޭނީ ކޮން ދުވަހަކު ތޯ ދައުލަތާ ސުވާލު ކުރައްވައިފަ އެވެ. ޖަވާބުގައި ދައުލަތުން ބުނީ އެ ލިޔުން ލިބޭނެ ދުވަހެއް ބުނަން އަދި ނޭނގޭ ކަމަށެވެ.\nއެ ލިޔުން އަދި ނުލިބޭ ކަމަށް ދައުލަތުން ބުނުމުން، ސިޔާދުގެ ވަކީލުން ވަނީ އެކަމާ ކަންބޮޑުވުން ފާޅުކުރައްވައިފަ އެވެ. ސިޔާދުގެ ވަކީލުންގެ ޓީމުގައި ހިމެނޭ ވަކީލް ނޫރުއްސަލާމް އަބޫބަކުރު ވިދާޅުވީ ފައިސާ ދެއްކި ކަމަށް ބުނާ ލިޔުމަކީ ސިޔާދުގެ މައްޗަށް ކުރާ ދައުވާ ބިނާވެފައި އޮތް އަސާސް ކަމަށާއި އެ ލިޔުން ނެތީސް ސިޔާދުގެ މައްޗަށް ދައުވާ ކުރެވޭނެ ގޮތެއް ނޯންނާނެ ކަމަށެވެ. އަދި ސިޔާދު އެތައް ދުވަހެއް ވަންދެން ބަންދުގައި ބަހައްޓާފައި ހުރިކަން ފާހަގަ ކުރައްވައި، ނޫރު ވަނީ އޭނާއާ ދެކޮޅަށް ހެކި ހޯދަނީ އެތައް ދުވަހެއް ބަންދެން ބަންދުގައި ބެހެއްޓުމަށް ފަހު ތޯ ސުވާލު ކުރައްވައިފަ އެވެ.\nވަކީލް ހިސާން ހުސައިން ވިދާޅުވީ، ޖިނާއީ އިޖުރާއާތުގެ ގާނޫނު އޮތްގޮތުން ދައުވާ އުފުލަން ޖެހޭނީ ހެއްކާ އެކު ކަމަށާއި އެޕާޓްމެންޓްތަކަށް ފައިސާ ދެއްކި ކަމަށް ބުނާ ލިޔުމަކީ އެ ދައުވާ ބިނާކުރާ އަސާސް ކަމަށެވެ. އެ ދައުވާ ސިޔާދުގެ މައްޗަށް ކުރަނީ ދެ ފަނޑިޔާރުން ގަތް އެޕާޓްމެންޓްތަކަކަށް ވިލާ ކުންފުނިން ފައިސާ ދެއްކި ކަމަށް ބުނެ ކަމަށް ވާއިރު، އެ ތަންތަނަށް ފައިސާ ދެއްކިކަން އަންގައިދޭ ލިޔުމަކީ އެންމެ މުހިންމު ހެކި ކަން ހިސާން ފާހަގަ ކުރެއްވި އެވެ. އަދި އެ ލިޔުން ނެތި ދައުވާ ނުކުރެވޭނެ ކަމަށް ވިދާޅުވެ، އޭނާ އެދިވަޑައިގަތީ ދައުވާ ބޭރުކޮށްލުމަށެވެ.\nއެޕާޓްމެންޓްތަކަށް ފައިސާ ދެއްކި ކަން ލިބޭނެ ގޮތާ ބެހޭގޮތުން ގާޒީ ހައިލަމް ސުވާލު ކުރެއްވުމުން، ދައުލަތުގެ ވަކީލާ އައިޝަތު ރީޝާ ވިދާޅުވީ އެ މައުލޫމާތު ޝަރީއަތުގެ މަޖިލީހުގައި ހާމަކުރަން އުޒުރުވެރިވާ ކަމަށެވެ. އެކަމަކު އެ މައުލޫމާތު ކޯޓާ ހިއްސާ ކުރެވިދާނެ ކަމަށް ވަކީލާ ވިދާޅުވި އެވެ. އަދި ފައިސާ ދެއްކި ކަމުގެ ލިޔުމަކީ ރާއްޖެ އިން ބޭރުން ހޯދަން ޖެހޭ އެއްޗެއް ކަމަށާއި އެ ލިޔުން ލިބުން ލަސްވަނީ އެހެން ވެގެން ކަމަށް ރީޝާ ވިދާޅުވި އެވެ.\nއެ ލިޔުން ރާއްޖެ އިން ލިބޭނެ ގޮތެއް ނެތީތޯ ގާޒީ ހައިލަމް ސުވާލު ކުރެއްވުމުން ވަކީލާ ރީޝާ ވިދާޅުވީ އެ މުއާމަލާތް ހިންގާފައިވަނީ ބޭރުގައި ކަމަށެވެ.\nގާޒީ ހައިލަމް އެންގެވީ އެޕާޓްމެންޓްތަކަށް ފައިސާ ދެއްކި ކަމުގެ ލިޔުން ލިބޭނީ ކިހިނެތް ކަން އަންގައިދޭ ލިޔުންތައް މާދަމާ މެންދުރު 12 ޖެހުމުގެ ކުރިން ކޯޓާ ހިއްސާ ކުރުމަށެވެ. އެ މައްސަލަ މަދަނީ މިންގަނޑުން ކުރިއަށް ގެންދިއުމާ މެދު ގޮތެއް ނިންމާނީ އޭގެ ފަހުން ކަމަށް ގާޒީ ވިދާޅުވި އެވެ.\nދައުވާ އަށް ސިޔާދު އިންކާރު\nމިއަދުގެ އަޑުއެހުމުގައި ދައުވާ އިއްވުމުން ސިޔާދު ވަނީ އެ ދައުވާ އަށް އިންކާރު ކޮށްފަ އެވެ. ސިޔާދުގެ ވަކީލް ހިސާން ވިދާޅުވީ އެއީ އެއްވެސް އަސާސެއް ނެތް މައްސަލައެއް ކަމަށާއި ރިޝްވަތުގެ އަމަލެއް ސިޔާދު ހިންގާފައިނުވާ ކަމަށެވެ.\nއެ މައްސަލާގައި ސިޔާދު ހައްޔަރުކުރީ ވެސް ފުލުހުން ވަކި ގޮތަކަށް ބަޔާނެއް ދިނުމަށް އެންގުމުން އެކަމަށް އޭނާ އިންކާރު ކުރުމުން ކަމަށެވެ. މިދިޔަ ފެބްރުއަރީ މަހު ވިލާގެ އޮފީސް ބަލައި ފާސް ކުރުމަށް ފަހު އެ ތަނުން ފުލުހުން އެއްވެސް އެއްޗެއް ގެންގޮސްފައި ނުވާ ކަމަށް ހިސާން ވިދާޅުވި އެވެ. އެ ތަނުން ސިޔާދް ހައްޔަރު ކޮށްގެން ގެންދިއުމަށް ފަހު، ސިޔާދަށް ފުލުހުން ލިޔުމެއް ދެއްކި ކަމަށާއި އަދި ވަކި ގޮތަކަށް ބަޔާނެއް ދޭން އެންގުމުން ސިޔާދު އެދުނީ އެ ލިޔުން ވަކީލުންނަށް ދެއްކޭނެ ގޮތް ހެދުމަށް ކަމަށް ހިސާން ވިދާޅުވި އެވެ. އެކަމަކު އެ ލިޔުން ވަކީލުންނަށް ދައްކާފައި ނުވާ ކަމަށް ހިސާން ވިދާޅުވި އެވެ.\nސިޔާދުގެ ބަންދަށް މިވަގުތު ލުޔެއް ނުދެވޭނެ ކަމަށް ނިންމި\nޝަރީއަތް ނިމެންދެން ބަންދުކޮށްފައި ހުރި ސިޔާދުގެ ބަންދަށް ލުޔެއް ދޭން ވަކީލުން މިއަދު އެދިވަޑައިގަތެވެ. ވަކީލް ނޫރު ވިދާޅުވީ ސިޔާދު ބަންދުގައި ހުންނަތާ 100 އަށް ވުރެ ގިނަ ދުވަސްވެފައިވާ ކަމަށާއި ސިޔާދަށް ތުހުމަތު ކުރާ ކުށަކީ ޖިނާއީ ބޮޑު ކުށެއް ނޫން ކަމަށް އޭނާ ވިދާޅުވި އެވެ. އަދި އެ މައްސަލާގައި ސިޔާދު ދޫކޮށްލިޔަސް ހެކި ނައްތާލުމުގެ ފުރުސަތެއް ނޯންނާނެ ކަމަށާއި މުހިންމު ހެކިތައް ހުރީ ދައުލަތުން ސިއްރު ކޮށްފައި ކަން ނޫރު ފާހަގަ ކުރެއްވި އެވެ.\nއެކަމަށް ދައުލަތުން ދެކޮޅު ހެދި އެވެ. ދައުލަތުގެ ވަކީލާ ރީޝާ ވިދާޅުވީ ރިޝްވަތުގެ ކުށަކީ ޖިނާއީ ބޮޑު ކުށަކަށް ނުވިޔަސް، ސިޔާދު ރިޝްވަތު ދިނުމުގެ ސަބަބުން ކުރަން އުޅުނު އަމަލަކީ ޖިނާއި ބޮޑެތި ކުށްތަކެއް ކަމަށެވެ. އަދި އެ މައްސަލާގައި ހެކިބަސް އަދި ނަގަން ފަށާފައި ނުވާއިރު، އަދި ސިއްރު ހެކިންގެ ބަޔާންތަކެއް ލީކުވެ، މި މަރުހަލާގައި ސިޔާދު ދޫކޮށްލައިފި ނަމަ ހެކިންނަށް ނުފޫޒު ފޯރުވުމުގެ ފުރުސަތު އެބައޮތް ކަމަށް ރީޝާ ވިދާޅުވި އެވެ.\nރައްދުގައި ވަކީލް ނޫރު ވިދާޅުވީ ސިއްރު ހެކިންނަށް ނުފޫޒު ފޯރުވާ ނަމަ، ކަން އެކަން މިހާރު އޮންނާނީ ހިނގާފައި ކަމަށެވެ. އަދި ގިނަ ހެކިވެރިންގެ ބަޔާންތަކަށް ބަލާއިރު، ސިޔާދުގެ ވާހަކަ އެ މީހުންގެ ބަޔާންތަކުން ނެތް ކަމަށާއި އެހެންވީއިރު، އެ މީހުންނަށް ސިޔާދް ނުފޫޒު ފޯރުވުމުގެ ބޭނުމެއް ނޯންނާނެ ކަމަށް ނޫރު ވިދާޅުވި އެވެ.\nދެ ފަރާތުގެ ވާހަކަތައް އަޑުއެއްސެވުމަށް ފަހު ގާޒީ ހައިލަމް ނިންމެވީ މިވަގުތު ސިޔާދްގެ ބަންދަށް ލުޔެއް ދެވެން ނެތް ކަމަށެވެ.\nބަންދަށް ލުޔެއް ދެވެން ނެތް ކަމަށް ގާޒީ ނިންމެވުމުން ސިޔާދުގެ ވަކީލުން ވަނީ އޭނާ ބަންދުގައި ހުންނަ ހުރުމުގެ އިންތިޒާމްތަކާ މެދު ވެސް ޝަކުވާ ކުރައްވައިފަ އެވެ. އެގޮތުން ސިޔާދު ބަންދުގައި ބަހައްޓާފައި ހުންނަނީ އެކަހެރިކޮށް ކަމަށާއި ކޯޓަށް ހާޒިރުވާއިރު، ލާނެ ގަމީހެއް ވެސް ގެއިން ގެނެވޭނެ އިންތިޒާމެއް ނެތް ކަމަށެވެ. ސިިޔާދު ކިޔާލާނެ ފޮތް ޖަލަށް ފޮނުވަން އާއިލާ އިން މަސައްކަތް ކުރުމުން، ފޮތްތައް ސިޔާދަށް ލިބޭނީ ޖަލުގެ ލައިބްރަރީ އަށް އެ ތަކެތި ހަދިޔާ ކުރުމަށް ފަހު ކަމަށް މޯލްޑިވްސް ކަރެކްޝަނަލް ސާވިސް އިން އެންގި ކަމަށް ވެސް ވަކީލުން ވިދާޅުވި އެވެ.\nދައުލަތުން ބުނީ ސިޔާދަށް މި މަހު ވެސް ލައިބްރަރީން ފޮތެއް ދިން ކަމަށާއި އަދި ލައިބްރަރީ އަށް ފޮތްތައް ހަދިޔާ ކުރަން ޖެހޭނެ އެންގިތޯ ބެލުމަށް އެ މައުލޫމާތު އިތުރަށް ސާފުކޮށްލަން ޖެހޭ ކަމަށެވެ..\nގާޒީ ހައިލަމް ވިދާޅުވީ އެކަހެރިކޮށް ބަންދުގައި ނުބެހެއްޓޭނެ ކަމަށެވެ. އަދި ސިޔާދްގެ ބަންދާ ގުޅޭގޮތުން ފާހަގަކުރި ކަންކަމުގެ މައުލޫމާތު ސާފު ކުރުމަށް ދައުލަތަށް ގާޒީ އެންގެވި އެވެ.\nސިޔާދްގެ މައްޗަށް އެ ދައުވާ ސާބިތުވެއްޖެ ނަމަ ތިން އަހަރާއި ދެ މަހާއި 12 ދުވަހުގެ ޖަލު ހުކުމެއް އަންނާނެ އެވެ.\nކުށްކުރުން ކްރިމިނަލް ކޯޓް ކުރީގެ ފަނޑިޔާރު އަލީ ހަމީދު ކުރީގެ އުއްތަމަ ފަނޑިޔާރު އަބްދުﷲ ސައީދު އިބްރާހިމް ސިޔާދު ގާސިމް ރިޝްވަތު މެމްބަރު ގާސިމް އިބްރާހިމް (މާމިގިލި)\n16 ކޮމެންޓް, 87 ރިއެކްޝަންސް\nމާ ބޮޑު ކަމެެއްނޫން. ހީއެއްގެ މައްޗަށް ބިނާކޮށް ހައްޔަރުކުރާނީ. ދެން ހެކި އުފައްދާނީ. ދެން ޓެރަރިޒަމްގެ ދައުވާކުރާނީ. ކޮފީ ތައްޓެއް ބޯލުންހާ ފަސޭހަ ކަމެއް.\nހެޔޮނުވާނެ މިކަހަލަ ދެކޮޅު ނުޖެހޭ ޝަރީއަތް މާތްﷲ މާތްކުރެއްވި އިންސާނާގެ މައްޗަށް ހިންގަން. ކޮންމެ މީހަކީ ﷲ ގެ ހަޟުރަތުގައި ޖަވާބުދާރީވާންޖެހޭ މީހެއް. މައްސަލަތައް ބަލާ މީހުންވެސް އެދުވަހުން ޖަވާބުދާރީ ވާންޖެހޭނޭ. ކޮންމެ މީހަކުކުރާ ކޮންމެކަމެއްވެސް ﷲ ދެނެވޮޑިގެންވޭ.\nހެއްކެއްނެއް އެކަމަކު ޖަލުގައި 100 ދުވަސް، ކޮންކަހަލަ ޤާނޫނުލް އުބޫބާތެއް، ހާދަ ބާރެކޭ ފަނޑިޔާރުންނަށް ޤާނޫނު އަސާސީން ދީފައިވަނީ، ތިޔައީ ހަަމަ 2008 ގައި އުފަންކުރި ޤާނޫނު އަސާސީން ފަނޑިޔާރުންނަށް ލިބިދީފައިވާ ބާރެއްތޯ؟ ކިހިނެއް ގާނޫނުތަކެއް ހަދައިގެންތޯ މިއުޅެނީ؟ ހެކި ޗައިނާގެ ފެކްޓަރީއެއްގައި ތައްޔާރުކޮށްގެން ގެންނަ ދުވަސް މިހާރު ވެއްޖެނޫންތޯ؟ ފަނޑިޔާރުން ތިޔަގޮތަށް މީހުން ޖަލައްލައިގެން ގެންގުޅެން ހެޔުނުވާނެ، ޒުވާން ފަނޑިޔާރުންގެ ހާލަތު ކިހާވަރަކަށް ދާނެބާ\nދައުލަތުން ތިހާސާފުކޮށް ހައްޔަރުކޮށްފައި ތިޔަހުރީ މިވެނިސަބަބަކާހެދިއޭ ބުންޏަސް ހުރިހާ ހެއްކެއް ސިއްރުކުރަނީ ކޮންމެވެސް ކަމެއް ސިއްރުކުރަން އުތަ! ދައުވާކުރާ ގާނޫނުތަކުގައިވެސް އެބަ އޮންނަންޖެހޭ ހުރިހާ ހެއްކެއް ސިއްރުނުކުރެވޭނެކަން! މިސާލަކަށް ލިޔެކިއުމަކުން ގެއްލުމެއްވާނީ ކޮންބަޔަކަށް ތޯ!\nހެކި ހަދާކައް ދައުލަތައް މާބޮޑު ކަމަަކަށް ނުވާނެ\nތި ޕީޖީ އޮފީހަކީ ވަކި މީހަކު ހިންގާ ކަޑައެއްތަ؟ ހިންގަން އިސްކޮށް ތިބީ އަންހެނުން. ދޮގާ މަކަރާ ޙީލަތް ނޫން އެހެން ކަމެއް ތިތަނުން ނުފެނޭ. އުންމީދަކީ މިނިވަންކަމާ އެކު އުޅެވޭނެ ދުވަހެއް ފެނުން. ވައްކަމާ ބޭއިންސާފާ ޚިޔާނަތަށް މަރުހަބާ ކިޔާކަށް ނުޖެހޭ.\nއެއްވެސް އެއްޗެއް އެބައިމީހުންގެ ހިތަކަށް ނާރާ،. އެބައިމީހުންނަށް މުހިންމީ އެބައިމީހުންގެ މަޤާމު..\nމުސްލިމް ގައުމެއް ރާއްޖޭގެ ޖަލެއްގައި މުންޑެއްފަދަވެސް ނުދެޔޭ!!!! މުސްލިމު އަޅަކަށް ނަމާދުކުރަން ލާނެ ހެދުމެއް ނެތަކަސް!!!!!.\nމައުސޫމުން ބަންދުކޮށް ޖަލައްލުމީ މިހާރު ހިނގާކަމެއް.... މައުލޫމާތާއި ހެކިނެތި ޒާތީވެގެންކުރާ ކަމެއް!\nޖަލެއްގައިނަމަ އެތަނުގަ ލައިބްރަރީ މިޒަމާނުގައި ހުންނަންޖެހޭ!... ޖަލެއްގައި ހުންނަންޖެހޭ ހިދުމަތްނެތުން ވިސްނަންޖެހޭ!\nޢަސްތަޣްފިރުއް ﷲ ... މާތް ﷲ އަޅަމެން ނަރަކައިން މުއްތި ކުރައްވާށިއެވެ...ޤީޔާމަތް ދުވަހުން ތިމާގެ ގުނަވަންތައް ވެސް ހެކި ދޭނެއެވެ.. އެ ދުވަހަށް ބިރުވެތި ވާށެވެ.. ރައީސް ޔާމީނު ދެކެ ނޫނީ އެހެން މީހެއް ދެކެ ބިރުން އުޅޭކަށް ނުޖެހޭ..


Spainge TNGS in addugai football thamreeneh fashaifi Spainge TNGS in addugai football thamreeneh fashaifi\nސްޕެއިނުގެ ޓީއެންޖީއެސްއިން އައްޑޫގައި ފުޓްބޯޅަ ތަމްރީނެއެއް ފަށައިފި\nސްޕެއިނުގެ ޓީއެންޖީއެސް އިން އައްޑޫގައި ފުޓްބޯޅަ ތަމްރީންގެ ބައިވެރިން - ފޮޓޯ / ޕީއެސްއެމް ނިއުސް\nސްޕެއިނުގެ މަޝްހޫރު ދަ ނެކްސްޓް ޖެނެރޭޝަން ސްޕޯޓްސް (ޓީއެންޖީއެސް) އިން އައްޑޫ ސިޓީގައި ފުޓްބޯޅަ ޓްރެއިނިން ކޭމްޕެއް އެއް ފަށައިފިއެވެ.\n6 ދުވަހުގެ މުއްދަތަކަށް ބާއްވާ މި ކޭމްޕުގައި ކުޅުންތެރިންގެ އިތުރުން ކޯޗުންނަށް ވެސް ތަމްރީންދެވިގެންދާނެއެވެ.\nޕީއެސްއެމް ނިއުސްއަށް މައުލޫމާތު ދެއްވަމުން މި ކޭމްޕް ހިންގެވުމާ ހަވާލުވެ ހުރި މިދިޔަ އަހަރު ޓީސީ ސްޕޯޓްސް ކްލަބްގެ އިރުޝާރުދިން ކޯޗް މުހައްމަދު ނިޒާމް (ނިޒާމްބެ) ބުނީ މި ކޭމްޕުގެ މައިގަނޑު އެއް މަގްޞަދަކީީ އައްޑޫގައި ތިބި ޒުވާން ހުނަރުވެރި ކުދިންނަށް ފުރުސަތުދީ ކުޅިވަރުގެ ރޮނގުން ކުރިއަށް ދިޔުމަށްޓަކައި އެކުޅުންތެރިންނަށް ބޭނުންވާ ތަމްރީނުތަށް ހޯދައިދިނުންކަމަށެވެ.\n"އައްޑޫ އަކީ އެންމެ ކުރީންސުރެންވެސް ފުޓުބޯޅައިގެ އަތޮޅެއްގެ ގޮތުގައި ފާހަނގަ ކުރެވިގެން އަންނަ އަތޮޅެއް. ދެން މަޑުމަޑުން ނެތިގެންދާ ކަހަލަ މަންޒަރުތަކެއް ފެންނާތީވެ ހިތަށް އެރީ މިކޮޅުގަ ކޭންޕްއެއް ފައްޓާނީކަމަށް. އަނެއްކޮޅުން ބިން އޮތީމަ ބިމުގެ ފަސޭހަކަންވެސް އޮވެފަ، ހުރިހާ ގޮތަކަށް ބަލާއިރުވެސް މިކަން ކުރަން އެންމެ ފަސޭހަ އެއްތަނަކަށް ވެފަ، އައްޑޫގައި ތިބި ޒުވާން ހުނަރުވެރި ކުދިންނަށް ފުރުސަތުދީ ކުޅިވަރުގެ ރޮނގުން ކުރިއަށް ދިޔުމަށްޓަކައި ލިބެންބޭނުންވާ ތަމްރީނުތަށް މަގުފަހިކޮށްދިނުންކަމަށް." މުހައްމަދު ނިޒާމް ބުންޏެވެ.\nއަދި މިކޭމްޕް ކުރިއަށް ގެންދިޔުމަށް ހަމަޖެހިފައިވަނީ ދެ އުމުރުފުރައަށް ބަހާލެވިގެންނެވެ. އެއީ 14-16 އަހަރުން ދަށުގެ އުމުރުފުރައާއި 16-18 އަހަރުން ދަށުގެ އުމުރުފުރައެވެ. މި ކޭމްޕްގައި 56 ކުޅުންތެރިންނާއި 15 ކޯޗުން ތަމްރީންވެގެން ދާނެކަމަށް ނިޒާމް ބުނެފިއެވެ.\nމި ކޭމްޕުގައި އެންމެ ބޮޑަށް ދަސްކޮށްދެވިގެންދާނީ ސްޕޭންގެ ކުލަބްތަކުގައި ކުޅުންތެރިން ތަމްރީން ކުރަމުންދާގޮތަށް. އެއީ ބޯޅަ ގެންގުޅޭ ގޮތާއި އޭޓޭކް، ޑިފެންސް އަދި ބޯޅަ ކޮންޓްރޯލްއިންކަމަށް ނިމާޒް ބުންޏެވެ. އަދި މީގެ އިތުރުން ދަނޑުމަތީގައި ކުޅުންތެރިން ވިސްނުންތެރިން ބަހައްޓަން ވޯގޮތާއި ދަނޑުތަތީގައި ނިންމަން ޖެހޭ ނިންމުން ތަކުގެ މައްޗަށްކަމަށް ޓީއެންޖީއެސް އެކެޑަމީގެ ޓްރެއިނަރުން ބުނެއެވެ. އަދި މި ތަމްރީންތަކުން ހޮވޭ އެންމެ މޮޅު ކުޅުންތެރިޔާ އާއި ކޯޗަށް ސްޕެއިނުގެ ވެލެންސިއާގައި އޭޕްރިލް މަހު 10 ދުވަހު ތަމްރީން ކުރުމުގެ ފުރުސަތެއް ލިބިގެންދާނެ ކަމަށްވެސް ޓީއެންޖީއެސް އެކެޑަމީގެ ޓްރެއިނަރުން ބުނެއެވެ.\nވެލެންސިއާ އެކެޑެމީއަކީ ކުޅުންތެރިން ޑިވެލޮޕްކުރުމަށް ވަަރަށްބޮޑަށް މަސައްކަތް ކުރާ ފަރާތެއް ކަމަށާއި މިހާރުުވެސް ވެލެންސިއާ އެކެޑެމީގައި މާލެގައި ކުޅުންތެރިއެއް މަސައްކަތްކުރަމުންދާ ކަމަށް ނިޒާމްބެ ވިދާޅުވިއެވެ.\nޓީއެންޖީއެސް އަކީ ސްޕެނިޝް ލީގުގެ ކްލަބްތައް ކަމަށްވާ ވެލެންސިއާ އާއި ލެވަންޓޭ ފަދަ ކްލަބްތަކާ އެކު މަސައްކަތްކުރަމުން އަންނަ އެކަޑަމީ އެކެވެ. އަދި ވެލެންސިއާގެ ޔުނިވާސިޓީ އޮފް ޕޮލިޓެކްނިކުގައި އެ އެކަޑަމީގެ ފުޓްބޯލް ރިސާޗް ސެންޓަރެއްވެސް ހުރެއެވެ.


Majlis Inthihaabah Vote karudhaas chaap koffi | Fashui Online\nމަޖިލިސް އިންތިޙާބަށް ވޯޓު ކަރުދާސް ޗާޕު ކޮށްފި\nއަންނަ އޭޕްރިލް މަހުގެ ހަވަނަ ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލިސް އިންތިހާބަށް ވޯޓު ކަރުދާސް ޗާޕުކޮށް ނިމިއްޖެ ކަމަށް އިލެކްޝަންސް ކޮމިޝަނުން މިއަދު ބުނެފިއެވެ.\nމިކަމާއެި ގުޅޭގޮތުން މައުލޫމާތު ދެއްވުމަށް އިލެކްޝަންސް ކޮމިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި، އެކޮމިޝަންގެ ރައީސް އަހުމަދު ޝަރީފް ވިދާޅުވީ ވޯޓު ކަރުދާސް ޗާޕްކުރުމުގެ ހުރިހާ ކަމެއް މިހާރު ނިމިފައިވާ ކަމަށެވެ.\nކޮމިޝަން ރައީސް ވިދާޅުވީ މިދިޔަ ރިޔާސީ އިންތިޚާބުގައި ބޭނުންކުރި ވޯޓު ކަރުދާހުގައި ސެކިއުރިޓީ ތިން ފީޗާއެއް ބޭނުންކޮށް ކަރުދާސް ޗާޕް ކުރީ ކުލަކޮށް ކަމަށެވެ. ނަމަވެސް މިފަހަރު ވޯޓު ކަރުދާހުގައި ސެކިއުރިޓީ ދެ ފީޗާއެ ހިމަނާފައިވެނޭ ކަމަށާއި ވޯޓު ކަރުދާސް ޗާޕްކޮށްފައި ހުންނާނީ ކަޅާއި ހުދުން ކަމަށް ޝަރީފް ވިދާޅުވެފައިވެއެވެ.\nއަންނަ ހޮނިހިރު ދުވަހު އޮންނަ އިންތިޚާބުގައި ވޯޓު ކަރުދާސްތައް ޗާޕްކުރުމަށް ބިޑްކުރީ ނޮވެލްޓީގެ އިތުރުން އެމް7 އިންނެވެ. އެންމެ ގާބިލް ބަޔަކީ ނޮވެލްޓީ ކަމަށް ކަނޑައަޅައި، މަޖިލިސް އިންތިހާބަށް އީސީއަށް ލިބުނު ބަޖެޓަށް ބެލުމަށް ފަހު، އެ މަސައްކަތް އެކޮމިޝަނުން ނޮވެލްޓީއާއި ހަވާލުކުރީ މީގެ ހަފުތާއެއްހާ ދުވަސް ކުރިނެވެ.


Mi aharu Raajjey ge iqthisoadhah bodethi kurierunthakeh libeyne: IMF - vNews.mv\nމިއަހަރު ރާއްޖޭގެ އިގްތިސޯދަށް ބޮޑެތި ކުރިއެރުންތަކެއް ލިބޭނެ: އައިއެމްއެފް\nޝުރުފާ މުޙައްމަދު 11 June 2019, 11:56\nރާއްޖޭގެ އިގްތިސޯދަށް މިއަހަރު ބޮޑެތި ކުރިއެރުނަތްކެއް ލިބިގެންދާނެ ކަމަށް އިންޓަނޭޝަނަލް މަނިޓަރީ ފަންޑު (އައިއެމްއެފް) އިން ބުނެފި އެވެ.\nއައިއެމްއެފުން ނެރުނު ބަޔާނެއްގައި ބުނެފައިވަނީ މިއަހަރު ތެރޭގައި ރާއްޖޭގެ މައިގަނޑު ސިނާއަތްތައް ކަމަށްވާ ފަތުރުވެރިކަމުގެ ދާއިރާއާއި އިމާރާތްކުރުމުގެ ދާއިރާއަށް ކުރިއެރުން ލިބި މި ދެދާއިރާގައިވެސް އިންވެސްތްމަންޓުތައް އިތުރުވެގެންދާނެ ކަމަށެވެ. އެހެންނަމަވެސް ރާއްޖޭގެ ކަރަންޓު އެކައުންޓް ޑެފިސިޓް ވަރަށް މަތި ކަމަށާއި ގައުމުގެ ދަރަނި ވަރަށް ބޮޑުކަން އައިއެމްއެފުން ވަނީ ފާހަގަކޮށްފަ އެވެ.\nއައިއެމްއެފުން ބުނީ މިއަހަރު ރާއްޖެއަށް ގިނަ އިންވެސްޓްމަންޓުތަކެއް ލިބި އިގްތިސޯދީ ކުރިއެރުން ލިބުނު ކަމުގައިވިޔަސް ނިމިިދޔަ އަހަރާ އަޅާބަލާއިރު އިގްތިސޯދީ ކުރިއެރުން ދަށްވާނެ ކަމަށް ބެލެވޭ ކަމަށެވެ. އެގޮތުން މިދިޔަ އަހަރު އިގްތިސޯދީ ކުރިއރުން 7.5 އިންސައްތަގައި ހުރި އިރު މިއަހަރު ކުރިއެރުން ހުންނާނީ 6.5 އިންސައްތައިގައި ކަމަށް ބެލެވޭ ކަމަށްވެސް އައިއެމްއެފުން ވަނީ ބުނެފަ އެވެ.\nއައިއެމްއެފުން ބުނީ ރާއްޖޭގައި އާ ސަރުކާރުން ފަށާ އުމްރާނީ ތަރައްގީގެ މަޝްރޫއުތަކާއެކު ކަރަންޓު އެކައުންޓުގެ ޑެފިސިޓް ކުޑަ ކުރެވޭނެ ކަމަށެވެ. އަދި ޓެކްސްގެ ނިޒާމު އިސްލާހުކޮށް ކަނޑައަޅާ އާ އުސޫލުތަކާއެކު ދަރަންޏަށް ލުޔެއް ލިބޭނެ ކަމަށް ބެލެވޭ ކަމަށްވެސް ބުނެފައިވެ އެވެ. އެހެންނަމަވެސް އާ ސަރުކާރުގެ ސިޔާސަތުތަކާއެކު ވެސް ހަރަދުތައް އިތުރުވެގެންދާނެ ކަމަށް ބެލެވޭ ކަމަށްވެސް އައިއެމްއެފުން ވަނީ ބުނެ އެވެ.\nއައިއެމްއެފް އިން ވަނީ ދަރަނި މެނޭޖުކުރުމަށް ސަރުކާރުން ގާއިމުކޮށްފައިވާ ސޮވެރިން ޑިވްލޮޕްމަންޓް ފަންޑް (އެސްޑީއެފް) އަކީ ދަރަނި ކުޑަ ކުރުމުގެ ރަނގަޅު ވިސްނުމެއް ކަމަށް ބުނެ އެކަމަށް ތައުރީފުކޮށްފަ އެވެ. އައިއެމްއެފް އިން ވަނީ ސަރުކާރު ކުންފުނިތަކުގެ ހިންގުން މިހާރަށް ވުރެ ހަރުދަނާ ކުރުމަށް ވެސް ސަރުކާރަށް ލަފާ އަރުވާފަ އެވެ. އެގޮތުން ސަރުކާރު ކުންފުނިތަކުން ހިންގާ މަޝްރުތަކާއި ކުރާ މަސައްކަތްތައް މިހާރަށްވުރެ ދެެފުށްފެންން ގޮތެއްގައި ކޮށް ވީހާވެސް ބޮޑަށް ކޮރަޕްޝަނަށް މަގުފަހިނުވާނެ ފަދަ ގޮތަކަށް މަސައްކަތްތައް ބައްޓަން ކުރުމަށް އައިއެމްއެފް އިން ވަނީ ގޮވާލާފަ އެވެ.


Sonee sports falhaalan ulhunu dhe meehaku hayyarukohfi\nސޮނީ ސްޕޯޓްސް ކިޑްސް ފިހާރަ: ސޮނީ ސްޕޯޓްސް ފިހާރައިން ރޭ ކުރަން އުޅުނު ވައްކަމެއް ހުއްޓުވައި ދެ މީހަކު ހައްޔަރުކޮށްފައިވޭ\nމާލޭގައި ހިންގާ ސޮނީ ސްޕޯޓްސް ފިހާރައެއް ފަޅާލައިގެން ވައްކަން ކުރަން އުޅުނު ދެ މީހަކު ހުއްޓުވައި ހައްޔަރުކޮށްފި އެވެ.\nފުލުހުން މިއަދު ބުނީ ޖަނަވަރީ މަގުގައި ހުންނަ އެ ފިހާރަ ހުންނަ ގޭގެ ދޮރު ހަލާކު ކޮށްލައިގެން އެ ފިހާރައިން ވައްކަން ކުރާ އުޅޭ ކަމުގެ މައުލޫމާތު ރޭ ފަތިހު 4:00 ޖެހި އިރު ލިބުމުން ފިހާރަ ހުރި ގޭގެ ތިރީ ފަންގިފިލާއިން ދެ މީހަކު ހައްޔަރުކޮށްފައިވާ ކަމަށެވެ.\nހައްޔަރު ކުރީ ދިވެހި ފިރިހެނަކާއި ކުޑަ ފިރިހެން ކުއްޖެކެވެ. އެ ދެ މީހުންނަށް ފިހާރައިން އެއްްވެސް އެއްޗެއް ވަގަށް ނެގިފައެއް ނުވެ އެވެ. އެ މީހުންގެ އަތުން ފިހާރައިގެ ދޮރު ހަލާކު ކޮށްލަން ބޭނުން ކުރި ތަކެތި ފެނިފައިވެ އެވެ.\nފުލުހުން ބުނި ގޮތުގައި އެއިން އެކަކު ހުރީ ކާކު ކަން ނޭނގޭ ގޮތަށް މޫނު ފޮރުވަން ހެލްމެޓް އަޅައިގެނެވެ. އަދި ހައްޔަރު ކުރަން އުޅުމުން އޭގެ ތެރެއިން އޭގެ އެކަކު ފުލުހެއްގެ ގައިގައި ޖަހާ މާރާމާރީ ހިންގާފައި ވެއެވެ.\nވައްކަން ކުރަން ވަދެ އުޅުނު ދެ މީހުން ދުއްވި ސައިކަލު ފުލުހުން ބަލައި ފާސް ކުރިއިރު ސައިކަލުގެ ނަންބަރު ޕްލެޓްގައި ޓޭޕް އަޅައި ފޮރުވާފައިވެ އެވެ. ފުލުހުން ބުނީ އެއީ ވަގަށް ނަގާފައިވާ ސައިކަލެއް ކަން ފާހަގަކުރެވުމުން އެ ސައިކަލު ޓޯ ކޮށްފައިވާ ކަމަށެވެ.\nމި މައްސަލައި ތަހުގީގު ފުލުހުން ވަނީ ފަށާފަ އެވެ.\nމޯލްޑިވްސް ޕޮލިސް ސާވިސް ވައްކަން ކުށްކުރުން + ސޮނީ ހާޑްވެއާ\nދަނގެތީ ބޭސް ފިހާރަ ފަޅާލައިފި\nފިހާރައެއް ފަޅާލައި ވައްކަން ކުރި ދެ މީހަކު ހައްޔަރުކޮށްފި\nމާފަރު ސިއްހީ މަރުކަޒުގެ ތިޖޫރީ ފަޅާލައިފި\nފޭރުނު ފައިސާ ހޯދީ މުވައްޒަފުގެ އަތުން!


Villigilee gai bayaku hingee laainsaanee amaleh: Atoll council | Jazeera\tވިލިނގިލީގައި ބަޔަކު ހިންގީ ލާއިންސާނީ އަމަލެއް: އަތޮޅު ކައުންސިލް - Jazeera\nވިލިނގިލީގައި ބަޔަކު ހިންގީ ލާއިންސާނީ އަމަލެއް: އަތޮޅު ކައުންސިލް\nނާޒިމް ހަސަން August 31, 2020 60 views0\nކޮވިޑްގެ ބަލި މީހަކު ގއ. ވިލިނގިއްޔަށް ނޭރުވި މައްސަލަ އެ އަތޮޅު ކައުންސިލުން ކުށްވެރިކޮށްފިއެވެ.\nއެ މައްސަލާގައި ވިލިނގިލީގައި ހުންނަ އަތޮޅު ކައުންސިލް އިދާރާއިން ނެރުނު ބަޔާނެއްގައި ބުނީ ކޮވިޑްގެ ބަލި މީހާ އެ ރަށަށް އެރުވުމަށް ހުރަސް އަޅާފައިވަނީ މަދު ބައެއް ކަމަށާއި އެކަން ކުށްވެރިކުރާ ކަމަށެވެ.\nބަޔާނުގައި ބުނީ ހުވަދު އަތޮޅުން ކޮވިޑްއަށް ޕޮޒިޓިވްވާ މީހުންގެ ތެރެއިން ފަރުވާދޭން ޖެހޭ މީހުންނަށް ވިލިނގިލީގެ ފެސިލިޓީއަށް ގެނެސް ފަރުވާ ދޭން ޖެހޭނެކަން ގަބޫލު ކުރެވޭ ކަމަށެވެ. އެހެންކަމުން އެކަމަށް ހުރަސް އެޅުމަކީ ވަރަށް ނާތަހުޒީބު ލާއިންސާނީ އަމަލެއް ކަމަށެވެ.\nއެކަމުގައި ބައިވެރިވާ މީހުންނަށް ހަރުކަށި އަދަބު ދިނުމަށް ކައުންސިލުން ގޮވާލިއެވެ.\nކައުންސިލުން މިހެން ގޮވާލާފައިވާއިރު ހޯމް މިނިސްޓަރު އިމްރާން އަބްދުﷲ ވަނީ އެކަމުގައި ފިޔަވަޅު އަޅުއްވާނެ ކަމަށް ވިދާޅުވެފައެވެ. އިމްރާން ކުރެއްވި ޓްވީޓެއްގައި ވިދާޅުވީ ސިޔާސީ ސަބަބަކާ ހުރެވެސް އަދި އެހެން ސަބަބަކާ ހުރެވިޔަސް އާންމު ސިއްހަތުގެ ނިޒާމަށް ހުރަސްއެޅުމަކީ ބަލައިގަނެވޭނެ ކަމެއް ނޫން ކަމަށެވެ.\n"މިފަދަ މައްސަލަތައް ބަލާ އަޅަން ޖެހޭ ފިޔަވަޅުތައް ސަރުކާރުން އަޅާނެ،" މިނިސްޓަރު ވިދާޅުވިއެވެ.\nއެނގިފައިވާ ގޮތުގައި ބަލި މީހާއަކީ މީގެކުރިން ބޮޑު އޮޕަރޭޝަނެއް ކޮށްފައިވާ 65 އަހަރުން މަތީ މީހެކެވެ. އެހެންވެ އެމީހާއަށް ފަރުވާ ދޭން ވަނީ ޖެހިފައެވެ. ފަރުވާ ދެވެން އޮތް ގޮތަކީ މާލެ ގެނެސްގެން ކަމަށްވާތީ މޯލްޑިވިއަންގެ ފްލައިޓެއްގައި އެމީހާ ވަނީ މާލެ ގެނެސްފައެވެ.


2018 ވަނަ އަހަރު ޖީ.ސީ.އީ އޭ-ލެވެލް އިމްތިހާނުގައި ބައިވެރިވި ދަރިވަރުންގެ ކާމިޔާބީ ފާހަގަކޮށް، ރައީސުލްޖުމްހޫރިއްޔާގެ އެވޯޑާއި، ހައި އެޗީވަރސް ސްކޮލަރޝިޕް ލިބުނުކަމުގެ ލިޔުން ދިނުމުގެ ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n2018 ވަނަ އަހަރު ޖީ.ސީ.އީ އޭ-ލެވެލް އިމްތިހާނުގައި ބައިވެރިވި ދަރިވަރުންގެ ކާމިޔާބީ ފާހަގަކޮށް، ރައީސުލްޖުމްހޫރިއްޔާގެ އެވޯޑާއި، ހައި އެޗީވަރސް ސްކޮލަރޝިޕް ލިބުނުކަމުގެ ލިޔުން ދިނުމުގެ ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n20 ޖޫން 2019، ރިފަރެންސް: SA/RIMS/2019/41\nاللهُ سُبْحَانَهُ وَتَعَالَى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން.\nމި ޞަލަވާތާއި ސަލާމުގައި އިތުރު އެކަލޭގެފާނުގެ އާލު އަޞްޙާބުން ޝާމިލުކުރަން.\nމިނިސްޓަރ އޮފް ހަޔަރ އެޑިޔުކޭޝަން ޑޮކްޓަރ އިބްރާހީމް ޙަސަން، ހަޔަރ އެޑިޔުކޭޝަން މިނިސްޓްރީގެ އިސްވެރިން، ރައީސުލްޖުމްހޫރިއްޔާގެ އެވޯޑާއި، ހައި އެޗީވަރސް ސްކޮލަޝިޕް ޙާޞިލުކުރާ ލޮބުވެތި ދަރިވަރުންނާއި، އެ ދަރިވަރުންގެ ޢިއްޒަތްތެރި ބެލެނިވެރިން؛\nމިއަދުގެ މި އުފާވެރި ޙަފްލާގެ ޙަޤީޤީ ޝަރަފުވެރިންނަކީ، މި ޤައުމުގެ ކުރިމަގުގެ އުންމީދު ކަމުގައިވާ މިތިބަ ދަރިވަރުން. އެއީ، މިދިޔަ އަހަރުގެ މަތީ ސާނަވީ އިމްތިޙާނުން އެންމެ މަތީ ދަރަޖައިގައި ފާސްވެ، ރައީސުލްޖުމްހޫރިއްޔާގެ އެވޯޑާއި، ހައި އެޗީވަރސް ސްކޮލަރޝިޕް ޙާޞިލުކުރާ ދަރިވަރުން. އެހެންކަމުން، ތިޔަ ދަރިވަރުންނަށް ވަރަށް އިޚްލާޞްތެރިކަމާއެކު މަރުޙަބާ ކިޔައި، އައްސަރިބަހާއި ސާބަސް ރައްދުކުރަން.\nތިޔަ ދަރިވަރުން ތިޔަ ޙާޞިލުކުރި ފުރިހަމަ ކާމިޔާބީގައި، އެންމެ ބޮޑު އެހީތެރިކަމެއް ވެދިން ބަޔަކަށް ވާނީ، ހަމަގައިމުވެސް ތިޔަ ދަރިވަރުންގެ ލޯބިވާ މައިންބަފައިންނާއި ބެލެނިވެރިން. އަދި އެކި މަރުޙަލާތަކުގައި، ތިޔަ ދަރިވަރުންނަށް ކިޔަވައިދެއްވި މުދައްރިސުންނާއި، ސްކޫލްތަކުގެ ވެރިން. އެހެންކަމުން، އެ ހުރިހާ ބޭފުޅުންނަށްވެސް ޝުކުރުވެރިކަމާއެކު ތަހުނިޔާ ދަންނަވަން.\nތިޔަ ދަރިވަރުން މިއަދު ތިޔަ ޙާޞިލުކުރާ ސްކޮލަރޝިޕަކީ، ދަރިވަރުން ކުރި ބުރަ އަދި މިންނަތް މަސައްކަތުގެ ނަތީޖާ. އަދި ޓީޗަރުންނާއި، މައިންބަފައިންނާއި، ބެލެނިވެރިން ވެދިން އެހީތެރިކަމުގެ ފޮނި މޭވާ. މިއަދުން ފެށިގެން ތިޔަ ދަރިވަރުން ދެން ކުރިމަތިލާންވީ ޤައުމު ބިނާކޮށް އާރާސްތު ކުރުމުގެ މަރުޙަލާއާ.\nޤައުމީ ތަރައްޤީގައި އަޅުގަނޑުމެން ގެންގުޅޭ އެންމެ އިސް ސިޔާސަތަކީ، މީހުން ބިނާކުރުން. ރައްޔިތުން އެދޭފަދަ ކުރިއެރުން ޙާޞިލުކުރުމަށްޓަކައި ފުރަތަމަ ކުރަންޖެހޭ ކަމަކީ، ތަޢުލީމާއި ތަޖުރިބާ ލިބިފައިވާ ޤާބިލު ޖީލެއް ބިނާކުރުން. މި ސަރުކާރުގެ ތަޢުލީމީ ސިޔާސަތު އަމާޒު ކުރެވިފައިވަނީ މި ދެންނެވި މިޞްރާބަށް.\nމީގެކުރިން ރައީސްގެ އެވޯޑް ލިބޭ ދަރިވަރުން ކިޔަވަންޖެހެނީ، ސަރުކާރުން ކަނޑައަޅާފައި ހުންނަ ދާއިރާތަކުގެ ތެރެއިން ކޮންމެވެސް ދާއިރާއަކުން. ނަމަވެސް އަޅުގަނޑުމެން މިހާރުވާނީ އެ އުޞޫލު ބަދަލުކޮށްފައި. މި އަހަރުން ފެށިގެން ރައީސްގެ އެވޯޑް ލިބޭ ދަރިވަރުންނަށް، އެކުދިން ބޭނުން ދާއިރާއަކުން، ބޭނުން ޤައުމެއްގައި ކިޔެވުމުގެ ފުރުޞަތު ލިބިގެންދާނެ.\nދެން ސަރުކާރުން ބަދަލުގެނައީ، ހައި އެޗީވަރސް ސްކޮލަރޝިޕްގެ އުޞޫލުތަކަށް. މީގެކުރިން ހައި އެޗީވަރސް ސްކޮލަރޝިޕް ދެމުން އައީ ވަކި ދާއިރާތަކަކުން އަދި ވަރަށްމަދު ޤައުމުތަކަކުން. ނަމަވެސް ސަރުކާރުން މިހާރު ހަމަޖައްސާފައި ވާނީ އޯ.އީ.ސީ.ޑީ ޤައުމުތަކުންވެސް އެ ދަރިވަރުންނަށް ކިޔެވޭގޮތަށް.\nސަރުކާރުން މި ގެނައި ބަދަލާ ގުޅިގެން، ހައި އެޗީވަރސް ސްކޮލަރޝިޕް ޙާޞިލުކުރާ ދަރިވަރުންނަށް، އިތުރު 36 ޤައުމަކުން ކިޔެވުމުގެ ފުރުޞަތު ލިބިގެންދާނެ. އޭގެ ތެރޭގައިވެސް ގިނައީ، ޔޫރަޕްގެ ޤައުމުތަކާއި، އެމެރިކާ އާއި، އޭޝިޔާގެ ކުރިއަރާފައިވާ އެހެން ބައެއް ޤައުމުތައް.\nމި ދެ ބަދަލަކީވެސް އަޅުގަނޑު ދެކޭގޮތުގައި އަޅުގަނޑުމެންގެ ޒުވާން ޖީލު ބިނާކުރުމަށް އެޅުނު ވަރަށް މުހިންމު ފިޔަވަޅެއް. އަދި ތިޔަ ދަރިވަރުންނަކީ ކިޔަވާކުދިން ކަމުގައިވިޔަސް، ޤައުމު ބިނާކުރުމުގައި، ތިޔަ ކުދިންނަށް ވަރަށް މުހިންމު ދައުރެއް އަދާކުރެވޭނެ. ތަޢުލީމީ ޙަޔާތް ފުރިހަމަކުރުމަށްފަހު، ޤައުމުގެ ތަރައްޤީއާއި ކުރިއެރުމުގައި، ތިޔަ ކުދިންގެ އެއްބާރުލުމާއި ބައިވެރިވުން ލިބޭނެކަމާމެދު އަޅުގަނޑު ޝައްކެއް ނުކުރަން.\nތިޔަ ދަރިވަރުން ނޫނަސް، މަތީ ތަޢުލީމުގެ މަރުޙަލާއާ ކުރިމަތިލާ ކޮންމެ ދަރިވަރަކަށް، މީގެ ކުރިން ނެތް އެތައް ފުރުޞަތެއް، މި ސަރުކާރުން ވާނީ ތަނަވަސްކޮށްދީފައި. އޭގެތެރެއިން އެއްކަމަކީ، ރާއްޖޭގައި ތިބެގެން، ހިލޭ ފުރަތަމަ ޑިގްރީ ޙާޞިލު ކުރެވޭނެގޮތް ހަމަޖެހުން. އަނެއްކަމަކީ ސްޓޫޑެންޓް ލޯނުގެ އިންޓްރެސްޓް، ތިން އިންސައްތައަށް ކުޑަކޮށް، ލޯނު ދައްކަންޖެހޭ މުއްދަތު 25 އިންސައްތައަށް އިތުރުކުރުން.\nތަޢުލީމީ ދާއިރާއަށް މިފަދަ ބަދަލުތައް ސަރުކާރުން މި ގެންނަނީ، ހަމައެކަނި އިންތިޚާބީ ވަޢުދުތަކެއް ފުއްދާކަށްނޫން. އަޅުގަނޑުގެ އަމާޒަކީ ރާއްޖެ ތަރައްޤީ ކުރުން. އަޅުގަނޑު ގަބޫލުކުރާގޮތުގައި ޤައުމު ތަރައްޤީ ވާނީ، ޤައުމުގެ ވަކިވަކި ފަރުދުންނަށް ލިބޭ ކުރިއެރުންތަކުން. ކުރިއެރުމާއި ތަރައްޤީ ޙާޞިލުކުރެވޭ ވަރަށް، ކޮންމެ ފަރުދެއްގެ ޢިލްމީ ޤާބިލުކަން އިތުރުކުރެވުނު މިންވަރަކުން.\nތިޔަ ދަރިވަރުންގެ ޢިލްމީ ޤާބިލުކަމުން، ސިކުނޑިތައް ހުޅުވިގެންދާއިރު، ޙާޞިލުވާންޖެހޭނެ އެންމެ މުހިންމުކަމަކީ، ކޮންމެ ކަމެއްގެވެސް އެންމެ ރަނގަޅު ގޮތް ވަކިކޮށް ދެނެގަންނަން އެނގުން. ޢިލްމު އުނގެނުމުގެ އެންމެ މުހިންމު މަޤްޞަދެއް ކަމުގައި ހަދަންވީ، ކޮންމެ ކަމެއްގައިމެ، ޢަދުލުވެރިކަމާއި އިންޞާފުގެ އުޞޫލުތައް ނެގެހެއްޓުމާއެކު، ރިވެތި އަޚްލާޤީ ހަމަތައް ހިފެހެއްޓުން.\nދިރިއުޅުމުގެ ތަފާތު މަރުޙަލާތަކުގައި، ކާމިޔާބާއި އުފާވެރިކަން، ތިޔަ ކުދީންނާ ބައްދަލުކުރާނީ، އެގޮތުގެމަތީގައި ދިރިއުޅެން ދަސްކޮށްގެން. ތިޔަ ދަރިވަރުން މިހާރުއްސުރެ ގަދައަޅައި މަސައްކަތް ކުރަންވީ، އަނެކުންނަށް އިޙްތިރާމުކޮށް، އޯގާތެރިވެ، އަޅާލައި، ލޯބިވުމުގެ ސިފަ ދެމެހެއްޓުމަށް.\nތަޢުލީމީ ކޮންމެ މަރުޙަލާއެއްގައިވެސް، ތިޔަ ދަރިވަރުންގެ އެންމެ ވަރުގަދަ ޢަޒުމަކަށް ވާންވާނީ، އިސްލާމްދީނުގެ ޞައްޙަ ޢަޤީދާގެ މަތީގައި ސާބިތުކަމާއެކު ދެމިތިބުން. އަދި ތަޢުލީމު ޙާޞިލުކުރުމަށްޓަކައި، ދުނިޔޭގެ ކޮންމެ ޤައުމަކަށް ދިޔަކަމުގައިވިޔަސް، ތިޔައީ މި ދިވެހި ފަސްގަނޑަށް އުފަން ދިވެހި ދަރިންކަން، އަބަދުވެސް ހަނދާނުގައި ބަހައްޓަންވާނެ.\nތިޔަ ދަރިވަރުންނަށް އަޅުގަނޑު ބުނެލަން އޮތް ވާހަކައަކީ، މަތީ ތަޢުލީމަކީ، ހަމައެކަނި ޔުނިވަރސިޓީގައި ކިޔަވާ ކިޔެވުން ކަމުގައި ނުހަދާށޭ. ތިޔަ ދަރިވަރުން ދެން އުނގެނެންވީ، އުފެއްދުންތެރި އާ ގޮތްތައް އީޖާދު ކުރުމަށް. މަތީ ތަޢުލީމު ޙާޞިލު ކުރުމުގެ އެންމެ ބޮޑު ބޭނުމަކީ، ކަންކަން ކުރާނެ ރަނގަޅު އަދި މޮޅު ގޮތްތައް ދެނެގަނެ، އެކަމުގެ ހުނަރު ލިބިގަތުން.\nތިޔަ ދަރިވަރުންގެ ކިބައިން އަޅުގަނޑު މި އެދެނީ، ކޮންމެ ދާއިރާއަކުން މަތީ ތަޢުލީމް ޙާޞިލުކުރި ކަމުގައިވިޔަސް، ދިވެހި ޤައުމަށް ޚިދުމަތް ކުރުމަކީ، ތިޔައިން ކޮންމެ ކުއްޖެއްގެ އެންމެ އިސް ވާޖިބު ކަމުގައި ހެދުމަށް. ތިޔައިގެ ތެރެއިން ހަމަ ކޮންމެ ދަރިޔަކީ، މި ޤައުމަށް ނުހަނު ބޮޑަށް ބޭނުންޖެހިފައިވާ ކުއްޖެއް. އަންނާން އޮތް ޖީލަށް މި ޤައުމު ގެންގޮސްދޭނެ ބަޔަކީ ހަމަ ތިޔަ ދަރިވަރުން.\nއެހެންކަމުން، ތިޔަ ދަރިވަރުންނަކީ، ޤައުމަށް ބޭނުންތެރި، އަދި ދިވެހި އުންމަތް، އެ ބަޔަކަށްޓަކައި ފަޚުރުވެރިވާފަދަ ދަރީންތަކަކަށްވުމަކީ، ތިޔަ ކުދީންނާމެދު މި ޤައުމު ކުރާ އެންމެ ބޮޑު އުންމީދު. މަތީ ތަޢުލީމުގެ މަރުޙަލާގައި، ތިޔަ ދަރިވަރުން އުނގެނޭ ކޮންމެ އަކުރަކީ، ޤައުމު ބިނާކުރުމަށްޓަކައި ކުރެވޭ ވަރަށް އަގުބޮޑު އިންވެސްޓެއްކަން އަބަދުވެސް ހަނދާނުގައި ބަހައްޓަންވާނެ.\nސަރުކާރުން މި ދޭ ސްކޮލަރޝިޕްގެ ޙަޤީޤީ މަޤްޞަދު ޙާޞިލުވެގެންދާނީ، ތިޔަ ކުދިންނަކީ ޤާބިލް، ހުނަރުވެރި އަދި ޤައުމު އާރާސްތު ކުރުމުގައި މުހިންމު ރޯލެއް ކުޅެވޭނެ ބަޔަކަށް ވެގެން. ތިޔަ ދަރިވަރުންނަކީ، ޤާބިލުކަމާއި ހުޝިޔާރުކަން ލިބިފައިވާ ކުދިންތަކެއްކަމާމެދަކު ޝައްކެއްނެތް. ވަރުގަދަ ޢަޒުމަކާއެކު ގަދައަޅައި މަސައްކަތް ކުރުމުން، މާތް ﷲގެ ވާގިފުޅާއި، އެކަލާނގެ މަދަދާއެކު، ތިޔަ ދަރިވަރުންނަކީ، އެންމެ މަތީ ވަނައިގައި ފާސްވެގެންދާނެ ކުދިންކަން ޔަޤީން.\nއަޅުގަނޑުގެ ދުޢާއަކީ، ދިވެހި ޤައުމަށް ވަފާތެރި ތެދުވެރި ދަރީންތަކެއް އުފެއްދުމަށް އަޅުގަނޑުމެން މި ކުރާ މަސައްކަތުގައި މާތް ﷲ ބަރަކާތް ލެއްވުން. ތިޔަ ދަރިވަރުންނަކީ، ޢިލްމަށް ލޯބިކުރާ، ހިތްއަލި ބަޔަކު ކަމުގައި ލައްވައި، ތަރައްޤީގެ އެންމެ އުސް ކުރިބޯށިތަކާ ހަމައަށް މި ޤައުމު ގެންދިޔުމުގެ ހެޔޮ ނަސީބު މާތް ﷲ މިންވަރު ކުރައްވާށި! އާމީން.


Faadukiuthah Amaazvumun Maumoon Tweet Delet Kohlaifi - Vaguthu\nފާޑުކިޔުންތައް އަމާޒުވުމުން މައުމޫން ޓްވީޓް ޑިލީޓް ކޮށްލައިފި\nސިއްރު ހެކި ބަހަކީ އިސްލާމީ ޝަރީއަތުގައި އޮންނަ އެއްޗެއް ނޫން ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވުމުން އެމަނިކުފާނަށް ގިނަ ބަޔަކު ފާޑުކިޔަން ފެށުމުން އެޓްވީޓް ޑިލިޓް ކޮށްލައިފިއެވެ.\nރިޔާސީ އިންތިހާބު ބާތިލުކުރުމަށް ރައީސް އަބްދުﷲ ޔާމީންގެ ފަރާތްޕުޅުން ސުޕްރީމް ކޯޓަށް ހުށަހަޅާފައިވާ މައްސަލައަށް ސިއްރު ހެކީންތަކެއް ހުށަހެޅުމަށް ނިންމުމުން ރައީސް މައުމޫން މިރޭ ކުރެއްވި ޓްވީޓެއްގައި ވިދާޅުވީ ސިއްރު ހެކި ބަހަކީ އިސްލާމީ ޝަރީއަތުގައި އޮންނަ އެއްޗެއް ނޫން ކަމަށާއި ކީރިތި ގުރުއާނުގައި ވެސް ރަސޫލާގެ ސުންނަތުގައި ވެސް އަދި އެއްވެސް އިމާމެއްގެ ބަސް ފުޅުގައި ވެސް ސިއްރު ހެކި ބަހުގެ ވާހަކައެއް ނެތް ކަމަށެވެ.\nރައީސް މައުމޫންގެ ޓްވީޓާއި ގުޅިގެން ވަރަށް ގިނަ ބަޔަކު ގެންދަނީ ރައީސް މައުމޫނަށް ފާޑުކިޔަމުންނެވެ. ގިނަ ބަޔަކު ބުނަމުން ދަނީ ރައީސް މައުމޫންގެ އަނބިކަނބަލުންނާއި ދަރިކަނބަލުންތައް ބުރުގާ ނާޅަނީ އިސްލާމްދީނުގައި އައުރަ ނިވާކުރުން ނެތުމުން ހެއްޔެވެ؟ ބުރުގާ އެޅުމާއި ބެހޭ ގޮތުން ރައީސް މައުމޫން 2008 ވަނަ އަހަރު ދައްކަވާފައިވާ ވާހަކަތައް ގިނަ ބަޔަކު މިރޭ ގެންދަނީ މީސް މީޑިއާގައި ހިއްސާ ކުރަމުންނެވެ.\nރާއްޖޭގައި ފުރަތަމަ ސިއްރު ހެކިބަސް ނަގައިގެން ޝަރީޢަތް ހިންގަން ފެށީ ރައީސް މައުމޫންގެ ވެރިކަމުގައި ކަމަށާއި އޭރު އެކަން ނުހުއްޓުވީ ކީއްވެތޯ ވެސް ބައެއް މީހުން ގެންދަނީ ސުވާލު ކުރަމުންނެވެ. ރައީސް މައުމޫން ފުރަތަމަ ފަހަރަށް ސިއްރު ހެކިބަސް ދިނުމާއި ދެކޮޅަށް ވާހަކަ ދެއްކެވީ އެމަނިކުފާނު ހައްޔަރު ކުރުމުން ކަމަށާއި ކުރިން އެވާހަކަ ނުދެއްކެވީ ކީއްވެތޯ ވެސް ބައެއް މީހުން ގެންދަނީ ސުވާލު ކުރަމުންނެވެ.\nސިއްރު ހެކި ބަސް ކޯޓުތަކުން ނެގުމަކީ ރާއްޖޭގެ ޤާނޫނީ ނިޒާމް ބަލައިގެންފައިވާ އުސޫލެކެވެ. މީގެ ކުރިން ވެސް އެތައް މައްސަލައެއްގައި ސިއްރު ހެކިންގެ ހެކިބަސް ކޯޓުތަކުން ބަލައިގަނެ، އެހެކިބަސްތަކުގެ މައްޗަށް އެތައް ޙުކުމެއް އިއްވާފައި އެބަހުއްޓެވެ.\nއޮކްޓޯބަރ 14, 2018 23:39\nމައުމޫނު ކުރީމަ ހަރާމްކަންތަށް ހުއްދަ ވޭތަ\nއޮކްޓޯބަރ 14, 2018 23:55\nހިޔާލުފާޅުކުރާއިރު މީހުންގެ ޒާތީކަންކަމާ ބެހުމަކީ ވަރަށް ހަޑިކަމެއް ބުތުގާ އަކީ ކީއްކިރަންއަޅާ އެއޗެއް. ޙަމައެކަނި މައުމޫން ވެރިކަމުގއި ކުރި ދޯހަޅިކަންތަކުގެ ވާހަކަ ދައްކާ އެ އޯކޭ މަވެސް އެކަމަށް ތާއީދު\nއޮކްޓޯބަރ 15, 2018 00:03\nމިބޭ އަމިއްލަ ބޭނުމަކާ ޖެހުނީމަ އެއީ ދީން. ކަމަކާ ހޭބަލިވިޔަސް ތިދެން ބޮޑުވަރު.\nދީން ދެކެ ލޯބިވާ ދިވެއްސެއް\nއޮކްޓޯބަރ 15, 2018 00:04\nސިއްރު ހެކިބަހަކީ އިސްލާމީ ޝަރީއަތުގައި އޮންނަ ކަމެއް، އެ ކޮންމެ މީހަކު ބުންޏަސް، ހަގީގަތެއް، ހަގީގަތާ ކުރިމަތި ލައްވާ، މީގެ ކުރިން އެމަނިކުފާނު އެ ވާހަކަ ނުދައްކަވައި، މިއަދު އެ ދައްކަވަނީ އަމިއްލަ މަސްލަހަތެއް ވެސް އޮތީމަ ކަމަށް ވެދާނެ، އެހެންވިޔަސް އެމަނިކުފާނު ފާހަގަކުރެއްވީ ހަގީގަތުގައި ވެސް ރަނގަޅު ވާހަކައެއް\nމިބޭ އަމިއްލަ ބޭނުމަކާ ޖެހުނީމަ އެއީ ދީން. ކަމަކާ ހޭބަލިވިޔަސް ތިދެން ބޮޑުވަރު. ކަންނެލި އޮޑިއަކަށް ދުލެއް ނުކުރޭނު.\nއޮކްޓޯބަރ 15, 2018 00:10\nހާދަބިރެއްވެސް މިސޮރު އެބަގަނެއޭދޯ\nއޮކްޓޯބަރ 15, 2018 00:20\nއިސްލާމީ ޝަރީއަތުގައި އޮވޭތޯ ހަނުހުރުމުގެ ހަނުހުރުމުގެ ހައްގު؟\nއޮކްޓޯބަރ 15, 2018 00:31\nމިއިން މިއިނގެނީ މޮޅުމީހަކަށް ވަނީ ބޮޑު ގޮނޑިއެއްގައި އިށީނީމައެއް ނޫންކަން. ބުއްދިއެއް ހުރީމައިކަން.\nއޮކްޓޯބަރ 15, 2018 00:34\nބުރުގާ ދޯ ހުރިހާ ހަމަކީ\nލާދީނީ ބައިގަނޑަށް ބުރުގާ މުހިއްމު ނޫނަސް އަހަރެމެން މުސްލިމުންނަށް އެވަރަށް މުހިއްމޭ. ދެން އަމިއްލައަށް މާ އިސްލާމްދީނޭ ކިޔައިގެން ޓްވީޓް ކުރީމަ އެހެން ވާނީ.\nއޮކްޓޯބަރ 15, 2018 00:41\nއަމިއްލަ އެދުންބޮޑު މުސްކުޅި ބެއްޔާ....?\nއޮކްޓޯބަރ 15, 2018 00:50\nމާތްކަލާކޯ މައުމޫނު އިސްލާމީ ޝަރީއާގެ ވާހަކަ ނުދައްކާ\nއޮކްޓޯބަރ 15, 2018 01:54\nބުއްޑާވާލާއަށް އުފަލުން ކިޔޭނުކިޔޭ އެއްޗެއްވެސް ނޭގެނީތަ؟ ބަލަ ތީނޫންތަޤުރުއާނަކީ ހުއްޖަތެއް ނޫނޭވެސް ބުނިމީހާ..\nއޮކްޓޯބަރ 15, 2018 02:16\nޢިސްލާމްދީނުގެ އަސްލަކާޚިލާފް ކަމެއް މައުމޫނު ކުރިއަސް މަކުރިއަސް ވާނީ ބާތިލުކަމެއް މިރާއްޖޭގެ ޝަރީޢަތުގެ އަސާސަކީ އިސްލާމީ ޝޜީޢަތް ޙާކިމަކަށްހުރި މީހަކު ވޢްކަންކޮށް ޒިނޭކޮށް ހެދުމަކުން އެކަން ހުއްދަނުވާނެ\nއޮކްޓޯބަރ 15, 2018 07:22\nވަކިވަރަކައް ލާދީނީ ވީމަ ވާ ގޮތް\nއޮކްޓޯބަރ 15, 2018 07:39\nމައުމޫން އަކީ ރައްޔިތުންދެކެ ލޯބި އޮވެގެން ރައްޔިތުންނަށް ހެޔޮ އެދިގެން އުޅޭ މީހެއް ނޫން. އޭނާ އަކީ އަމިއްލަ ފައިދާ އަށް އުޅޭ މީހެއް. އޭނާގެ މަޅީގަ އެކަކުވެސް ނުޖެހޭތި. މައުމޫން އަދިވެސް މަސައްކަތް ކުރަނީ އާއިލާ އަށް ވެރިކަން ހޯދުމަށް.\nއޮކްޓޯބަރ 15, 2018 07:43\nތި މައުމޫނަކީ މިހާރު ބޭނުން މީހެއްނޫން. 30އަހަރުގެ ބޮޑުވަގު\nއޮކްޓޯބަރ 15, 2018 07:45\nވަގުތު ނޫހުގައި ކޮމެންޓް ކުރާ އެންމެންނަކީ، ދިވެހިންނެވެ. ދިވެހިރާއްޖޭގެ ލޮބުވެތި ރައްޔިތުންނެވެ. ކޮންމެ މީހަކުވެސް ލިޔަނީ އެމީހަކަށް ފެންނައެއްޗެކެވެ. އޭގެތެރޭގައި އެންމެގިނައީ ތެދުޚަބަރާއި ރަނގަޅު މަޢުލޫމާތެވެ. ބައެއްފަހަރު މީސްމީހުންގެ އައިބުތަކާއި އުނިސިފަތައް ލިޔެފައިހުރެއެވެ. ބައެއްބޭފުޅުން ހިތްހަމަނުޖެހޭގޮތަށް ބައެއްވާހަކަތައް ގެނަސްދީފައހުރެއެވެ. ނަމަވެސް ޖުމުލަގޮތެއްގައި ވަރަށްޢިލްމީ ފަންނީ މަސައްކަތްތައް ޚިދުމަތްތައް ލިބެންހުރެއެވެ. ކޮމެންޓް ކުރައްވާ އެންމެހައި ފަރާތްތަކަށް ޝުކުރުވެރިވަމެވެ. ލިޔުމާއި ކިޔުމަކީ، އެމީހެއްގެ މަޢުލޫމާތު މުއްސަނދި ކޮށްދޭ ކަންކަމެވެ.\nއޮކްޓޯބަރ 15, 2018 07:59\nމީހަކު ހިސާބަށްވުރެ އަމިއްލަ އެދުން ބޮޑުވެއްޖެނަމަ ދެން ކިޔޭ ނުކިޔޭ އެއްޗެއް ނޭގޭނެ އެހެން މިވަނީ މިހާރު\nއޮކްޓޯބަރ 15, 2018 08:00\nއުސްތާޒް މައުމޫން ތިހެއްދެވިގޮތް އެހާރަގަޅޭއްނޫން. އިސްލާމީ ޝަރީޢަތުގައި ކަމެއްއޮންނަ ކަން ނުވަތަ ނޯންނަކަން ވިދާޅުވުމުގައި އަމިއްލަ ނަފްސްގެ އިތުބާރު ގެއްލޭފަދަ ގޮތަކަށް ކަންކުރުން ރަގަޅެއްނޫން. މިޙާރު ތިވީ ގޮތުން އަޅުގަނޑު ޤަބޫލުކުރާނީ އިސްލާމީ ޝަރީޢަތުގަ ސިއްރުހެކިބަސް އެއީ ހަމަ އޮންނަކަމެކޭ އޮންނަންޖެހޭ ކަމެކޭ. އެގޮތަށް ޤަބޫލުކުރަންޖެހެނީ އުސްތާޒު ސިއްރުހެކިބަސްނޯންނަ ކަމަށް ވިދާޅުވެފަ މީހަކު ހަމައެއްޗެއް ބުނާއިރަށް އެބުނުން އަބުރާ ގެންދެވުމުގަ މަޠުލަބަކީ ސިއްރުހެކިބަސް ނޯންނަކަމަސް އުސްދާޒު އަމިއްލަފުޅަށް އިއުތިރާފް ވުން. އެހެންވީމާ މިހާރު ކުރިން ދީނީ އިރުޝާދުތަށް ދެއްވުމުގައި އަޅުގަނޑު ކުރި އިތުބާރު މިހާރު ދޭހިތެއް ނުވޭ. އަދި ޤަބުކުރު ކުރުންތަކަށްވެސް މިހާރު ކުރިންދިންހާ ޔަގީންކަމެއް ނުދެވޭނެ.\nއޮކްޓޯބަރ 15, 2018 08:08\nތިމަނިކުފާނަކީ ތިމަނިކުފާނުބޭނުންފުޅުވާކަމެއް ކާމިޔާބުކުރައްވަވަންބޭނުންފުޅުވެއްޖެއްޔާމު ޤުރުއާންއަކީ ޙުއްޖަތެއް ނޫންކަމެއް ވަކާލާތު ކުރަށްވަވާ މަނިކުފާނެއް. ތާރީޚް ބައްލަވާ. ސާބިތުހެކިލިބިވަޑައިގަންނަވާނެ.\nއޮކްޓޯބަރ 15, 2018 08:18\nހުސްވަގުން، ބަހުންނާއި ޢަމަލުންވެސް ވައްކަން، އެކަމަކު ދީނީ ދަންނަބޭކަލުންނޯ، ތިމީހަކަށް މީގެކުރިން ތާއީދު ކުރެވުނީތީ ހިތާމަކުރަން\nއޮކްޓޯބަރ 15, 2018 09:03\nމިތިބަ ސިޔާސަކުދިންނޭ ބޭބެއަށް މިހާރު ކިޔޭ ނުކިޔޭއެއް ނޭގެނީއޭ އަބަދުމިހުންނަނީ ހިދިކޮޅުއާއްސަ ބާބެއަށް މައާފްކުރޭ ގޭތެރޭންވެސް އެވަރަށް ޕްރެޝަރުކުރޭ ދެން ތިކުދިން ވިސްނާލަބަލަ ބޭބެ މިއުމުރަށް ގޮއްސަހުރި މީހަކަށް ވާނެވަރު\nއޮކްޓޯބަރ 15, 2018 09:31\nމައުމޫނު އަކީ ދިވެހިންގެ2ދުނިޔެގެ ހަލާކު ކަމުގައި އަޅުގަންޑު ހުވާކުރަމެވެ......ދިވެހި ރާއްޖެ އަށާއި ދިވެހިންނަށް ޖެހިފަ އޮތްބޮޑު ވަބާއެކެވެ......\nއޮކްޓޯބަރ 15, 2018 09:35\nމައުމޫނުގެ ދިގު އަނިޔާވެރިވެރިކަން ނިމުމަކަށްގެންނަން ނުކުތީ އެމްޑީޕީ ، އަދާލަތު ، ޖޭޕީ ، ދެންވެސް އޮތްނަމަ އޮތް ޕާޓިއެއް އެއްބައިވެގެންނެވެ. އޭރުވެސް ކީ ލަވަޔަކީ އަނިޔާ ، ކޮރޮޕްސަން ، ވައްކަން މި ލަވަޔެވެ. ވަނަމަކަށް ކީ ގުޅާބޯ އެވެ. އޭރު މައުމޫނު ސަލާމަތްކުރަން އަތުކުރި އޮޅާލައިގެން ނުކުތީ ޔާމީންއާއި ޔާމީންގެ އެކުވެރިންނެވެ. މައުމޫނު އެއްޗެއް ވިސްނާކަށް ނުވޭހެއްޔެވެ؟\nއޮކްޓޯބަރ 15, 2018 11:25\nސިރު ހެކިބަސް އޮންނަ އެއްޗެއް ނޫންކަމަށް މައުމޫން ވިދާޅުވުމުން މައުމޫންނެވެސް މުޅިން ޔަހޫދީޖަންގަލި ތެރެއަށް ވެންނެވީތޯ\nއޮކްޓޯބަރ 15, 2018 12:55\nމި ޖޯޑް ވަރަށް ސަޅި މި ބުނީ ލާދީނީވީމައި\nމައުމޫނަކީ ދެފުށް ދެގޮތް މީހެއްކަން ނޭންގޭނެ މީހަކު ނުހުންނާއެވެ އޭނާ އަބަދުވެސް ވަކާލާތުކުރާނީ އަމިއްލަ މަސްލަހަތު ދެހެއްޓުމުގެ


މިނިސްޓްރީ އޮފް ހޯމްއެފެއާޒް /އައި.ސީ.އެސް.އެސް. ޔުނިޓް / ކ. މާލެ\nއިންސްޕެކްޓްރޭޓްގެ މަސައްކަތްތައް ކުރުމަށް ބޭނުންވާ ޤާނޫނުތަކާއި، ޤަވާއިދުތައް ތައްޔާރު ކުރުން.\nއިންސްޕެކްޓަރ ޖެނެރަލް އަށާއި، އިންސްޕެކްޓްރޭޓް މުވައްޒަފުންނަށް ބޭނުންވާ ޤާނޫނީ ލަފާ ދިނުން.\nއިންސްޕެކްޓްރޭޓް މުވައްޒަފުން ތައްޔާރު ކުރާ އިންސްޕެކްޝަން ރިޕޯޓްތައް ބަލައި ދިރާސާކޮށް ޤާނޫނީގޮތުން ގެންނަން ފެންނަ އިސްލާހްތައް އިންސްޕެކްޓަރ ޖެނެރަލް އަދި އިންސްޕެކްޓްރޭޓް މުވައްޒަފުންނަށް ހުށަހެޅުން.\nދައުލަތުގެ ބެލުމުގެ ދަށަށް ގެނެވޭ އެންމެހާ ފަރާތްތަކާއި އެފަރާތްތަކަށް އަމަލު ކުރަމުންދާގޮތް އިންސްޕެކްޝަންގެ ރިޕޯޓްތަކުން ބަލައި ދިރާސާކޮށް ގާނޫނަށާޢި، ޤަވާއިދުތަކަށް ގެންނަން ފެންނަ އިސްލާޙްތައް ކަމާއި ބެހޭ ދާއިރާތަކަށް ހުށަހަޅައިގެން ކުރިއަށް ގެންދިއުން.\nއިންސްޕެކްޓްރޭޓްގެ މަސައްކަތް ޒަމާނީކޮށް، ޤާނޫނާއި ޤަވާއިދުތައް ދިރާސާ ކުރުން.\nހުށަހެޅޭ ސަކުވާތަކާއި ގުޅިގެން އިންސްޕެކްޓްރޭޓަށް ބޭނުންވާ ގާނޫނީ ލަފާ ދިނުން.\nއިންސްޕެކްޓްރޭޓްގެ މުވައްޒަފަކު ނެތް ޙާލަތެއްގައި ވެރިންވިދާޅުވާ ގޮތެއްގެ މަތިން އެމުވައްޒަފެއްގެ މަސައްކަތް ކުރުން.\nޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ ލެވެލް 8 ގެ ސަނަދެއް ހާސިލްކޮށްފައިވުން.\nމި މިނިސްޓްރީގެ ވެބްސައިޓުން ލިބެންހުންނާނެއެވެ.\nނޯޓް: މަގާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު މަރކްސްގެ ޖުމުލަ އިންސައްތަ، %50 (ފަންސާސް އިންސައްތަ) އަށްވުރެ މަތިވާން ޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 30 ޑިސެންބަރު 2018 ވާ އާދީއްތަ ދުވަހުގެ 13:00 ގެ ކުރިން، މިނިސްޓްރީ އޮފް ހޯމްއެފެއާޒްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް hr@homeaffairs.gov.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަވިއު އާއި ޕްރެޒެންޓޭޝަން އޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އާއި ޕްރެޒެންޓޭޝަން އޮންނާނީ، 06 ޖަނަވަރީ 2019 އާއި 24 ޖަނަވަރީ 2019 އާއި ދެމެދުގެ ތާރީޚެއްގައި، މިނިސްޓްރީ އޮފް ހޯމްއެފެއާޒުގައެވެ.


final ah united-brothers-aai-brothers-united\nބެސްޓް ފުޓްސަލް މުބާރާތް 2018- ފައިނަލަށް ...\nމިހާރު ހުޅުމީދޫ ޕޮލިސް ދަނޑުގައި ކުރިއަށްދާ ” ބެސްޓް ފުޓްސަލް މުބާރާތް 2018 ” ގެ ފައިނަލަށް ޔުނައިޓެޑް ބްރަދާސްއާއި ބްރަދާސް ޔުނައިޓެޑް ދަތުރުކޮށްފިއެވެ.\nޔުނައިޓެޑް ބްރަދާސް ފައިނަލުން ޖާގަހޯދީ މީރޭ ކުޅެވުނު ސެމީފައިނަލްގެ ފުރަތަމަމެޗްގައި ޝަންގްރިއްލާއާއި ބައްދަލުކޮށް ކުޅުނު މެޗުން6ލަނޑު0ލަނޑުން ކާމިޔާބުކޮށްގެންނެވެ.\nމިމެޗްގެ މޮޅު ކުޅުންތެރިއަކަށް ހޮވުނީ ޔުނައިޓެޑް ބްރަދާސްއަށް މިރޭގެ މެޗްގައި5ލަނޑު ކާމިޔާބުކޮށްދިން ސަމީނެވެ.\nބްރަދާސް ޔުނައިޓެޑް ފައިނަލަށް ހޮވިފައިވަނީ މިރޭ ކުޅެވުނު ސެމީފައިނަލްގެ ދެވަނަމެޗްގައި ޑީއެފްސީ އާއި ބައްދަލުކޮށް2ލަނޑު 1 ލަނޑުން މޮޅުވެގެންނެވެ.\nމިމުބާރާތުގެ ފައިނަލަށް ހޮވުނު ދެޓީމަކީ މިމުބާރާތުގެ ގްރޫޕް އޭގައި ހިމެނު ދެޓީމެވެ. މިދެޓީމް ގްރޫޕް މެޗްތަކުގައި ބައްދަލުކުރި މެޗު7ލަނޑު3ލަނޑުން ކާމިޔާބުކޮށްފައިވަނީ ޔުނައިޓެޑް ބްރަދާސްއެވެ.


Maruge Ethifaharakun Mi Kujjaa Salaamaiy Kohdhinee, Olhukohgen Gengulhunu Bulhaa - Vaguthu\nމަރުގެ އެތިފަހަރަކުން މި ކުއްޖާ ސަލާމަތްކޮށްދިނީ، އޮޅުކޮށްގެން ގެންގުޅުނު ބުޅާ\nއޮޅުކޮށްގެން ގެންގުޅޭ ޖަނަވާރަކީ އެކި ގޮތްގޮތުން ތިމާއަށް އެހީތެރިވެދޭ އެއްޗެއް ކަމަށް ގިނަ ބަޔަކު ދެކެއެވެ. އެގޮތުން ބައެއް މީހުން އެފަދަ ޖަނަވާރުތައް ގެންގުޅެނީ އާއިލާގެ މެމްބަރުންގެ ގޮތުގައި ބަލައިގެންނެވެ.\nމީސް މީޑިއާގައި މިހާރު ދައުރުވަމުންދާ ވީޑިއޯ އިން ގިނަ ބަޔަކަށް ވަނީ ހައިރާންކަމެއް ލިބިގެން ގޮސްފައެވެ. އެ ވީޑިއޯ ފެނި، އޮޅުކޮށްގެން ޖަނަވާރެއް ގެންގުޅުމަކީ މުހިންމު ކަމެއް ކަމަށް ދެކެވޭ ވާހަކަތަކަށް ވަނީ އިތުރު ބާރެއް ލިބިގެން ގޮސްފައެވެ.\nދައުރުވަމުންދާ ވީޑީއޯ އިން ފެންނަ ގޮތުގައި އާއިލާއެއްގެ ތުއްތު ކުއްޖަކު ގޭގެ ސިޑިއާއި ދިމާލަށް ގޮސް ސިޑިން ވެއްޓެން އުޅެނިކޮށް އޭނާ ސަލާމަތްކޮށްދީފައި ވަނީ ގޭގައި ގެންގުޅޭ ބުޅަލެވެ. އެ ބުޅާ އެ ކުއްޖާގެ ފަހަތުން ގޮސް، ހެދުމުގައި ހިފައި ފަހަތައް ދަމައި ސަލާމަތް ކުރާ މަންޒަރު ވީޑިއޯ އިން ފެނިގެން ދެއެވެ.\nބައެއް ފަރާތްތަކުން މިވީޑިއޯ މީސް މީޑިއާގައި ދައުރުވުމުން، ބުޅާ ގެންގުޅެންވެސް ވަނީ ނިންމާފައެވެ. ބުޅަލަކީ ބުނާގޮތް ނަހަދާ، ބޭނުން ނުހިފޭ ބޭކާރު ޖަނަވާރެއް ކަމަށްދެކޭ ފަރާތްތަކުގެ ވިސްނުން ގޯސްކަން ވީޑިއޯ އިން ހާމަވެފައިވާ ކަމަށް އެފަރާތްތަކުން ދަނީ ބުނަމުންނެވެ.\nމީގެ ކުރިންވެސް، އޮޅުކޮށްގެން ގެންގުޅޭ ޖަނަވާރުތަކުގެ ސަބަބުން މީހުންގެ ފުރާނަ ސަލާމަތްވެފައި އެބަހުއްޓެވެ. ކުރިންވެސް އެފަދަ މަންޒަރު ފެންނަ ވީޑިއޯތައް ގިނަ ބައެއްގެ ސަމާލުކަމަށް އައިސްފައިވާއިރު، އޮޅުކޮށްގެން ޖަނަވާރާއި ދޫނިސޫފާސޫފި ގެންގުޅުމަކީ އެކަމުން ފައިދާ ކުރާނެ ކަމެއް ކަމަށް ދިރާސާވެރިންގެ ދިރާސާތަކުންވެސް ހާމަވެފައި ވެއެވެ.


Gaumee Team ge training Camp Lanka ah badhalu kohfi\nގައުމީ ޓީމުގެ ޓްރެއިނިންގް ކޭމްޕް ލަންކާއަށް ބަދަލު ކޮށްފި\nނިމިދިޔަ އިންޑިއަން އޯޝަން އައިލެންޑް ގޭމްސްގެ މެޗަކަށް ފަހު ގައުމީ ސްކޮޑް --- ފައިލް ފޮޓޯ: އިސްމާއީލް ތޯރިގް | އެމްއޯސީ\nވޯލްޑް ކަޕް ކޮލިފިކޭޝަނަށް ތައްޔާރު ވުމަށް ގައުމީ ޓީމުން މޭލޭޝިއާގައި ކޭމްޕް ކުރުމަށް ހަމަޖެއްސި ނަމަވެސް ޓްރެއިނިން ކޭމްޕް މިހާރު އަވަށްޓެރި ލަންކާގައި ބާއްވަން އެފްއޭއެމުން ނިންމައިފި އެވެ.\nޓްރޭނިން ކޭމްޕް ލަންކާއަށް ބަދަލު ކުރީ، އެމެރިކާގެ ވިސާ ޖަހަން ޖެހޭތީ، ލަންކާގައި ތިބެގެން ރާއްޖެ އާއި ލަންކާއަށް ހާއްސަކޮށްފައިވާ އެމެރިކާގެ އެމްބަސީ މެދުވެރިކޮށް ވިސާ ޖެހުމަށްޓަކަ އެވެ. ރާއްޖޭގެ ފުރަތަމަ މެޗުގައި އަންނަ މަހު ފަސް ވަނަ ދުވަހު ނުކުންނާނީ ގުއާމް އާ ދެކޮޅަށް އެ ގައުމުގަ އެވެ.\nޕެސިފިކް ކަނޑުގެ ހުޅަނގުން އޮންނަ ގުއާމް އަކީ، އެމެރިކާގެ ސަރުކާރުގެ ބެލުމުގެ ދަށުގައި އޮންނަ ގައުމެކެވެ. އެހެންވެ އެ ގައުމުގައި ހިނގަނީ އެމެރިކާގެ ގާނޫނާއި ބާރުތަކެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ މޭލޭޝިއާގައި ކޭމްޕް ކުރަން ހަމަޖެއްސި ނަމަވެސް ލަންކާއަށް ބަދަލު ކުރީ ސްކޮޑުގައި ހިމެނޭ ކޮންމެ މެންބަރަކު ވަކިވަކިން އެމެރިކާގެ އެމްބަސީއަށް ހާޒިރުވެ މައުލޫމާތު ދިނުމުގެ އިތުރަށް ވިސާ ލިބުމަށް ދުވަސްތަކެއް ކުރިމަތި ވާތީ އެވެ.\n"މިހާރު ޓްރެއިނިން ކޭމްޕް ކުރިއަށް ދާނީ ލަންކާގެ އެފްއޭގެ އެހީތެރި ކަމާއެކު ކޮލަމްބޯގައި،" ޖަވާޒު ވިދާޅުވި އެވެ. "ޓީމު ގުއާމް އަށް ދާނީ އެނބުރި ރާއްޖެ ނައިސް ލަންކާ މަގުން."\nގައުމީ ޓީމު ލަންކާ އަށް ދިއުމަށް މިއަދު މެންދުރު ފަހު މާލެއިން ފުރުމަށް ވަނީ ހަމަޖެހިފަ އެވެ.\nއެންމެ ފަހުން ބޭއްވި ވޯލްޑް ކަޕް ކޮލިފިކޭޝަންގައިވެސް، އަމިއްލަ ދަނޑުގައި ގުއާމް ވަނީ ރަނގަޅު ނަތީޖާތަކެއް ހޯދާފަ އެވެ. އަމިއްލަ ދަނޑުގައި އެ ޓީމުން ވަނީ ތުރުކްމެނިސްތާން އާއި އިންޑިއާ ބަލިކޮށްފަ އެވެ. އަދި އޮމާން އާ އެއްވަރު ކުރި އެވެ. ގުއާމްގެ އަތް ދަށުގައި ނުވީ ވަރުގަދަ އިރާން އެކަންޏެވެ.\nގުއާމް ވަނީ، އެފަހަރު ކޮލިފައިގެ ގުރޫޕް ތިން ވަނަ ހޯދައި އޭޝިއަން ކަޕްގެ ކޮލިފިކޭޝަނުން ސީދާ ޖާގަ ހޯދާފަ އެވެ. ގުރޫޕްގެ ފުލަށް ދިޔަ އަވަށްޓެރި އިންޑިއާ އަށް ޖެހުނީ ޕްލޭ އޮފް ބުރުން އޭޝިއަން ކަޕަށް ކޮލިފައިންގެ ޖާގަ ހޯދާށެވެ.\nކޮލިފިކޭޝަންގައި ރާއްޖެ ކުޅޭ މެޗުތައް\nސެޕްޓެމްބަރު ފަހެއް: ގުއާމް - ދިވެހިރާއްޖެ\nސެޕްޓެމްބަރު 10: ދިވެހިރާއްޖެ - ޗައިނާ\nއޮކްޓޯބަރު 10: ސީރިއާ - ދިވެހިރާއްޖެ\nނޮވެމްބަރު 14: ދިވެހިރާއްޖެ - ފިލިޕީންސް\nނޮވެމްބަރު 19: ދިވެހިރާއްޖެ - ގުއާމް\nމާޗް 26 2020: ޗައިނާ - ދިވެހިރާއްޖެ\nމާޗް 31، 2020: ދިވެހިރާއްޖެ - ސީރިއާ\nޖޫން ނުވައެއް: ފިލިޕީންސް - ދިވެހިރާއްޖެ\nއޭޝިއަންކަޕް ކޮލިފައިން ފެބްރުއަރީ މަހަށް


fathis namaadhun dhuvas feshun maa hiyhamajehun libeyne\nފަތިސް ނަމާދުން ދުވަސް ފެށުމުން މާ ހިތްހަމަޖެހުން ލިބޭ\nފަރުޟު ފަސް ނަމާދަށް ރައްކާތެރިވުމަކީ ކޮންމެ މުސްލިމަކަށް ވާޖިބެކެވެ. ނަމާދު އަޅާފައި ކުރާ އެއްވެސް ހެޔޮ އަމަލެއް ﷲގެ ހަޟްރަތަށް އުފުލިގެން ނުދާނެ އެވެ.\nނަމާދަކީ އެ އަޅުކަމަކާއި ނުލާ ފުރިހަމަ މުސްލިމަކަށް ނުވެވޭނެ ކަމެއް ކަމުގައި އެނގިތިބެމެ ބައެއް މީހުންނަށް ފަރުވާ ކުޑަކުރެވިފައިވާ އަމަލެކެވެ. ބައެއް ފަރާތް ތަކުން އެހެން ނަމާދުތައް ބަރާބަރަށް ކުރި ނަމަވެސް ފަތިހުގެ އަރާމު ނިދި ނަގާލާފައި ތެދުވަން ބޮޑުކަމަކަށް ވެފައި ތިބެއެވެ. ނަމަވެސް ފަތިސް ނަމާދުގެ ދަރުމައާއީ ސަވާބު އެނގޭ މީހަކު އެއްއަށް ވުރެން އިސްކަމެއް ދޭނެ އެހެން އިތުރު ކަމެއް ނޯނާނެ ކަން ކަށަވަރެވެ.\nފަތިސް ނަމާދަށް ހޭލަން އުނދަގޫނަމަ ކުރެވިދާނެ ބައެއް ކަންތައް ބަލާލަމާ:\n1 އަވަހަށް ނިދުން\n2 ފޯނު ނުވަތަ ގަޑި ފަތިހަށް އެލާމުކުރުން\n3 ވުޟޫ ކޮށްގެން ނިދުން\n4 ސުންނަތުން ވާރިދުވެފައިވާ ޛިކުރުތައް ކިޔައިގެން ނިދުން\n5 ފަތިސް ނަމާދަށް ތެދުވާނެ ކަމުގެ ވަރުގަދަ އަޒުމުގައި އޮތުން\n6 ނިދިން ތެދުވެވޭ އިރަށް މާތްﷲ މަތިން ހަނދުމަކުރުން\n7 އާއިލާގެ މެމްބަރުންނާއި، ހެޔޮލަފާ ޞާލިހުންގެ އެހީތެރިކަމަށް އެދުން\n8 ފަތިސް ނަމާދަށް ތެދުވުމުގެ ތައުފީގަށް އެދި މާތްﷲ ގެ ހަޟްރަތުން ދެންނެވުން\n9 ނިދިން ހޭލެވުމާއި އެކު ލަސްނުކޮށް ތެދުވުން\n10 ނިދުމުގެ ކުރިން މާގިނައިން ނުކެއުން ނުވަތަ ލޮޑުވާ ޒާތުގެ ކާނާ ނުކެއުން\n11 ދުވާލުގެ ވަގުތެއްގައި އަރާމުކޮށްލުން\n12 ގޭގެ އަހުލުވެރިންނާއި އެކަހެރިކޮށް ނުނިދުން\nތިބާގެ ދުވަސް ފަތިސް ނަމާދުން ފަށާށެވެ. އެއިރުން މުޅި ދުވަހު ބަރަކާތާއި އަލިކަމާއި އުފާވެރިކަން ތިބާއަށް ލިބޭނެކަން ޔަގީނެވެ. އަވަދިނެތިއުޅޭ ދިރިއުޅުމުގެ ސަބަބުން ނަމާދު ކުރަން އުނދަގޫވެއެވެ. އެހެންނަމަވެސް ނަމާދުގެ ސަބަބުން އަވަދިނެތިއުޅޭ ދިރިއުޅުން ފަސޭހަވެ އެވެ. މިދުނިޔޭގެ ހަޔާތުން އުޚްރަވީ ހަޔާތަށް ގެންދެވޭނެ ހަމައެކަނި އެއްޗަކީ ހެޔޮ ނިޔަތުގައި ކުރާ ހެޔޮ އަމަލުކަމާމެދު ޝައްކެއް ނެތެވެ.\nފަތިސް ނަމާދުކޮށްފި މީހާކު އެވަނީ މާތްﷲގެ ރައްކާތެރިކަމުގެ ދަށުގައެވެ. ރަސޫލުﷲ ޞައްލަﷲ ޢަލައިހި ވަސައްލަމަ ކުރައްވާފައިވާ ޙަދީޡެއްގެ މާނައިގައި ވެއެވެ." މިސްކިތްތަކަށް އަނދިރީގައި ހިނގާފައިދާ މީހުންނަށް، ޤިޔާމަތްދުވަހުގައި ފުރިހަމަ ނޫރެއް ވާކަމުގެ އުފާވެރި ހަބަރު ދޭށެވެ."\nތިބާ ނަމާދު ނުކުރާނަމަ އެކަމާއި އެންމެ އުފާވާނީ ޝައިތާނާއެވެ. ޝައިތާނާ އުފާކޮއްދޭން ބޭނުން ހެއްޔެވެ. ދަންނާށެވެ. އެއީ ތިބާގެ ދެދުނިޔޭގެ އަދާވާތް ތެރިޔާއެވެ.\nމައުލޫމާތު ނެގީ: ތެދުމަގު ވައިބާ ކޮމިއުނީން


Dhuvasthakakah fahu Nazim aiee enmen ah "filaavalhaka eku"\nދުވަސްތަކަކަށްފަހު ނާޒިމް އައީ އެންމެންނަށް "ފިލާވަޅަކާއެކު"\nކުރީގެ މެންބަރު ނާޒިމް: ގިނަ ދުވަސްތަކަކަށްފަހު ޓްވީޓެއް ވަނީ ކުރައްވާފަ - ފޮޓޯ: ވީނިއުސް\nއުމުރު ދުވަހަށް ޖަލަށްލުމަށް ހުކުމްކޮށްފައިވާ ކުރީގެ ދިއްގަރު ދާއިރާގެ މެންބަރު އަހުމަދު ނާޒިމް ގިނަ ދުވަސްތަކަކަށްފަހު ޓްވީޓެއް ކުރައްވައިފި އެވެ. ބޭސްފަރުވާއަށް ކަމަށް ވިދާޅުވެ، ބޭރަށް ވަޑައިގެން މިހާރު ފިއްލަވައިގެން އުޅުއްވާ ނާޒިމް ޓްވީޓެއް ކުރައްވާފައިވަނީ ރޭގެ ވަގުތެއްގަ އެވެ. ނާޒިމްގެ ޓްވިޓާ އެކައުންޓުން ރޭގެ ކުރިން ޓްވީޓެއް ކުރައްވާފައިވަނީ 2013 ވަނަ އަހަރުގެ ތެރޭގަ އެވެ.\nނާޒިމް ރޭ ޓްވީޓް ކުރައްވާފައިވަނީ ޅެމެކެވެ. އެއީ ނާޒިމްގެ ބައްޕަ ނިޔަދުރު، މުހައްމަދު މަނިކު ހައްދަވާފައިވާ ޅެމެކެވެ. ބައްޕަގެ އަރުޝީފްގެ ތެރެއިން ކަމަށް ބުނެ އެ ޅެމުގެ ފޮޓޯއެއް ޓްވީޓް ކުރައްވަމުން ނާޒިމް ވިދާޅުވެފައިވަނީ، "އެންމެންނަށް ފިލާވަޅެއް" ކަމަށެވެ.\nއެ ޅެމުގައި ބުނެފައިވަނީ، ހަގީގަތް ހޯދުމާއި އަސްލަށް ބަލާ މީހަކު ނުހުންނާނެ ކަމަށާއި ޝުކުރުވެރިވާނެ ކަމަށް ހިތާ ޖާނުން ފިދާވިޔަސް މަކަރު، ޔަހޫދީ، އޮޅުވާލުން ނޫން އެއްޗެއް ނޯންނާނެ ކަމަށެވެ. ތިމާގެ މުޅި ހަޔާތް އެހެން މީހަކަށް ދިނަސް ބަދަލުގައި ލިބޭނީ "ތެޔޮ ހަމެއް" ކަމަށް ވެސް އެ ޅުމުގައި ބުނެފައިވެ އެވެ.\n"މަތީ ދަރަޖައިގެ ޝަރަފެއް އިއްޒަތާ ލިބިގެން އުޅޭ އިރުގާ، މަތީ އަތްއަތްމަތީ އުފުލައި ނިކަން ތައުރީފް ކޮށްފާނޭ، ކުރިން އޮތް އިއްޒަތާ ގަދަރާ މަގާމު ގެއްލިގެން ދިޔުމުން، މުޅީން އަބުރު ނަމަވެސް ހިރަފުހާއި ވެއްޔާ މޮޑެލާނެއޭ،" ޅެމުގައިވެ އެވެ.\nތިމާގެ މުދާ ގިނަވެފައި، ދިރިއުޅުން ފަސޭހަނަމަ ރަހުމަތްތެރިން ވަރަށް އޮންނާނެ ކަމަށާއި ނަމަވެސް ތިމާގެ ދިރިއުޅުން ބަރުބާދުގެ ފަގީރުވާ ދުވަހު އެކުވެރިން ރޮމުން ހިނގިޔަސް ނުހުންނާނެ ކަމަށް ވެސް ނާޒިމްގެ ބައްޕަ ލިޔުއްވާފައިވާ ޅެމުގައި ބުނެފައިވެ އެވެ.\nނާޒިމް މި ޅެން ޓްވީޓް ކުރައްވާފައިވަނީ ކޮން ކަމަކާ ގުޅުވާފަ ކަމެއް ސާފެއް ނުވެ އެވެ. ނަމަވެސް ނާޒިމް ކުރިން ހުންނެވި މަތީ މަގާމު ވަނީ ގެއްލިފަ އެވެ. ރާއްޖެއިން ބޭރުގައި ފިއްލަވައިގެން ވަނީ އުޅެންޖެހިފަ އެވެ. މި ޅެމުގައިވާ ކަންކަމަކީ ނާޒިމްގެ ދިރިއުޅުމާ މިހާރު ގުޅުން ހުރި ކަންކަން ކަމަށް ބެލެވެ އެވެ.\nނާޒިމް އުމުރު ދުވަހަށް ޖަލަށް ލުމަށް ސުޕްރީމް ކޯޓުގެ ފަސް ފަނޑިޔާރުގެ އިއްތިފާގުން 2015 ވަނަ އަހަރު ހުކުމްކުރީ ދައުލަތުން އުފުލާފައިވާ މަކަރާއި ހީލަތް ހެދުމުގެ ހަތަރު މައްސަަލައިގެ ތެރެއިން އެއް މައްސަލަ ސާބިތުވުމާއި ގުޅިގެންނެވެ.\nނާޒިމަށް އުމުރު ދުވަހުގެ ޖަލުގެ ހުކުމެއް އިއްވާފައިވާއިރު، އޭނާއަކީ ކުރިން ރައީސް އަބްދުﷲ ޔާމީންގެ ވަރަށް ގާތް އެކުވެރިއެކެވެ. މަޖިލީހުގައި އެކުގައި ގިނަ ދުވަސްތަކެއްވަންދެން މަސައްކަތް ކުރައްވާފައިވެ އެވެ.\nއޭނާ ރާއްޖެއިން ބޭރަށް ވަޑައިގަތީ ސަރުކާރުން ހުއްދަދީގެން ބޭސްފަރުވާއަކަށް ޓްރެވެލް ޑޮކިއުމެންޓެއްގަ އެވެ. ނަމަވެސް ބޭސްފަރުވާއަށް ފޮނުވި ގައުމު ނޫން އެހެން ގައުމަކަށް ނާޒިމް ވަޑައިގެން މިހާރު އުޅުއްވާ ކަމަށްވެ އެވެ. އޭނާ އަނބުރާ ގެނައުމަށް ސަރުކާރުން މަސައްކަތެއް ކުރާތަނެއް ވެސް ނުފެނެ އެވެ. ނާޒިމް ދިރިއުޅުއްވަނީ ޔޫކޭގައި ކަމަށްވެ އެވެ.


ކިންގް ސަލްމާން މިސްކިތް ބެލެހެއްޓުމަށް ބޮޑު ޚަރަދެއް ހިނގާނެ: މިނިސްޓަރ ކިންގް ސަލްމާން މިސްކިތް ބެލެހެއްޓުމަށް ބޮޑު ޚަރަދެއް ހިނގާނެ: މިނިސްޓަރ\nކިންގް ސަލްމާން މިސްކިތް ބެލެހެއްޓުމަށް ބޮޑު ޚަރަދެއް ހިނގާނެ: މިނިސްޓަރ\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގެ7ވަނަ ބައްދަލުވުމުގައި އިސްލާމިކް މިނިސްޓަރ އަޙްމަދު ޒާހިރު ވާހަކަފުޅުދައްކަވަނީ / ފޮޓޯ: މަޖިލިސް އިދާރާ\nކިންގް ސަލްމާން މިސްކިތް ބެލެހެއްޓުން ވެގެންދާނީ ޚަރަދު ބޮޑު އުނދަގޫ މަސައްކަތަކަށްކަމަށް އިސްލާމިކް މިނިސްޓަރ ޑރ. އަޙްމަދު ޒާހިރު ވިދާޅުވެއްޖެއެވެ.\nއިސްލާމިކް މިނިސްޓަރ މިހެން ވިދާޅުވީ، ރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގެ ބައްދަލުވުމުގައި ވާހަކަދައްކަވަމުންނެވެ.\nކިންގް ސަލްމާން މިސްކިތާއި ގުޅޭގޮތުން ކޮމެޓީގެ ބައެއް މެންބަރު ކުރެއްވި ސުވާލުތަކަށް ޖަވާބުދެއްވަމުން އިސްލާމިކް މިނިސްޓަރ ޑރ. ޒާހިރު ވިދާޅުވީ، ސަލްމާން މިސްކިތް ބިނާކޮށްފައި ހުރި ތަނުގެ ގޮތުން އެތަނަކީ މޫދާއި ކައިރި ތަނަކަށްވެފައި، ވައި ހުންނަގޮތުން މިސްކިތުގެ ބޭރާއި އެތެރެއަށްވެސް ލޮނުގެ އަސަރު ކުރާކަމަށެވެ. އަދި މިހާރުވެސް މިސްކިތުގެ ބޭރުން އެކި ތަންތަނުގައި ދަބަރު ހިލިފައިވާކަން މިނިސްޓަރ ފާހަގަކުރެއްވިއެވެ.\nމިނިސްޓަރ ވިދާޅުވީ، ސަލްމާން މިސްކިތް ބެލެހެއްޓުން ވެގެންދާނީ ޚަރަދު ބޮޑު އުނދަގޫ މަސައްކަތަކަށްކަމަށެވެ. އަދި އެކަން މިސްކިތް ހުޅުވުމުގެ މަޝްވަރާތަކަށް ސަޢުދީ ޢަރަބިއްޔާއިން ވަޑައިގަތް ވަފްދުގެ ސަމާލުކަމަށްވެސް ގެންނަވާފައިވާކަމަށް މިނިސްޓަރ ވިދާޅުވިއެވެ.\n"ސަލްމާނު މިސްކިތުގެ ސައިޓަށް އަޅުގަނޑުމެން ސައުދީން އެ ވަޑައިގެންނެވި ވަފްދާއެކު ޒިޔާރަތްކޮށް އަޅުގަނޑުމެން ބެލިން. ބެލިއިރު އެތަނުގެ އައުޓްޑޯ ޔުނިޓްތައް އެއީ ފިނިކުރާ ޔުނިޓްތަކުގައި ވަރަށް ބޮޑަށް ދަނބަރު ހިލިފައިހުރީ. އެބޭފުޅުންނަށްވެސް އެކަން ފާހަގަވި. އެބޭފުޅުންވެސް އެތަންތަން ބައްލަވާ ހެއްދެވި. އެބޭފުޅުންނަށްވެސް ފާހަގަވި މޫދާ އެހާ ކައިރިތަނެއްގައި މިސްކިތްހުރީމަ ލޮނުގެ އަސަރުކޮށް ވަރަށް އަވަހަށް ދަނބަރުޖަހާ ކަންކަން ވާނެކަމަށާއި، ބެލެހެއްޓުމަކީ ވަރަށް ޚަރަދު ބޮޑު ކަމެއްކަމަށް" މިނިސްޓަރ ޑރ. ޒާހިރު ވިދާޅުވިއެވެ.\nއިސްލާމިކް މިނިސްޓަރ ވިދާޅުވީ، ސަލްމާން މިސްކިތް ބެލެހެއްޓުމަށް ބޮޑު ޚަރަދެއް ހިނގާނެކަމަށް ބެލެވޭއިރު، ސައުދީ ވަފްދާއެކު ބޭއްވުނު މަޝްވަރާތަކުގައި އެކަމަށް ސައުދީ ސަރުކާރުގެ ފަރާތުން އެހީތެރިކަމެއް ފޯރުކޮށްދެވިދާނެތޯ ސަރުކާރުން ހުށަހަޅާފައިވާކަމަށެވެ. ނަމަވެސް މިސްކިތުގައި ބޭނުންކޮށްފައި ހުރި އެއްވެސް މެޓީރިއަލެއް ބަދަލުކުރުމާއި ގުޅޭގޮތުން މަޝްވަރާކޮށްފައި ނުވާނެކަމަށް މިނިސްޓަރ ވިދާޅުވިއެވެ.\n"ސަރުކާރުން އެހާ ބޮޑު ޚަރަދެއްދާއިރުގައި އެބޭފުޅުން އެ ޚަރަދު ދިނުމަށްޓަކާ އަދަދެއްވެސް އަޅުގަނޑުމެން ހުށަހެޅިން. އެބޭފުޅުންނަށް އެކަން ވެދާނެތޯ، އަޅުގަނޑުމެންނަށް އެހީތެރިކަމެއް ފޯރުކޮށްދެވިދާނެތޯ. ދެން އެބޭފުޅުން މަޝްވަރާކޮށްފައި ޖަވާބެއް އަރުވާނެކަމަށް ވިދާޅުވި. އެކަމަކު އެހެން މެޓީރިއަލަކަށް ބަދަލުކުރުމުގެ ވާހަކައެއް ނުދެކެވޭ. ކުރިއަށްއޮތްތަނުގައި އަޅުގަނޑުމެންނަށް އެ ޚަރަދު އެބޭފުޅުން ދެއްވާކަމަށްވަނީނަމަ ކުރިއަށްއޮތްތާނގައި އެކަންތައްތައް ރަނގަޅުކުރުމުގެ ފުރުޞަތު އަޅުގަނޑުމެންނަށް ލިބިގެންދާނެ" މިނިސްޓަރ ޑރ. ޒާހިރު ވިދާޅުވިއެވެ.\nކިންގް ސަލްމާން މިސްކިތް ނުހުޅުވި ލަސްވަނީ ސައުދީ ސަރުކާރުން ދޭންޖެހޭ ހުއްދަތައް ލިބުމުގައި ލަސްތަކެއް ދިމާވާތީކަން ފާހަގަކުރައްވާ އިސްލާމިކް މިނިސްޓަރ ވިދާޅުވީ، ސަޢުދީ ސަރުކާރުގެ ވިސްނުން ހުރީ އަންނަ ރަމަޟާންމަހަށް މިސްކިތް ހުޅުވުމަށްކަމަށެވެ. އެހެންނަމަވެސް ސައުދީ ސަރުކާރާއެކު ކުރެވުނު މަޝްވަރާތަކުގައި އަންނަ ރަމަޟާންމަހުގެވެސް ކުރިން މިސްކިތް ހުޅުވޭނެ އިންތިޒާމް ހަމަޖައްސައިދެއްވުމަށް ދަންނަވާފައިވާނެކަމަށް މިނިސްޓަރ ވިދާޅުވިއެވެ. އަދި ވަފްދުގެ ފަރާތުން ދިވެހި ސަރުކާރުން ހުށަހެޅުއްވި ކަންކަން ސައުދީ ރަސްގެފާނާއި ހިއްސާކުރައްވާ، މިސްކިތް ހުޅުވުމުގެ އިންތިޒާމްތައް އަވަސްކުރުމަށް މަސައްކަތް ކުރައްވާނެކަމަށް ވަފްދުން ވިދާޅުވެފައިވާކަމަށްވެސް މިނިސްޓަރ ވިދާޅުވިއެވެ.